text:
"ዓደይ ስለ ዝኾነ፤ ኣባይ ወሉ ፀላኢ ስለ ዝበለኒ ንትግራይ ምቅላስ ኣየቋርፅን። ነቲ ህዝቢ እየ ዝርኢ፤ ተፈጢረሉ እየ።"
ውራይና፦ ንመጀመሪ ዝኣክል ኣብ ቀረባ እዋን ዝፀሓፍካዮ ፅሑፍ ነይሩ። ኣብ ስሩዕን ዘይስሩዕን ሚድያ ዓብዪ መዛራረቢ ዛዕባ ኮይኑ ከምዘሎ እውን ይፍለጥ። ብዝተፈላለዩ መንገድታት ርእይቶታት መፂኦሙኻ ክኾኑ ይክእሉ እዮም እሞ ኣብኡ ተመስሪትካ
ውራይና መበል 30 ሕታም፡ ትሕዝቶ
ኣብ ናይ ሐዚ ውራይና ካብ ዘለው ዋና ዋና ትሕዝቶ ታት
1) ሊ/ጀነራል ፃድቃን ገብረትንሳኤ ኣብ ብዙሓት ጉዳያት ሰፊሕን ዝርዝርን መብርሂ ሂቡ ኣሎ
* ኣብ ህልው ኩነታት፣ ብዛዕባ ቀፃሊ ረብሓ ተጋሩ ከመይ ይሕሎ፤ ኣብዛ ሃገር ከም ተጋሩ ከመይ ንቕፅል፤ ቀፃልነት ህወሓት ከመይ ይኾን ወይ ካሊእ መማረፂ፤ ኣብ ጉዳይ ናይ 85 ዓም ጉልሓይ ተጋደልቲ፤ ናይ 93 ክፍፍል፣ ኦነግ ብዝምለከት ብዝርዝር ከመይ ነይሩ እቲ ጉዳይ ሐዚ ንምንታይ ተላዒሉ ብዝርዝር፤ ሓሳብ ሒዙ ንዝመፅእ ፀላኢ ኢልካ ስለ ምፍራጅን ዝህልዎ ጉድኣታትን፤ ውሕስና ህዝቢ ትግራይ ዘርጋግፁ ብቐፃልነት ክንገብሮም ብዛዕባ ዝግበአና ወዘተ ወዘተ የልዕል ጀነራል ፃድቃን። ገለ ነጥብታት ቁንጠር ቁንጥር ከብል ኣብዚ፦
* " እቲ ናይ ተቓውሞ ሓይሊ ኣብ ደገ እዩ ዘሎ። ካብ ደገ ብዝመፅእ መርዛም ዝኾነ ዘርኣዊ ፕሮፖጋንዳን ተልዓሉ ብዝብል ጫውጫውን እዩ ዓዲ ዝሕመስ ዘሎ።
* እቲ ቅልውላው ዓብይን ዓሚቑን እዩ ዝብል ኣረኣእያ ኣለኒ። እዙይ ዓብዪ ስግኣት ዘይኮነ ምዃኑ ዘረጋግፀለይ ሰብ ይደሊ እየ። ዘይኮነ ክኸውን እውን ይደልዮ እየ።
ፖሊሲ "ሕርሻ ዝመርሖ ኢንዱስትሪያላዊ ምዕባለ" ኣብ ትግራይ ሰሪሑ ዶ? ክሰርሕ ድዩ?
ዘተ ዝዕድም ኣገዳሲ ዛዕባ
ገብረ ሥላሴ ኣርኣያ - ነሓሰ 2008 ዓ.ም
ንሃናፃይ ሪኢቶ ኣብ This email address is being protected from spambots. You need JavaScript enabled to view it.
ወይን፡ ኣብ ቀዳማይ ትልሚ ዕብየትን ስግግርን ሕርሻ ብዝመርሖ ኢንዳስትሪ ኣቢልና ኢና ክንጓዓዝ ፀኒሕና። ኣብ ካልኣይ ትልሚ ዕብየትን
ስገግርን ካብቲ ዝመፃናዮ ኣንፈት ዲና ክንቕፅል ወይስ ሓዱሽ ኢኮኖሚያዊ ፖሊሲ ክንክተል ኢና? ብኻሊእ ኣበሃህላ ሕርሻ ካብ ዝመርሖ ኢንዳስትሪ፣ ኢንዳስትሪ ናብ ዝመርሖ ሕርሻ ብምስግጋር ኣንፃር ኣብ ከመይ ዝበለ ብርኪ ድልውነት ኣለና?
ኣይተ ኣባይ ወልዱ፡ ኣብዚ እዋን እዚ ብዘሎ ጭቡጥ ኩነታት ኢንዳስትሪ ናይ ሕርሻ መሪሕነት ተቐቢሉ ክኸይድ እዩ ክንብል ኣይንኽእልን። ናብ ከምኡ ዝበለ ኩነታት በፂሕና ኢና እውን ኣይንብልን። ስለዚ መሪሕነት ሕርሻ ክቕፅል እዩ። ኢንዳስትሪ ቅድሚ መሪሕነት ምርካቡ ንኢንዳስትሪ ዝምቹ ኩነታት ክፈጥር ዘለዎ ሕርሻ እዩ። ኣብቲ ቀፂሉ ዘሎ ካልኣይ “ጂቲፒ” ግን ኢንዳስትሪ ናይ ሕርሻ መሪሕነት እናተረከበ ዝኸደሉ ኩነታት እዩ ክህሉ። (ወይን ጋዜጣ፣ መስከረም 2008 ዓ/ም: ገፅ 11 http://woyengazeta.org/images/pdf//New%20year%202008%20megazine1-60.pdf)
መፍትሒ ሓሳባት ካብ ጀ ፃድቃን
ኣብ ላዕሊ ከም ዝተገለፀ ሃገርና ኣብ ውሽጢ ፖለቲካዊ ቅልውላው ትርከብ፡፡ እዚ ቅልውላው ነቲ ሕገ-መንግስታዊ ስርዓት መሰረት ጌርካ፤ ብሰላማዊ መንገዲ ንምፍታሕ ዘኽእል ፖለቲካዊ ከይዲ ኣብ ቀረባ እዋን እንተዘይ ተጀሚሩ ሃገርና ከም ሓደ ህልውናን ሉኣላዊትን ዝሓለወ ሃገር ንምቕፃል ኣፀጋሚ ናብ ዝኮነሉ ኩነታት ክንበፅሕ ኢና ዝብል እምነት ኣለኒ፡፡ ናይዚ ሕዚ ሃገርና እትርከበሉ ፖለቲካዊ ኩነታት
እቲ ኣመራርሓ ብሕጋዊ መንገዲ ክዕሪ እንተዘይኪኢሉ፡ ህዝቢ መንገዲ ዕግርግር ክመርፅ ግድን ይኸውን
1) ተጋዳላይ ኣባይ ፀሃየ……ሰፊሕ ትንተና ይህብ…. ኣብዞም ዝስዕቡ ነጥብታት
እቲ ኣመራርሓ ብሕጋዊ መንገዲ ክዕሪ እንተዘይኪኢሉ፡ ህዝቢ መንገዲ ዕግርግር ክመርፅ ግድን ይኸውን!
ተጋዳላይ ኣባይ ፀሃየ
ውራይና፦ ኣብዚ ሐዚ እዋን ኣብ ሃገርና ዝኒሀ ፖለቲካዊ ኩነታት መሰከፊ እዩ ዝብል ይበዝሕ ኣሎ፤ ብናትካ ገምጋም ወይ ኣረዳድኣ ከመይ ይግለፅ ሐዚ ዝኒሀ ናይ ኢትዮጵያ ኩነታት?
ኣቶ ኣባይ ፀሃየ፦ ብክልተ መልክዕ እዩ ክግለፅ ዝኽእል እዚ ሐዚ ዝኒሀናዮ ኩነታት። ብሓደ ገፅ ኣብ ዝሓለፈ 12፣ 13 ዓመታት ዝተመዝገበ ፅቡቕ ናይ ልምዓት ዕቤት ኣሎ፤ ፅቡቕ ዝተረጋገአ ሰላም እውን ፀኒሑ እዩ ክሳብ ቀረባ እዋናት፤ ፅቡቕ ናይ ወፃኢ ርክባትን ከም ሃገር እውን ሽምና ዝተኸበረሉ፣ እንስመዐሉ ኩነታት እውን ፈጢርና ኢና። ኣብቲ ህዝብና እውን ተስፋ ተፈጢሩ ፀኒሑ እዩ። እዚአን እተን ኣውንታዊ ገፅ ናይቲ ኩነታት እየን። እዚአን ደሚሲስና እቲ ፀገም ጥራሕ እንተተዛረብና ፍርቂ ሓቂ እዩ ክኾን፤ ሙሉእ ምስሊ ኣየርእን።


c: text/html

text:
በዓል ዋና ጉዳይ ወልቃይት ክልላዊ መንግስቲ ትግራይን ባዕሉ ህዝቢ ወልቃይትን ጥራሕ እዩ!
Mekelle, August 31, 2016:
ህዝቢ ወልቃይት ኣብ መንነቱ ሕቶ የብሉን፡፡ኣብ መንነቱ ሕቶ ከምዘይብሉ ካብ ክልል ክሳብ ወረዳን ጣብያን ኣብ ዝነበሩ ህዝባዊ ኮንፈረንሳት ብዘየሻሚ መንገዲ ገሊፁ፣ብሰላማዊ ሰልፊ ኣቢሉ ድማ ንመላእ ህዝቢ ኢትዮጵያን ህዝቢ ዓለምን መልእኽቱ ኣሕሊፉ እዩ፡፡ኣብዚ ሐዚ እዋን ኣብ ጎንደር ንሕና ንፈልጠልኻ ዝብሉ ትምክሕተኛታት ብሽሙ እዙኹሉ ሰልፍን ዕግርግርን እንትግበሩ ኣብ ወልቃይት ግን ምንም ዝተልዓለ ነገር ኣይነበረን ህዝቢ ወልቃይት ናይእማን ሕቶ መንነት እንተዝነብሮ ኣብ ወልቃይትን ኸበባቢኡን እውን ዝለዓለ ሰልፍን ዕግርግርን ምነበረ፡፡እንተኾነ ግን ህዝቢ ወልቃይት ነቶም ንሕና ንፈልጠልኻ ዝብሉዋ ትምክሕተኛታት ብተግባር ማይ ክዘግኑ ዝገበረ ትግራዋይ መንነቱ ፈሊጡ ዝሓደረ ኩቡር ህዝቢ እዩ፡፡
ኣብ ቀረባ መዓልትታት ኣብ ጉዳይ ወልቃይት ብቤት ምኽሪ ኢህወዴግ ዝተውሃበ ቅዋም መግለፂ ከምዚ ይብል‘’…..ኣብ ክልል ትግራይ ምስ ወልቃይት ተተሓሒዙ ዝተልዓለ ሕቶ ብሄራዊ ክልላዊ መንግስቲ ትግራይ ንሕገመንግስታዊ ስርዓት ማእኸል ገይሩ ክሪኦ ወሲኑ ኣሎ’’፡፡እዚ ቅዋም መግለፂ ብመሰረቱ ትክክለኛ እዩ፡፡ከም ህዝቢ ወልቃይት ዋላ ሕቶ ኣይሃልዎ ውልቀሰባት ዘልዐልዎ እንተኾነ እውን ከም መጠን ዴሞክራስያዊ ስርዓት ብዴሞክራስያዊ መንገዲ ምላሽ ምሃብ ትክክል እዩ ክኸውን፡፡እዚ ናይ ቤት ምኽሪ ኢህወዴግ ቅዋም መግለፂ ዘሕለፎ መልእኽቲ እንተሃለዎሐዚ እውን ናይ ወልቃይት በዓል ዋና ክልላዊ መንግስቲ ትግራይን ህዝቢ ወልቃይትን ጥራሕ ምዃኑ፣ ካብዚ ወፃኢ ኻሊእ ዝምልከቶ ኣካል ከምዘየለ እዩ፡፡እዚ ድማ ትኽክል እዩ፡፡
ሐዚ እውን ናይ ወልቃይት ጉዳይ ናይ ክልላዊ መንግስቲ ትግራይን ህዝቢ ወልቃይትን ጥራሕ እዩ፡፡
Source :TPLFoffical
Leave a Reply
You must be logged in to post a comment.

robotstxt: allowed

filter: keep


text:
ሽማግለታት ብኸመይ ከም ዜሰልጥኑ
“እቲ . . . ኻባይ ዝሰማዕካዮ ነገራት፡ ንኻልኦት ኪምህሩ ንዚበቕዑ እሙናት ሰባት ሕድሪ ሃቦም።”—2 ጢሞ. 2:2።
1. (ሀ) ኣገልገልቲ ኣምላኽ ካብ ጥንቲ ኣትሒዞም እንታይ እዮም ኬስተውዕሉ ጸኒሖም፧ እዚ ንግዜና እውን ዜመልክት ብኸመይ እዩ፧ (ለ) ኣብዛ ዓንቀጽ እዚኣ እንታይ ኢና ኽንምርምር፧
ስልጠና ናብ ዓወት ከም ዚመርሕ፡ ኣገልገልቲ ኣምላኽ ካብ ጥንቲ ኣትሒዞም ኬስተውዕሉ ጸኒሖም እዮም። እቲ ኣበው ዝነበረ ኣብራም፡ ንሎጥ ምእንቲ ኼድሕኖ ኢሉ “ፍቱናት [“ዝሰልጠኑ፡” NW] ሰብ ኣዕጢቑ” እዩ። እቶም ሰባት ከኣ ተዓዊቶም እዮም። (ዘፍ. 14:14-16) ብግዜ ንጉስ ዳዊት እውን፡ ዘመርቲ ቤት ኣምላኽ፡ ‘ንየሆዋ ምዝማር እተማህሩ’ ወይ ዝሰልጠኑ እዮም ነይሮም፣ ንየሆዋ ኸኣ ወዲሶምዎ እዮም። (1 ዜና 25:7) ሎሚ፡ ኣንጻር ሰይጣንን ሰዓብቱን መንፈሳዊ ውግእ ንዋጋእ ኣለና። (ኤፌ. 6:11-13) ብዛዕባ ስም የሆዋ ንኻልኦት ብምንጋር፡ ንየሆዋ ኽንውድሶ እውን ንጽዕር ኢና። (እብ. 13:15, 16) ስለዚ፡ ልክዕ ከምቲ ኣብ ዝሓለፈ እዋን ዝነበሩ ኣገልገልቲ ኣምላኽ፡ ንኽንዕወት ክንስልጥን ኣሎና። ኣብ ጉባኤ፡ የሆዋ ንሽማግለታት ኬሰልጥኑ ሕድሪ ሂብዎም እዩ። (2 ጢሞ. 2:2) ምኩራት ሽማግለታት፡ ኣሕዋት ንመጓሰ ኣምላኽ ምእንቲ ኺኣልዩ ንኼሰልጥንዎም እንታይ ሜላታት እዮም ዚጥቀሙ ዘለዉ፧
ነቶም ዚስልጥኑ መንፈሳውነቶም ኬደልድሉ ሓግዝዎም
2. ሓደ ሽማግለ ንሓደ ተመክሮ ዘይብሉ ሓው፡ ገለ ብልሓት ቅድሚ ምስትምሃሩ፡ እንታይ እዩ ኺገብር ዘለዎ፧ ስለምንታይከ፧
2 ሓደ ሽማግለ ምስ ኣታኽልተኛ ኺመሳሰል ይኽእል እዩ። ሓደ ኣታኽልተኛ፡ ዘርኢ ቕድሚ ምዝራኡ፡ እቲ መሬት ዝያዳ ፍርያም ምእንቲ ኪኸውን ይድኵዖ እዩ። ብተመሳሳሊ፡ ሓደ ሽማግለ ንሓደ ብዙሕ ተመክሮ ዘይብሉ ሓው፡ እተፈለለየ ብልሓት ቅድሚ ምስትምሃሩ፡ ንልቢ እቲ ዚስልጥን ሓው ምእንቲ ኼዳልዎ፡ ገለ መሰረታዊ ትምህርትታት መጽሓፍ ቅዱስ ኬካፍሎ ኣድላዪ ኪኸውን ይኽእል እዩ።—1 ጢሞ. 4:6።
3. (ሀ) ሓደ ሽማግለ ነቲ ኣብ ማርቆስ 12:29, 30 ዚርከብ ቃላት የሱስ፡ ምስ ሓደ ዚስልጥን ሓው ኣብ ዚገብሮ ዝርርብ ብኸመይ ኪጥቀመሉ ይኽእል፧ (ለ) ሓደ ሽማግለ ዜቕርቦ ጸሎት ንሓደ ዚስልጥን ሓው እንታይ ጽልዋ እዩ ኺገብረሉ ዚኽእል፧
3 ሓቂ ንኣተሓሳስባን ተግባራትን ሓደ ስልጠና ዚውሃቦ ሓው ክሳዕ ክንደይ ጽልዋ ኸም ዝገበረሉ ምእንቲ ኽትፈልጥ፡ ‘ርእስኻ ንየሆዋ ምውፋይካ፡ ንህይወትካ ንእትጥቀመሉ መገዲ ብኸመይ እዩ ጸልይዎ፧’ ኢልካ ኽትሓትቶ ትኽእል ኢኻ። እዛ ሕቶ እዚኣ፡ ንየሆዋ ብምሉእ ነፍስና እነገልግሎ ብኸመይ ምዃኑ፡ ትርጕም ዘለዎ ምይይጥ ንኽንገብር ክትመርሓና ትኽእል እያ። (ማርቆስ 12:29, 30 ኣንብብ።) ምናልባት ንዝርርብኩም ብጸሎት ክትድምድሞ ትኽእል ኢኻ፣ ኣብ ጸሎትካ ኸኣ የሆዋ፡ ነቲ ሓው ኣብ ስልጠናኡ ብመንፈስ ቅዱሱ ገይሩ ንኺሕግዞ ኽትሓትቶ ትኽእል ኢኻ። እቲ ሓው ኣብ ክንዳኡ ዄንካ ልባዊ ጸሎት ከተቕርብ ኪሰምዓካ ኸሎ ኣዝዩ ኸም ዚህነጽ ፍሉጥ እዩ።
4. (ሀ) ንሓደ ስልጠና ዚውሃቦ ሓው መንፈሳዊ ምዕባለ ንኺገብር ኪሕግዞ ዚኽእል ጸብጻባት መጽሓፍ ቅዱስ ጥቐስ። (ለ) ሽማግለታት ንኻልኦት ኬሰልጥኑ ኸለዉ እንታይ ሸቶ እዮም ኣብ ኣእምሮኦም ኪሕዙ ዘለዎም፧
4 ስልጠና ኽትህብ ከለኻ፡ መጀመርታ ነቲ እተሰልጥኖ ሓው ፍቓደኛን እሙንን ትሑትን ንኪኸውን ኪሕግዞ ዚኽእል ጸብጻባት መጽሓፍ ቅዱስ ኣካፍሎ። (1 ነገ. 19:19-21፣ ነህ. 7:2፣ 13:13፣ ግብ. 18:24-26) ልክዕ ከምቲ ድዅዒ ንመሬት ዚጠቕሞ፡ እዚ ባህርያት እዚ እውን ነቲ ሰልጣኒ ይጠቕሞ እዩ። ንመንፈሳዊ ዕቤቱ የቀላጥፎ እዩ። ኣብ ፈረንሳ ዚነብር፡ ዥን ክሎድ ዝስሙ ሽማግለ፡ “ከሰልጥን ከለኹ ቐንዲ ሸቶይ ዝገብሮ፡ ነቲ ዚስልጥን ሓው፡ መንፈሳዊ ኣተሓሳስባ ንኺህልዎ ምሕጋዝ እዩ። እቲ ዚስልጥን ሓው ነቲ ኣብ ቃል ኣምላኽ ዚርከብ ‘ተኣምራት’ ኪርኢ ‘ኣዒንቱ ምእንቲ ኪኽፈተሉ፡’ እተወሰነ ጥቕስታት ሓቢርና እነንብበሉ ኣጋጣሚታት አናዲ እየ” በለ። (መዝ. 119:18) ሓደ ዚስልጥን ሓው ንኺድልድል ኪሕግዞ ዚኽእል እንታይ ተወሳኺ መገድታት ኣሎ፧
ሸቶታት ኬውጽኡ ርእይቶ ሃብ፣ ዚስልጥኑሉ ምኽንያት ግለጽ
5. (ሀ) ሓደ ሽማግለ ንዜሰልጥኖ ሓው ብዛዕባ መንፈሳዊ ሸቶታት ኬዘራርቦ ኣገዳሲ ዝዀነ ብኸመይ እዩ፧ (ለ) ሽማግለታት ነቶም ገና ብዕድመ ንኣሽቱ ዝዀኑ ኣሕዋት ኬሰልጥንዎም ዘለዎም ስለምንታይ እዩ፧ (እግረ ጽሑፍ ርአ።)
5 ነቲ ስልጠና እትህቦ ሓው፡ ‘እንታይ መንፈሳዊ ሸቶታት ኣሎካ፧’ ኢልካ ሕተቶ። ንጹር ዝዀነ ሸቶ ኸም ዘለዎ እንተ ዘይጠቒሱ፡ ርትዓውን ኪብጻሕ ዚኽእልን ሸቶ ኼውጽእ ሓግዞ። ቅድሚ ሕጂ ብዛዕባ ንርእስኻ ዘውጻእካዮ ፍሉይ መንፈሳዊ ሸቶ ጥቐሰሉ፣ ሸቶኻ ምስ ወቓዕካ ድማ ክሳዕ ክንደይ ከም እተሓጐስካ ብውዕዉዕ ስምዒት ገለጸሉ። እዚ ሜላ እዚ ቐሊል ዚመስል እኳ እንተ ዀኑ፡ ውጽኢታዊ እዩ። ሽማግለን ፈላምን ዝዀነ ቪክቶር ዝስሙ ኣብ ኣፍሪቃ ዚነብር ሓው፡ “መንእሰይ ኣብ ዝነበርኩሉ እዋን፡ ሓደ ሽማግለ ብዛዕባ ሸቶታተይ ምእንቲ ኺፈልጥ፡ እተመርጻ ሒደት ሕቶታት ሓተተኒ። እተን ሕቶታት ብዛዕባ ኣገልግሎተይ ኣርዚነ ንኽሓስብ ሓጊዘናኒ እየን” በለ። ምኩራት ሽማግለታት፡ ንኣሕዋት ካብ ንእስነቶም፡ ማለት ኣብ መጀመርታታት ዕድመ ዀተቴ ኸለዉ ኣትሒዝካ ምስ ዕድሚኦም ዚኸይድ ዕዮታት ጉባኤ ብምሃብ ከተሰልጥኖም ኣገዳሲ ምዃኖም ኣጕሊሖም እዮም። መንእሰያት ካብ ግዜ ንእስነቶም ኣትሒዞም ስልጠና እንተ ረኺቦም፡ ኣብ መወዳእታታት ዕድመ ዀተቴ እተፈላለየ ዕንቅፋታት ኬጋጥሞም ከሎ እውን ከይተረፈ፡ ኣብ መንፈሳዊ ሸቶ ንኼተኵሩ ኺሕግዞም ይኽእል እዩ።—መዝሙር 71:5, 17 ኣንብብ። *
6. የሱስ ንደቀ መዛሙርቱ ኼሰልጥኖም ከሎ፡ እንታይ ኣገዳሲ ሜላ እዩ ተጠቒሙ፧
6 ንሓደ ዚስልጥን ሓው፡ እንታይ ከም ዚገብር ጥራይ ዘይኰነስ፡ ነቲ ነገር እቲ ስለምንታይ ኪገብሮ ኸም ዘለዎ እውን ምስ እትገልጸሉ ንኼገልግል ባህጊ ኸተሕድረሉ ትኽእል ኢኻ። እቲ ሓው ንሓደ ነገር ዚገብረሉ ምኽንያት እንታይ ምዃኑ ምስ እትገልጽ፡ ነቲ ዓብዪ መምህር ዝዀነ የሱስ ትመስሎ ኣለኻ ማለት እዩ። ንኣብነት፡ የሱስ ንሃዋርያቱ ደቀ መዛሙርቲ ኺገብሩ መዝነት ቅድሚ ምሃቡ፡ ስለምንታይ ኪእዘዙ ኸም ዘለዎም ዜብርህ ምኽንያት ሂብዎም እዩ። ከመይሲ፡ “ኣብ ሰማይን ኣብ ምድርን ኵሉ ስልጣን ተዋሂቡኒ ኣሎ” ምስ በለ እዩ፡ “ኪዱ ኻብ ኵሎም ኣህዛብ ብስም ኣቦን ወድን መንፈስ ቅዱስን እናኣጥመቕኩም ደቀ መዛሙርቲ ግበሩ” ዚብል ትእዛዝ ዝሃቦም። (ማቴ. 28:18, 19) ነቲ የሱስ ንደቀ መዛሙርቱ ዘሰልጠነሉ መገዲ ብኸመይ ክትቀድሖ ትኽእል፧
7, 8. (ሀ) ሎሚ ሽማግለታት ነቲ የሱስ ንምስልጣን ዚጥቀመሉ መገድታት ዚቐድሕዎ ብኸመይ እዮም፧ (ለ) ንሓደ ዚስልጥን ሓው ምንኣድ፡ ክሳዕ ክንደይ እዩ ኣገዳሲ፧ (ሐ) ሽማግለታት ንኻልኦት ንምስልጣን ዚሕግዞም ርእይቶታት እንታይ እዩ፧ (“ብኸመይ ከም እተሰልጥን” ዘርእስታ ሳጹን ርአ።)
7 ነቲ ዚስልጥን ሓው፡ ሓደ ዕዮ ንኺዓዪ ኽትሓትቶ ኸለኻ፡ እቲ ዕዮ እቲ ስለምንታይ ኣገዳሲ ኸም ዝዀነ ብመሰረት መጽሓፍ ቅዱስ ግለጸሉ። በዚ ኸምዚ ኸኣ፡ ብስርዓታት መጽሓፍ ቅዱስ ንኺሓስብ ትምህሮ። ንኣብነት፡ ንሓደ ሓው፡ ኣፍ ደገ ኣዳራሽ መንግስቲ ኣምላኽ ንኼጽርን ንእግሪ ዚዓናቕፍ ነገራት ኬልግስን ትሓትቶ ትኸውን። ቲቶስ 2:10 ኣንቢብካ፡ ንመንግስቲ ኣምላኽ ንምጽብባቕ ዚዓይዮ ዕዮ፡ ‘ንትምህርቲ እቲ መድሓኒና ዝዀነ ኣምላኽ ብኸመይ ከም ዚስልሞ’ ግለጸሉ። ብዘይካዚ፡ ነቲ ሓው ብዛዕባ እቶም ኣብ ጉባኤ ዘለዉ ኣረጋውያንን ዕዮኡ ብኸመይ ከም ዚጠቕሞምን ንኺሓስብ ሓግዞ። ነቲ ሓው ከተሰልጥኖ ኸለኻ ኸምዚ ዓይነት ዝርርብ ምግባርካ፡ ኣብ ክንዲ ኣብ ሕጊ ብዝያዳ ኣብ ሰባት ንኼተኵር ይሕግዞ እዩ። ኣብታ ጉባኤ ዘለዉ ኣሕዋትን ኣሓትን ካብቲ ዚዓይዮ ዕዮ ኺጥቀሙ ኸለዉ ብምርኣዩ ኸኣ ይሕጐስ።
8 ብተወሳኺ፡ እቲ ሓው ንርእይቶታትካ ንኺትግብሮ ኣብ ዚገብሮ ጻዕሪ ንኣዶ። ናእዳ ኽሳዕ ክንደይ እዩ ኣገዳሲ፧ ልክዕ ከምቲ ማይ ንሓንቲ ተኽሊ ንኽትለምዕ ዚሕግዛ፡ ልባዊ ናእዳ እውን ንሓደ ዚስልጥን ሓው ዕቤት ንኺገብር ይሕግዞ እዩ።—ምስ ማቴዎስ 3:17 ኣረኣኢ።
ካልእ ብድሆ
9. (ሀ) ስልጠና ብምሃብ ዝመጸ፡ ኣብ ዝበልጸጋ ሃገራት ዚነብሩ ሽማግለታት እንታይ ብድሆ እዩ ዜጋጥሞም፧ (ለ) ገሊኦም መንእሰያት ኣሕዋት ንሓቂ ኣብ ህይወቶም ቀዳምነት ዘይህብዋ ስለምንታይ እዮም፧
9 ኣብ ዝበልጸጋ ሃገራት ዚነብሩ ሽማግለታት፡ ነቶም ኣብ 20ታት ወይ 30ታት ዚርከቡ እተጠምቁ ኣሕዋት ኣብ ንጥፈታት ጉባኤ ንኺሳተፉ ብኸመይ ከም ዚድርኽዎም፡ ብድሆ ዀይንዎም ኣሎ። ኣብ 20 ዝዀና ምዕራባውያን ሃገራት ንዚነብሩ ምኩራት ሽማግለታት፡ መንእሰያት ሓላፍነት ጉባኤ ኻብ ምቕባል ንምንታይ ከም ዜድሓርሕሩ ሓሳብ ኪህቡ ሓቲትናዮም ኔርና። መብዛሕትኦም ዝሃብዎ ምላሽ ከም ዚሕብሮ፡ እቶም መንእሰያት ኣብ ግዜ ንእስነቶም መንፈሳዊ ሸቶታት ንኼውጽኡ ምትባብዕ ኣይውሃቦምን እዩ ነይሩ። ገሊኦም መንእሰያት መንፈሳዊ ሸቶ ኼውጽኡ ምስ ዚደልዩ ኸኣ፡ ወለዶም ኣብ ክንዳኡ ዓለማዊ ሸቶታት ንኼውጽኡ የተባብዕዎም ነበሩ። ስለዚ፡ ንኣምላኽ ምግልጋል ኣብ ህይወቶም ቀዳማይ ቦታ ሂቦምዎ ኣይፍለጡን እዮም።—ማቴ. 10:24።
10, 11. (ሀ) ሓደ ሽማግለ ንሓደ ሓው ኣተሓሳስባኡ ንኪቕይር በብቝሩብ ኪሕግዞ ዚኽእል ብኸመይ እዩ፧ (ለ) ሓደ ሽማግለ ንሓደ ሓው ድራኸ ንኼሕድረሉ እንታይ ጥቕስታት እዩ ኺጥቀም ዚኽእል፧ ስለምንታይከ፧ (እግረ ጽሑፍ ርአ።)
10 ሓደ ሓው ኣብ ጉባኤ ዝያዳ ንኺዓዪ ተገዳስነት ዘይብሉ እንተ ዀይኑ፡ ኣተሓሳስባኡ ንኪቕየር ዝያዳ ጻዕርን ትዕግስትን ዚሓትት እኳ እንተ ዀነ፡ ኪቕየር ግና ይኽእል እዩ። ልክዕ ከምቲ ሓደ ኣታኽልተኛ፡ ንገሊኡ ተኽሊ በብቝሩብ ቀጥ ከም ዚብል ብምግባር ንዕቤቱ ዚከታተሎ፡ ንሳኻ እውን ንገሊኦም ኣሕዋት፡ ፍሉይ መሰላት ብምቕባል ዝመጸ ንዘለዎም ኣመለኻኽታ ኪቕይሩ ኸም ዘለዎም ንኺግንዘቡ በብቝሩብ ክትሕግዞም ትኽእል ኢኻ። ግናኸ ብኸመይ፧
11 ግዜ መዲብካ ምስቲ ሓው ዕርክነት መስርት። ኣብ ጉባኤ ተደላዪ ምዃኑ ሓብሮ። ድሕሪ ግዜ፡ ምስኡ ኾፍ ኢልካ እተወሰነ ጥቕስታት እናኣንበብካ ብዛዕባ እቲ ንየሆዋ ዝገበሮ ወፈያ ኸም ዚሓስበሉ ግበር። (መክ. 5:4፣ ኢሳ. 6:8፣ ማቴ. 6:24, 33፣ ሉቃ. 9:57-62፣ 1 ቈረ. 15:58፣ 2 ቈረ. 5:15፣ 13:5) ‘ርእስኻ ንየሆዋ ኽትውፊ ኸለኻ፡ እንታይ ኢኻ ተመባጺዕካሉ፧’ ኢልካ ሕተቶ። ‘ኣብ እተጠመቕካሉ እዋን የሆዋ እንታይ እተሰምዖ ይመስለካ፧’ ኢልካ ብምሕታት ልቡ ኽትትንክፍ ፈትን። (ምሳ. 27:11) ‘ሰይጣንከ እንታይ እዩ ተሰሚዕዎ፧’ ኢልካ እውን ሕተቶ። (1 ጴጥ. 5:8) ከምዚ ዝኣመሰለ እተመርጸ ጥቕስታት ኣንቢብካ ምምይያጥ ሓያል ጽልዋ ስለ ዘለዎ፡ እቲ ዚስልጥን ሓው ልቡ ኺትንከፍ ይኽእል እዩ።—እብራውያን 4:12 ኣንብብ። *
ኣቱም ሰልጠንቲ፡ እሙናት ኩኑ
12, 13. (ሀ) ኤልሳእ ከም ሰልጣኒ መጠን እንታይ ኣመለኻኽታ እዩ ነይርዎ፧ (ለ) የሆዋ ንኤልሳእ ስለቲ ዘርኣዮ ተኣማንነት ብኸመይ ባረኾ፧
12 ኣቱም መንእሰያት ዘበልኩም እውን፡ እታ ጉባኤ ሓገዝኩም ከም ዜድልያ ኸነረጋግጸልኩም ንፈቱ። ኣብቲ ንየሆዋ እተቕርብዎ ኣገልግሎት ንኽትዕወቱ ኺሕግዘኩም ዚኽእል እንታይ እዩ፧ ነዛ ሕቶ እዚኣ ንኽንምልሳ፡ ታሪኽ ሓደ ስልጠና እተዋህቦ ጥንቲ ዝነበረ ሰብ ንመርምር።
13 ዳርጋ 3,000 ዓመት ይገብር፡ ነብዪ ኤልያስ ነቲ መንእሰይ ዝነበረ ኤልሳእ ኣገልጋሊኡ ንኪኸውን ዓዲምዎ ነበረ። ኤልሳእ ውዓል ሕደር ከይበለ፡ ነቲ ዕድመ ተቐበሎ፣ ትሑት ዕዮ ብምዕያይ ከኣ ነቲ ብዕድመ ደፊኡ ዝነበረ ኤልያስ ብተኣማንነት ኣገልገሎ። (2 ነገ. 3:11) ድሕሪኡ ኤልሳእ፡ ንሽዱሽተ ዓመት ዚኸውን ስልጠና ምስ ተዋህቦ፡ እቲ ኤልያስ ዚገብሮ ዝነበረ ዕዮ ዜብቅዓሉ ግዜ ኸም ዝኣኸለ ተገንዘበ። ሽዑ፡ ኤልያስ ነቲ ግቡእ ስልጠና ዝረኸበ ብጻዩ፡ ከይስዕቦ ነገሮ፣ ኤልሳእ ግና ሰለስተ ሳዕ፡ ከም ‘ዘይሓድጎ’ ተዛረበ። ብእተኻእለ መጠን ምስ ኣሰልጣኒኡ ኺጸንሕ ቈሪጹ ነበረ። የሆዋ ኸኣ ንኤልሳእ ስለቲ ዘርኣዮ ተኣማንነት፡ ኤልያስ ብህቦብላ ንፋስ ኪዓርግ ከሎ፡ ብዓይኑ ንኺርኢ ኣጋጣሚ ብምሃብ ባሪኽዎ እዩ።—2 ነገ. 2:1-12።
14. (ሀ) ሎሚ ስልጠና ዚውሃቦም ኣሕዋት ንኤልሳእ ኪመስልዎ ዚኽእሉ ብኸመይ እዮም፧ (ለ) ስልጠና ዚውሃቦ ሓው፡ እሙን ኪኸውን ኣገዳሲ ዝዀነ ስለምንታይ እዩ፧
14 ሎሚኸ ንኤልሳእ ብኸመይ ኢኻ ኽትመስሎ እትኽእል፧ ዝዀነ ይኹን ስራሕ፡ ዋላ እውን ትሑት ዕዮ ምስ ዚውሃበካ ብኡብኡ ተቐበሎ። ንኣስልጣኒኻ ኸም ዓርኪ ረኣዮ፡ ነቲ ምእንታኻ ዚገብሮ ጻዕርታት ክሳዕ ክንደይ ከም እተማስወሉ ኸኣ ግለጸሉ። በቲ እትህቦ ምላሽ ድማ፡ ከምቲ ኤልሳእ ንኤልያስ ዝበሎ፡ ‘ኣይሓድገካን እየ’ ትብሎ ኣለኻ ማለት እዩ። ልዕሊ ዅሉ ኸኣ፡ ንእተዋህበካ ዝዀነ ይኹን ዕዮ ብተኣማንነት ፈጽሞ። እዚ ኣዝዩ ኣገዳሲ ዝዀነ ስለምንታይ እዩ፧ ምኽንያቱ፡ እሙንን ሕድሪ እተጽንዕን ምዃንካ ምስ ኣርኣኻ ጥራይ እዮም ሽማግለታት፡ የሆዋ ኣብ ጉባኤ ተወሳኺ ሓላፍነት ኪውሃበካ ኸም ዚደሊ ኺፈልጡ ዚኽእሉ።—መዝ. 101:6፣ 2 ጢሞቴዎስ 2:2 ኣንብብ።
ነቶም ዜሰልጥኑኹም ኣኽብርዎም
15, 16. (ሀ) ኤልሳእ ንኣስልጣኒኡ ኣኽብሮት ከም ዝነበሮ ዘርኣየ ብኸመይ እዩ፧ (ኣብ ገጽ 9 ዘላ ስእሊ ርአ።) (ለ) እንታይ ኤልሳእ ዝገበሮ ነገር እዩ ነቶም ካልኦት ነብያት ኣብኡ ምትእምማን ኬሕድሩ ዝሓገዞም፧
15 ታሪኽ እቲ ንኤልያስ ዝተክኦ ኤልሳእ፡ ሎሚ ዘለዉ ኣሕዋት ነቶም ምኩራት ሽማግለታት ብኸመይ ኬኽብርዎም ከም ዘለዎም እውን ይሕብር እዩ። ኤልያስን ኤልሳእን ኣብ ያሪኮ ንዝነበሩ እተወሰኑ ነብያት ድሕሪ ምብጻሖም፡ ክልቲኦም ናብ ፈለግ ዮርዳኖስ ከዱ። ኣብኡ ኸኣ፡ “ኤልያስ ነታ ባርኖሱ ወሲዱ ጠቕሊሉ ነቲ ማይ ወቕዖ፡ ናብዝን ናብትን ድማ ተመቕለ።” ሽዑ፡ ክልቲኦም በቲ ንቑጽ ምስ ተሳገሩ፡ ‘እናተዛራረቡ ይኸዱ ነበሩ።’ ኤልሳእ ኣብቲ ግዜ እቲ ዅሉ ኸም ዚፈልጥ ኰይኑ ኣይተሰምዖን። ክሳዕ እቲ ኤልያስ ካብኡ ተፈልዩ ዝኸደሉ እዋን፡ ንዅሉ እቲ ንሱ እተዛረቦ ቓላት ኣብ ልቡ ኣሕዲርዎ እዩ። ኤልያስ ብህቦብላ ንፋስ ዓረገ። ድሕሪኡ፡ ኤልሳእ ናብቲ ፈለግ ዮርዳኖስ ምስ ተመልሰ፡ ነቲ ማይ ብባርኖስ ኤልያስ ገይሩ ወቕዖ እሞ፡ ‘የሆዋ ኣምላኽ ኤልያስ ኣበይ ኣሎ፧’ በለ። እቲ ማይ ከኣ ተመቕለ።—2 ነገ. 2:8-14።
16 እቲ ኤልሳእ ንመጀመርታ ግዜኡ ዝገበሮ ተኣምራት፡ ምስቲ ኤልያስ ንመወዳእታ ግዜ ዝገበሮ ተኣምራት ሕደ ምዃኑስ ኣስተብሂልካዶ፧ እዚ እንታይ እዩ ዚምህረና፧ ኤልሳእ፡ ሓላፍነት ስለ እተረከበ፡ ካብቲ ኤልያስ ዚዓይየሉ ዝነበረ መገዲ ብእተፈልየ ኣገባብ ኪዓዪ ኸም ዘለዎ ዀይኑ ኣይተሰምዖን። ኣብ ክንዳኡስ፡ ነቲ ኤልያስ ኣገልግሎቱ ዚፍጽመሉ ዝነበረ መገዲ ብምስዓብ፡ ንኣሰልጣኒኡ ኸም ዜኽብሮ ኣርኣየ፣ ከምኡ ብምግባሩ ኸኣ ነቶም ካልኦት ነብያት ኣብኡ ምትእምማን ኬሕድሩ ሓጊዝዎም እዩ። (2 ነገ. 2:15) ጸኒሑ ግና፡ ኣብቲ ኤልሳእ ነብዪ ዀይኑ ዘገልገለሉ 60 ዓመት፡ የሆዋ ኻብቲ ኤልያስ ዝገበሮ ዝበዝሐ ተኣምራት ንኺፍጽም ሓጊዝዎ እዩ። ከም ሰልጣኒ መጠን፡ እዚ ንዓኻ እንታይ ትምህርቲ እዩ ዜመሓላልፈልካ፧
17. (ሀ) ሎሚ ዘለዉ ስልጠና ዚውሃቦም ኣሕዋት ንኣረኣእያ ኤልሳእ ብኸመይ እዮም ኪቐድሕዎ ዚኽእሉ፧ (ለ) ድሕሪ ግዜኸ የሆዋ ንእሙናት ሰልጠንቲ ብኸመይ እዩ ዚባርኾም፧
17 ኣብ ጉባኤ እተወሰነ ሓላፍነት ምስ ተቐበልካ፡ ብኡብኡ ኻብቲ ኣቐዲሙ ዚዕየየሉ ዝነበረ ኣገባብ ብእተፈልየ መገዲ ኽትዓዪ ኸም ዘሎካ ዀይኑ ኣይሰማዕካ። ለውጢ ኺግበር ዜድሊ እንተ ዀይኑ፡ በቲ ንለውጢ ብዘሎካ ድሌት ዘይኰነስ፡ ነታ ጉባኤ ብዜድልያ ነገራትን በቲ ኻብ ውድብ የሆዋ ዚውሃበና መምርሕን እዩ ዚውሰን። ልክዕ ከምቲ ኤልሳእ ነቲ ኤልያስ ዚጥቀመሉ ዝነበረ ሜላታት ብምጥቃሙ ነቶም ብጾቱ ዝዀኑ ነብያት ኣብኡ ምትእምማን ከም ዜሕድሩ ዝገበሮም፡ ንኤልያስ ዘለዎ ኣኽብሮት ድማ ዘርኣየ፡ ንስኻ እውን ነቲ ምኩራት ሽማግለታት ዚጥቀሙሉ ዝነበሩ ሜላታት ትጥቀም እንተ ዄንካ፡ ንክርስትያን ብጾትካ ኣባኻ ምትእምማን ከም ዜሕድሩ ትገብሮም፡ ነቶም ምኩራት ሽማግለታት ኣኽብሮት ከም ዘሎካ ድማ ተርኢ። (1 ቈረንቶስ 4:17 ኣንብብ።) ይኹን እምበር፡ ተመክሮ እናደለብካ ምስ ከድካ፡ ነታ ጉባኤ ምስታ እናሰጐመት እትኸይድ ዘላ ውድብ የሆዋ ማዕረ ማዕረ ንኽትከይድ ዚሕግዛ ለውጥታት ኣብ ምትግባር እጃምካ ኸም እተበርክት ፍሉጥ እዩ። የሆዋ ኸምቲ ንኤልሳእ ካብ ናይ ኤልያስ ዝዓበየ ዕዮ ንኺዓዪ ዝሓገዞ፡ ንዓኻትኩም ሰልጠንቲ እውን ካብቶም ዜሰልጥኑኹም ሽማግለታት ዝዓበየ ዕዮ ንኽትዓይዩ ኺድርኸኩም ይኽእል እዩ።—ዮሃ. 14:12።
18. ሎሚ ንኣሕዋት ምስልጣን ቀዳምነት ኪውሃቦ ዘለዎ ስለምንታይ እዩ፧
18 እቲ ኣብዛ ዓንቀጽ እዚኣን ኣብታ ዝሓለፈትን እተዋህበ ርእይቶታት፡ ንሓያሎ ሽማግለታት ግዜ መዲቦም ንኣሕዋት ንኼሰልጥኑ ኺድርኾም ተስፋ ንገብር። ብቑዓት ኣሕዋት ነዚ ስልጠና እዚ ሓንጐፋይ ኢሎም ተቐቢሎም፡ ንኣባጊዕ የሆዋ ኣብ ምጕሳይ ብጥበብ ንኺጥቀሙሉ ንምነ። ከምዚ ዝኣምሰለ ስልጠና፡ ኣብ መላእ ዓለም ንዘለዋ ጉባኤታት ኬደልድለን እዩ፣ ንነፍሲ ወከፍና ኸኣ ኣብቲ ዚመጽእ ኣገዳሲ ፍጻመታት እሙናት ኴንና ንኽንቅጽል ኪሕግዘና እዩ።
^ ሕ.ጽ. 5 ሓደ መንእሰይ ክርስትያናዊ ብስለት እንተ ኣርእዩ፡ ትሑት እንተ ዀይኑ፡ ካልእ ቅዱስ ጽሑፋዊ ብቕዓታት እንተ ኣማሊኡ፡ ዕድሚኡ 20 እኳ እንተ ዘይመልአ፡ ኣገልጋሊ ጉባኤ ንኪኸውን ሽማግለታት ርእይቶ ኬቕርቡ ይኽእሉ እዮም።—1 ጢሞ. 3:8-10, 12፣ ናይ 5 ግንቦት 2000 ናይ መንግስትና ኣገልግሎት፡ ኣብ ገጽ 8 ርአ።
^ ሕ.ጽ. 11 ነቲ ኣብ ናይ 15 ሚያዝያ 2012 ግምቢ ዘብዐኛ፡ ኣብ ገጽ 14-16፡ ሕጡብ ጽሑፍ 8-13 ዚርከብ ነጥብታት፡ ከምኡ እውን ኣብታ “ንርእስኹም ብፍቕሪ ኣምላኽ ሓልውዋ” ዘርእስታ መጽሓፍ፡ ኣብ ምዕራፍ 16፡ ሕጡብ ጽሑፍ 1-3 ዘሎ ሓሳባት እውን ክትመያየጠሉ ትኽእል ኢኻ።


text:
ቁጠባ
ነባሪ ኣብ ኤንገልሆልም ኮሙን ኴንካ ብቑጠባ ነብስኻ ኣይትኽእልን ዲኻ? ከምኡ እንተ ኴይኑ ብመልኽዕ መናበዪ ደገፍ፡ ብኣድላይነት ዝግምገም ናይ ሓገዝ መሰል ኣለካ። ሓታት ዑቕባ እንተ ኴንካ ወይ ኣብ ገለ ናይ በዓል መዚ ኢሚግረሽን መንበሪ ትነብር እንተ ኴንካ ግን ዝኾነ ናይ ሓገዝ መሰል የብልካን።
መናበዪ ደገፍ
መናበዪ ደገፍ ምድላይ፡ መሰላትን ግዴታታትን ምህላው ማለት እዩ። ቅድሚ ቁጠባዊ ደገፍ ምሕታትካ፡ ንሕና ነብስኻ ንኽትናቢ ዝከኣለካ ክትገብር ንደሊ። እዚ ንኣብነት ብዛዕባ ንጡፍ ደላይ ስራሕ ምዃን ወይ ንብረትካ ምሻጥ ከም መኪናኻ ምሽጥ ክኸውን ይኽእል። ንመናበይኻ ባዕልኻ ከተበርክት ዘይትፍትን እንተ ኴንካ ንናይ መናበዪ ደገፍ መሰል የብልካን። ኣብ ቤት ጽሕፈት መራኸብቲ ስራሕ ምዝጉብን ነቲ ኣብኡ ዝወጸ መደብ ክትክተሎን ኣለካ።
ንዝያዳ ሓበሬታ ምስ ናይ’ዚ ኮሙን ኣገልግሎት ዓማዊል ርክብ ግበር።
ክፍሊት መትከል እግሪ
መቐመጢ ፍቓድካ ምስ ተዋህበካ፡ ንናይ መትከሊ እግሪ ክፍሊት መሰል ክህልወካ ይኽእል እዩ። ምሉእ ክፍሊት ንምርካብ ኣብ ዝተፈላለየ ንጥፈታት ንኣብነት ከም ትምህርቲ ሽወደንኛ ንወጻእተኛታት (SFI), ትምህርቲ ልልይ ምስ ሕብረተሰብን ልምምድ ስራሕን ናይ ግድን ክትሳተፍ ኣለካ።
ክፍሊት መትከሊ እግሪ ብመሰረት ህላወኻ ኣብ እቶም ናትካ መደብ መትከል እግሪ ዝኣትዉ ንጥፈታት እዩ። ንስኻ ወይ ውላድካ እንተ ሓሚምኩም፡ ነንዝምልከቶ ሓላፊ ንጥፈታት ናይ ግድን ከተመልክት ኣለካ። ብዘይ ምኽንያት እንተ ኣብዅርካ፡ ናይተን ካብ ንጥፈታትካ ኣብዅርካለን ዝነበርካ መዓልታት ክፍሊት ኣይክትረክብን ኢኻ። ክፍሊትካ ከይተጸለወ፡ ኣብ ገዛ ኴንካ ንዝሓመመ ውላድካ ናይ ምክንኻን መሰል ኣለካ።እቲ ሓላፊ ግን ክሕበር ኣለዎ።
ክፍሊት መትከል እግሪ ብቐዳምነት ንኽራይን ሕሳባትን መኽፈሊ ክውዕል፡ከም’ውን ንሓደ ወርሒ ንመግቢ ክኣክል ኣለዎ። እዚ ኮሙን ገንዘብካ ሕሳብ ካብ ምኽፋል ንኻልእ እንተ ተጠቂምካሉ፡ ሕሳብካ ንምኽፋል ክሕግዘካ ኣይክእልን እዩ።
ኣቑሑት ገዛን ናይ ክሽነ ናውትን
ሓድሽ ገዛ ምስ ረኸብካ ካብ ማእከላይ ሽማግለ ትምህርቲ (CSN) ንናይ ገዛ ኣቑሑት መግዝኢ ገንዘብ ክትልቃሕ ትኽእል ኢኻ። እዚ ኣብ’ዚ ኮሙን ምንባር ካብ ትጅምር ካብ ክልተ ዓመት ንታሕቲ እንተ ጌርካ እዩ። ድሕሪ ክልተ ዓመት እቲ ለቓሕ ምውሳዱ፡ እቲ ለቓሕ ምስ ወለዱ ክኽፈል ኣለዎ>
Sidan uppdaterad den 25 maj 2016.


text:
ሕቶታት ኣንበብትና
ብዛዕባ በዓል ልደት እቲ ሓቂ እንታይ እዩ፧
ኣብ መላእ ዓለም ዚርከቡ ብሚልዮናት ዚቝጸሩ ሰባት፡ በዓል ልደት ዜብዕሉሉ እተፈላለየ ምኽንያታት ኣለዎም። ገሊኦም ምስ ፈተውቶምን ስድራ ቤቶምን ባህ ዜብል ግዜ ኼሕልፉ ኢሎም የብዕልዎ። ካልኦት ድማ ብዛዕባ ኣምላኽ ንኺሓስቡ፡ ወይ ከኣ ንድኻታትን ደገፍ ንዜድልዮምን ንምሕጋዝ የብዕልዎ። እዚ ተግባራት እዚ ጽቡቕ ምዃኑ ዘይከሓድ እኳ እንተ ዀነ፡ እቲ በዓል ግና ኣሉታዊ ድሕረ ባይታ ኣለዎ።
ቀዳማይ፡ ብዙሓት ሰባት፡ በዓል ልደት ነታ የሱስ እተወልደላ ዕለት ከም ዜመልክት እዮም ዚኣምኑ። እንተ ዀነ ግና፡ ጸሓፍቲ ታሪኽ፡ የሱስ እተወልደሉ ዕለት ከም ዘይፍለጥ ምሉእ ብምሉእ ይሰማምዑ እዮም። ዘ ክርስትያን ቡክ ኦቭ ዋይ ዘርእስታ መጽሓፍ፡ “እቶም ቀዳሞት ክርስትያናት፡ ነታ የሱስ እተወልደላ መዓልቲ ብዚምልከት፡ ዕለት ኪፈልዩ ዘይደለዩሉ ቐንዲ ምኽንያት፡ ካብ ኣረማዊ ተግባራት ኪፍለዩ ስለ ዝደለዩ እዮም” ብምባል ገለጸት። እቲ ዜገርም፡ የሱስ ናይ ገዛእ ርእሱ ወይ ናይ ካልኦት ዕለተ ልደት ከም ዘብዓለ መጽሓፍ ቅዱስ ኣይገልጽን እዩ። ብኣንጻሩ እኳ ደኣ፡ ንሰዓብቱ ንሞቱ ኺዝክሩ እዩ ኣዚዝዎም።—ሉቃስ 22:19።
ካልኣይ፡ መብዛሕትኦም ምሁራት፡ መበቆል ልምድታት በዓል ልደት ዘይክርስትያናውን ኣረማውን ከም ዝዀነ ይሰማምዑሉ እዮም። እዚ ኸኣ፡ ከም ኣቦ ልደትን ጽሕዲ ልደትን ህያባት ልደትን ሽምዓ ልደትን ስልማት ልደትን መዝሙር ልደትን ዝኣመሰለ ልምድታት የጠቓልል። ብዛዕባ እዚ ልምድታት እዚ ኣመልኪታ፡ እታ ዘ ኤክስተርናልስ ኦቭ ዘ ካቶሊክ ቸርች ዘርእስታ መጽሓፍ፡ “ህያባት ልደት ክንህብን ክንቅበልን ከለና፡ ወይ ከኣ ኣብ ኣባይትና ዀነ ኣብ ኣብያተ ክርስትያናትና ስልማት ልደት ክንስልም ከለና፡ ክንደይ ካባና ኢና ንኣረማዊ ልምድታት ነኽብር ከም ዘለና እንፈልጥ፧” በለት።
“ህያባት ልደት ክንህብን ክንቅበልን ከለና፡ ወይ ከኣ ኣብ ኣባይትና ዀነ ኣብ ኣብያተ ክርስትያናትና ስልማት ልደት ክንስልም ከለና፡ ክንደይ ካባና ኢና ንኣረማዊ ልምድታት ነኽብር ከም ዘለና እንፈልጥ፧” —ዘ ኤክስተርናልስ ኦቭ ዘ ካቶሊክ ቸርች
ይኹን እምበር፡ ‘ከምዚ ዝበለ ንጹህ ዚመስል ልምድታት ምስዓብ እንታይ ጌጋ ኣለዎ፧’ ኢልካ ትሓትት ትኸውን። ነዛ ሕቶ እዚኣ ዚምልስ ሳልሳይ ነጥቢ እስከ ርአ። ኣምላኽ ንኣረማዊ ልምድታት ምስ ንጹህ ኣምልኾ ምትሕንፋጽ ኣይቅበሎን እዩ። የሆዋ ኣምላኽ ብነብዪ ኣሞጽ ኣቢሉ፡ ነቶም ኣብ ጥንታዊት እስራኤል ዝነበሩ ፋሉል ዝኸዱ ኣምለኽቱ፡ ‘ንበዓላትኩም ጸላእኩን ነዐቕኩን ደሃይ ቅኔታትኩም ካባይ ኣርሕቑ’ በሎም።—ኣሞጽ 5:21, 23።
ኣምላኽ ከምዚ ዝበለ ሓያል ቃላት እተጠቕመ ስለምንታይ እዩ፧ እቶም ኣብ ጥንታዊት ሰሜናዊት መንግስቲ እስራኤል ዝነበሩ ህዝቢ እንታይ ይገብሩ ኸም ዝነበሩ እስከ ርአ። እቲ ናይ መጀመርታ ንጉሶም ዝነበረ የሮብዓም፡ እስራኤላውያን ንየሆዋ ኣብ ቤተ መቕደስ የሩሳሌም ብግቡእ ኣብ ክንዲ ዜምልኽዎ፡ ነቶም ኣብ ዳንን ቤት-ኤልን ዝገበሮም ምራኹት ወርቂ ኸም ዜምልኹ ገበረ። ብዘይካዚ፡ እቲ ንጉስ በዓላት ብምስራዕ፡ ነቲ ህዝቢ በዓላት ኣብ ምብዓል ዚሕግዙ ኻህናት ኣቘመ።—1 ነገስት 12:26-33።
እቲ እስራኤላውያን ዝገበርዎ ነገር ንጽቡቕ ዕላማ ይመስል ነበረ። እቲ ዅሉ ዚገብርዎ ዝነበሩኸ፡ ንኣምላኽ ኬምልኹን ንዕኡ ኼሐጕሱን ስለ ዝደለዩ ደይኰነን ነይሩ፧ ይኹን እምበር፡ ኣምላኽ ብኣሞጽን ብኻልኦት ነብያትን ኣቢሉ ሓያል ቃላት ምጥቃሙ፡ ብዛዕባ ኸምዚ ዝኣመሰለ ተግባራት ከመይ ከም እተሰምዖ ብንጹር ዜርኢ እዩ። ኣምላኽ ብነብዪ ሚልክያስ ኣቢሉ፡ “ኣነ እግዚኣብሄር ኣይልወጥን እየ” በለ። (ሚልክያስ 3:6) እዝስ፡ ኣምላኽ ብዛዕባ እዚ ሎሚ ኣብ በዓል ልደት ዚግበር ሓያሎ ጽንብላት ከመይ ከም ዚስምዖ ደይኰነን ዜርእየና፧
ብሚልዮናት ዚቝጸሩ ሰባት፡ ነዚ ኣብ ላዕሊ ዝረኣናዮ ሓቅታት ኣብ ግምት ብምእታው፡ በዓል ልደት ካብ ምብዓል ንኪቝጠቡ ወሲኖም እዮም። ኣብ ዓመት ኣብ ዝዀነ ይኹን መዓልቲ፡ ምስ ፈተውቶምን ስድራ ቤቶምን ባህ ዜብል ግዜ የሕልፉን ህያባት ይውሃሃቡን እዮም። ከምኡ እውን ግዜ ኸይፈለዩ፡ ንድኻታትን ንእተሸገሩን ብምሕጋዝ፡ ናይ ሓቂ ሓጐስን ዕግበትን ይረኽቡ እዮም።
ብዝያዳ ፍለጥ
ናይ የሆዋ መሰኻኽር በዓል ልደት ዘየብዕሉ ስለምንታይ እዮም፧
ሓያሎ ሰባት፡ በዓል ልደት ኣረማዊ መበቈል ከም ዘለዎ እናፈለጡ የብዕሉ እዮም። ናይ የሆዋ መሰኻኽር ግና ስለምንታይ ከም ዘየብዕሉ ፍለጥ።
ኣምላኽ ዚቕበሎ ኣምልኾ
እቶም ናይ ሓቂ ሃይማኖት ዚስዕቡ ሰባት ዚልለዩሉ ሽዱሽተ መገዲ ርአ።


text:
1ታ ዒሾንሦ! ታ ሚሾንሦ! ኑኡኮ ዓዶንሢ ሻኣራ ዑጻ ሺቤም ዔያታ ዓኣዼሢና ዞቄ ባዞና ዔያታ ፒንቄሢ ታ ዒንሢም ጶቂሣኒ ኮዓኔ። 2ዔያታ ሙሴና ዎላ ፔቴ ማዓኒ ዬያ ሻኣሮና ባዞ ዋኣፆናይዳ ማስቴኔ። 3ዔያታ ቢያሢ ፔቴ ዓያና ሙኡዚ ሙዔኔ። 4ቢያሢ ሃሣ ፔቴ ዓያና ዑሺ ዑሽኬኔ፤ ዬይ ዔያታ ዑሽኬሢ፡- ዔያቶና ዎላ ዓኣዻ ዓያኖ ላላሢዳፓኬ፤ ዬይ ላላሢ ፔ ቶኦኪና ኪሪስቶሴኬ። 5ያዺ ማዔቴያ ፆሲ ዔያቶኮ ሚርጌሢና ዎዛዺባኣሢሮ ሌዛ ዔያቶኮ ዓሲ ናንጉዋ ዳውሎይዳ ኬኤሪንቲ ዓቴኔ። 6ዔያታ ፑርታ ባኣዚ ሱኡካዼሢጉዲ ኑኡኒያ ፑርታ ባኣዚ ሱኡካዹዋጉዲ ዬይ ኑም “ዒንሢና ዔሩዋቴ” ጋዓ ላቲሢ ኮኦኪንሢ ማዔኔ። 7“ዓሳ ሙዒ፥ ዑሽካኒ ዴዔኔ፤ ኮርጋኒያ ዔቄኔ” ጌይንቲ ፃኣፒንቴሢጉዲ ሃሣ ዔያታ ሜሌ ካኣሽኮ ባኣዚ ካኣሽኬ ጎይፆ ዒንሢያ ዔያቶጉዲ ሜሌ ካኣሽኮ ባኣዚ ካኣሽኪፖቴ። 8ዔያቶይዳፓ ፔቴ ፔቴ ዓሳ ማቾ ሃሣ ዓኒ ማዒባኣያና ላሂ፥ ጎሜ ማዼሢጉዲ ኑኡኒያ ዓኒ ሃሣ ማቾ ማዒባኣያና ላሂባኣቴ ኮሺኬ፤ ዓይጎሮ ጌዔቴ ዔያታ ዬያ ማዼሢሮ ዔያቶይዳፓ ላማታሚ ሃይሦ ሺያ ዓሲ ፔቴ ኬሊና ሃይቄኔ። 9ሃሣ ዔያቶኮ ፔቴ ፔቴ ዓሳ ጎዳ “ዒ ዎይታቴያ ኑ ዛጎም” ጌዒ ሾኦዦና ዻይንቲ ሃይቄሢጉዲ ኑኡኒያ ያዺ ማዺባኣቴ ኮሺኬ። 10ዔያቶይዳፓ ፔቴ ፔቴ ዓሳ ዾንኪ፥ ጉንዱሜም ፆሲ ዳኬ ዎዻ ኪኢታንቻሢ ዔያቶ ዎዺ ባይዜሢጉዲ ዒንሢያ ያዺ ማዒባኣቴ ቃራኬ። 11ዬይ ቢያ ባካ ዔያቶ ሄሌሢ ኑም ኮኦኪንሢ ማዓንዳጉዲኬ፤ ሃሣ ፃኣፒንቴሢያ ዎዶኮ ጋፒንፆይዳ ዓኣ፥ ኑም “ዒንሢና ዔሩዋቴ” ጋዓ ላቲሢምኬ። 12ዬያሮ “ጉሙርቂፆና ታ ዶዲ ዓኣኔ” ጋዓሢ ሎኦሙዋጉዲ ፔና ኮሺ ዔሮንጎ። 13ዓሲ ሜሌይዳ ሄሊባኣ፥ ፆሲ ዛጋኒ ዳካ ሜታ ዒንሢ ሄሊባኣሴ፤ ፆሲ ጉሙርቂንታያታሢሮ ዒንሢ ዳንዳዓንዳሢኮ ዑሣ ዓኣዼ ዒንሢ ሜታዻንዳጉዲ ዒ ኮዑዋሴ፤ ዒንሢም ሜታሢ ዒንጊ ዒንሢ ዛጎ ዎዶና ዳንዳዓንዳጉዲ ዎልቄ ዒንጊ፥ ዒንሢ ኬስካንዳ ጎይሢያ ዒንሢም ዒ ጊኢጊሻኔ። 14ዓካሪ ዒጊኖንሢዮቴ! ሜሌ ካኣሽኮ ባኮ ካኣሽኪፖቴ። 15ዬያ ታ ዒንሢም ጋዓሢ ዒንሢ ዔራ ዓሲ ማዔሢሮኬ፤ ሂንዳ ታ ኬኤዛ ባኮ ዒንሢ ዒንሢሮ ዎጉዋቴ። 16ፆሲ ሺኢቂ ኑኡኒ ዑሽካ ባካ ኪሪስቶሴ ሱጉፆና ፔቱሞ ዓኣያቱዋዓዳ? ሃሣ ኑኡኒ ዎላ ዔካ ካፃ ኪሪስቶሴና ዎላ ፔቴቱዋዓዳ? 17ኑ ሙዓሢ ፔቴ ካሣ ሌሊታሢሮ ዎዚ ኑ ሚርጌታቴያ ፔቴ ዑሢኬ። 18ሂንዳ ዒስራዔሌ ዴራ ማዼ ባኮ ማሉዋቴ፤ ፆሲም ዒንጎና ባኮ ሙዓዞንሢና ሹጮና ኮሾና ዒንጎ ቤዞናኮ ፔቱሞ ባኣዓዳ? 19ሂዳዖ ሜሌ ካኣሽኮ ባኮም ሹኪንቴ ቆልሞ ዓሽኮና ሃሣ ካኣሽኮ ባካኣ ዔኤቢኬ ታ ጋዓኔ ጌይሢዳ? 20ያዺቱዋሴ፤ ፆሲ ዔሩዋ ዓሳ ቆልሞ ሹካሢ ፆሲምቱዋንቴ ፑርቶ ዓያኖምኬ፤ ዬያሮ ዒንሢ ፑርቶ ዓያኖና ዎላ ፔቴ ማዓንዳጉዲ ታ ኮዑዋሴ። 21ጎዳ ባኮ ዑሽኪ ዑሽኪ ሃሣ ፑርቶ ዓያኖ ባኮዋ ዒንሢ ዑሽካኒ ዳንዳዑዋሴ፤ ዬያጉዲ ሃሣ ጎዳ ባኮ ሙዒ ሙዒ ፑርቶ ዓያኖ ባኮዋ ዒንሢ ሙዓኒ ዳንዳዑዋሴ። 22ዓካሪ ኑኡኒ ፆሲ ባኮ ሃሺፆና ዒዛ ዻጋሶንዶ? ኑ ዒዛይዳፓ ባሼ ዶዲኬ ጌይሢዳ? 23“ቢያ ባኣዚ ማዻንዳጉዲ ዓይሢንቴያኬ” ጋዓንቴ ቢያ ባካ ማኣዳያቱዋሴ፤ “ቢያ ባካ ማዻንዳጉዲ ዓይሢንቴያኬ” ጋዓንቴ ቢያ ባካ ኮሻያቱዋሴ። 24ፔቴ ፔቴሢ ሜሌሢም ማዓ ባኮዋ ማላንዳኣፓዓቴም ፔም ማዓ ባኣዚ ሌሊ ዛጎፓ። 25ዒኔና ማሊ ሂርጉዋዖ፥ ቦኦኮይዳ ሻንቺንታ ዓሽኮ ዚት ጋዓዖ ሙዑዋቴ፤ 26ዓይጎሮ ጌዔቴ፦ “ሳዖና ጋሮይዳ ዓኣ ባካ ቢያ ፆሲሮ ማዔሢሮኬ” ጌይንቲ ፃኣፒንቴኔ። 27ኪሪስቶሴ ጉሙርቁዋ ዓሲ ሙኡዚ ሙዖም ዒንሢ ዔኤሌያ ማዔም ዒንሢ ዓኣዻኒ ኮዔቴ ዒኔና ማሊ ሂርጉዋዖ ዚት ጌይ ዒንሢም ዒንጊንቴ ዓይጎ ሙኡዚታቴያ ቢያ ሙዑዋቴ። 28ጋዓንቴ ፔቴ ዓሲ፦ “ሃይ ዓሽካ ሜሌ ካኣሽኮ ባኣዚም ሹኪንቴያኬ” ዒንሢም ጌዔቴ፥ ዬያ ኬኤዜ ዓሢና ዒንሢ ማሊፆናሮ ጌዒ ዬያ ሙዒፖቴ። 29ማሊፆ ታ ጌዔሢ ዓሢ ማሊፆሮ ጌይሢ ማዓንዳኣፓዓቴም ዒንሢሲቱዋሴ፤ ዓካሪ ሜሌ ዓሲ ማሊሢ ዛላ ጌዒ ዎይቲ ታና ላኣጊንታይ? 30ታኣኒ ፆሲ ጋላቲ ጋላቲ ሙዔቴ ፆሲ ታ ጋላቲ ሙዔ ባኮና ዎይቲ ታ “ዻቤኔ” ጌይንታይ? 31ዓካሪ ሙዓቶዋ፥ ዑሽካቶዋ ዓይጎ ባኣዚያ ማዻቴ ቢያ ባኣዚ ፆሲ ቦንቾም ማዹዋቴ። 32ዓይሁዶ ዓሶም ማዔቴያ ዓይሁዶ ማዒባኣ፥ ጊሪኮ ዓሶም ሃሣ ኪሪስቶሴ ጉሙርቃ ዓሶማኣ ዹቆ ማዒፖቴ። 33ታኣኒ ቢያሢ ዻቃንዳጉዲ ሜሌ ዓሶም ኮይሳ ባኮ ማዓንዳኣፓዓቴም ታኣም ኮይሳ ባኮ ኮውዋዖ ቢያ ዓሲ፥ ቢያ ባኣዚና ታ ዎዛሳሢጉዲ ዒንሢያ ዬያይዱዋቴ።
Copyright
Learn More


text:
ሕመረት ናጽነት ብዕምቆት ዝተረደኣ ህዝቢ ናጽነት ከመይ የስተማቅራ ንምንጋሩ ኣገዳሲ ኣይኮነን። እንተ ብሓጽሩ ግና ኩለንትናዊ ህልውና ዜጋታት ኣብ ዓንኬል ናጽነት እንተዘይኣትዩ ውጽኢቱ ስቃይን መከራን ጥራሕ ‘ዩ ዝኸውን። እቲ ምንታይሲ ሓጹር ናጽነት እንተተባታቲኩ ባርነታዊ ኣገዛዝኣ ምንጋሱ ስለዘይተርፎ ‘ዩ።
ናጽነት ካልእ ትርጉም እንተዘይተዋህብዎ ናጻ ምዃን ካብ ዝብል ኣምር ‘ዩ ዝብገስ። ነዚ ‘ውን እቲ ብመግዛእቲ ላድዩ ዝነበረ ህዝቢ ናጽነቱን ሓርነቱን ንምርግጋጽ ንሰውራ ዝተሰለፈ መሰተንከራዊ ስርሒት ፈጺሙ ድማ ናብታ ቦኽሪ ኩለን ዓመታት ዝኮነት ዓመተ 1991 ብዓወት በጺሑ።
ድሕሪ ምርግጋጽ ናጽነት ብኹናትን መግዛእታዊ ዓፈናን በሰላ ዘምበረ ሕማቅ ታሪኽ ዳግም ክሕደስ ትጽቢት ሕድሕድ ዜጋ ምንባሩ ዝስሕቶ የለን። እቲ ካብ ራስ ቄሳር ክሳብ ራስ ዱሜራ ሓመድ ድፋጭኡ ዝጸገበ ህዝቢ ገዛእ ርእሱን ሃገሩን ናብ መስመር ለውጢ ኣብ ምምጻእ ላዕሊ ታሕቲ ይብል ከም ዝነበረ ‘ውን ናይ ትማሊ ተዘኽሮና ‘ዩ። ብሰንኪ እቲ ስዒቡ ዘጋጠሞን ድቦላ ዝወረዶን ግና ንምስሊ ህዝብናን ሃገርናን መግለጺ ክሳብ ትስእነሎም ኣብ ኣዝዩ ዘሰክፍን ዘስግእን ደረጃ በጺሖም ይርከቡ።
ባዕዳውያን ስርዓታት ካብ ስሮም ተማሕዮም ኣብ ዝወጽሉ መድረኽ ዘበታዊ ገዛእን ጨፍላቅን ክትካእ ምርኣይ ኣብታ መሬት ኤርትራ ዳርጋ ንፈለማ’ዩ እንተተባህለ ሓቂ ‘ዩ። ሰረተ ክሕደትን ጥልመትን ዝእምነቱ ስርዓት ሰላምን ቅሳነትን ከስፍን ‘የ ኢሉ ብሓይሉ ናብ ስልጣን ዝመጸ ግን ድማ ኣንጻር ኤርትራዊ መንነት ደው ዝበለን ‘ዩ። ነዚ ሓቂ ዘረጋግጾ ድማ፡-
- እቲ ኣብ ልዕሊ ተበዓት ተቃላሲ ዝነበሩ ገዳይም ተጋደልቲ ኣድማ ጌርኩም ብዝብል ምስምስ ናይ ምሕያርን ምቅንጻልን ዝወሰዶ ተግባር።
- እቲ ኣብ ልዕሊ መርሒነት ንዝነበሩ ላዕለዎት ሰበ ስልጣንን ኣዳለውቲ ብሕታውያን ጋዜጣታትን ዘካየዶ ወፍሪ ዘመተ ከምኡ ‘ውን ኣብ ማእከል ዓዶምን ኣብ ሰጣሕ መሬቶምን ህይወቶም ክቅጠፉ ዝተገብሩ ስንኩላን ማይሓባርን ኣብ ቀረባ ግዜ ድማ ንጽሃት መንእሰያት ዝተቀዘፍሉን ኣጋጣሚ ምጥቃስ ይከኣል።
ገበናት ህግደፍ ከም ማይ ኣይሂ ጀራዕራዕ ዝብለሉ ግዜ ምብጻሕና እቲ ንብርሰትና ዝሓለምዎ ከቀላጥፍዎ ምህቃኖም ካብ ዝኾነ ስውር ኣይኮነን። ነዚ ኤርትራዊ መበቆል ናይ ምጽናት ተግባሮም ምእንቲ ክሕግዞም ድማ ፍጹም ባርነታዊ ኣገዛዝኣ ኣስፊኖምን ከም ዝዕብልልን ጌሮም ይትረፍ ብነጻ ምንቅስቃስ፡ ተፈጥሮ ዝዓደሎቶ መሰል ምዝራብን ሓሳቡ ምግላጽን ‘ኳ ዝተሓረመ ህዝቢ ‘ዩ።
ጉጅለ ክሕደት ብዛዕባ ናጽነትን ሓርነትን ፍጹም ዝስቆሮም ኣይኮነን። ንሕድሕድ ዜጋ ኣርዑት ባርነት ኣሰኪሞም ብመግዛእቲ ትንፋሱ ከምዝሞልቅ ይገብሩ ኣለው። ካብ ሜዳ ኤርትራ ኣትሒዙ ዘይሰብኣውን ኢ-ዲሞክራስን ምንባሩ ከኣ ንዓና ንኤርትራውያን ንቀባሪ ምርዳእ ‘ዩ ዝኸውን። እንተ እንዳ ባህታን ዝናን ግን ካብ ጫፍ ንጫፍ ሃገርና ብነጻነት ኣዕለቅሊቁን ኣብ ገነት ከም ዘሎን እዮም ዝግዕሩ። ህዝቢ ኤርትራ ግን እታ ዝተጨወየት ናጽነት መንዚዑ ንምምላስ ናይ ትማሊ ቃልሱ ሎሚ ክደግሞ ይግባእ።


text:
ንቕሑ! ለካቲት 2014
ንግዜኻ ብኸመይ ብጥበብ ከም እትጥቀመሉ
ግዜ ሓንሳእ ምስ ኣምለጠ፡ ኣይምለስን እዩ። እዛ ዓንቀጽ እዚኣ፡ ንሓያሎ ሰባት ንግዜኦም ኣብቲ ኣብ ህይወት ብዝያዳ ዜገድስ ነገራት ብምውዓል ብጥበብ ንኺጥቀሙሉ ኣብ ዝሓገዞም ኣርባዕተ ሜላታት ተተኵር።
ካብ ከባቢ ዓለም
ዛዕባታት፦ ዘይሕጋዊ ስኒ ሓርማዝ ኣብ ማለዥያ፡ ተኣማንነት ቤተ ክርስትያን ኣብ ኢጣልያ፡ ሕማም ኣብ ኣፍሪቃ፡ ዚጣልዑ ቘልዑ ኣብ ኣውስትራልያ።
መናፍስቲ ምጥያቕ
ብዙሓት ሰባት ምስ ምዉታት ኪዘራረቡ ይጽዕሩ እዮም፣ መጽሓፍ ቅዱስ ብዛዕባ እዚ ዘለዎ ርእይቶ እንታይ እዩ፧
ንግዜኻ ብኸመይ ብጥበብ ከም እትጥቀመሉ
ሓደ ኻብቲ ንግዜኻ ብጥበብ ንኽትጥቀመሉ ዜኽእለካ መገድታት ንህይወትካ ብኽልተ መዳያት ብምምርማር እዩ። እዚ ኽልተ መዳያት እዚ እንታይ እዩ፧
ሓደ ኽኢላ ባዮተክኖሎጂ ብዛዕባ እምነቱ ዝገለጾ
ዶክተር ሃንስ ክሪስቲያን ኮትላር ብዛዕባ ስርዓተ ምክልኻል ሕማም ዝገበሮ መጽናዕቲ፡ ብዛዕባ መበቈል ህይወት ከም ዚሓትት ገበሮ። መጽናዕቲ መጽሓፍ ቅዱስ ንሕቶታቱ ዝመለሰሉ ብኸመይ እዩ፧
ቆስጣንጢኖስ
ቆስጣንጢኖስ ብፖለቲካውን ብሃይማኖታውን መዳይ ዝገበሮ ነገራት፡ ንእምነት እተን ሎሚ ዘለዋ ብዙሓት ኣብያተ ክርስትያን ብኸመይ ከም ዝጸለዎ ርአ።
ንጓልካ ውጥረት ኬጋጥማ ኸሎ
ሓያሎ ጐራዙ በቲ ኣብ እዋን ጕርዝውና ዜጋጥመን ለውጥታት ይጭነቓ እየን። ወለደን ነቲ ውጥረት ንኺዋጽኣሉ ብኸመይ ኪሕግዘወን ይኽእሉ፧
መብራህቲ ሓዊለይቶ
እዚ ደቂቕ ሓሸራ እዚ፡ ንተመራመርቲ ስነ ፍልጠት፡ ነቲ ኣብ ብዙሕ ኤለክትሮኒካዊ መሳርሒታት ዚግጠም ዝያዳ መብራህቲ ዜመንጭው ዳዮድ ንኺሰርሑ ዝደረኾም ብኸመይ እዩ፧


text:
ናብ ኣምላኽ ምቕራብ ይሕሸኒ
ጓል ትሽዓተ ዓመት ምስ ኰንኩ፡ ኣካላዊ ዕቤት ምግባር ኣቋረጽኩ። እዚ ዝዀነ ቕድሚ 34 ዓመት ኣብ ኮት ዲቭዋር ከለኹ እኳ እንተ ዀነ፡ ሕጂ እውን ቍመተይ ሓደ ሜተር ጥራይ እዩ። ወለደይ ከም ዘይዓቢ ምስ ፈለጡ፡ ኵሉ ሳዕ ብዛዕባ ትርኢተይ ጥራይ ምእንቲ ኸይሓስብ ትግህቲ ዓያዪት ክኸውን ኣተባብዑኒ። ኣብ ኣፍ ደገ ገዛና ጽሩይ መቐመጢ ገይረ ፍረታት ክሸይጥ ጀመርኩ። ብዙሓት ዓማዊል ከኣ ሰሓብኩ።
ብርግጽ፡ ተጊሀ ምዕያየይ ንዅሉ ነገር ዚልውጥ ኣይነበረን። ኣዝየ ሓጻር እየ ነይረ፣ ቀሊል ዚመስል ንጥፈታት እኳ ይኸብደኒ ነበረ፣ ንኣብነት፡ ቍመት ኣብ እንዳ ድኳን ዚርከብ ባንኮ ይነውሓኒ ነበረ። ኵሉ ነገራት ዕጽፊ ቝመተይ ንዝምንዋሖም ሰባት ተባሂሉ እተዳለወ እዩ ዚመስል ነይሩ። ንርእሰይ እሓዝነላ እኳ እንተ ነበርኩ፡ ጓል 14 ዓመት ምስ ኰንኩ እቲ ዅነታት ተለወጠ።
ሓደ መዓልቲ፡ ናይ የሆዋ መሰኻኽር ዝዀና ኽልተ ኣንስቲ ካብቲ ዝሸጦ ፍረታት ዓደጋ፣ መጽናዕቲ መጽሓፍ ቅዱስ ኪገብራለይ ድማ ጀመራ። ነዊሕ ከይጸናሕኩ ኸኣ፡ ካብ ኣካላዊ ቝመናይ ንላዕሊ ንየሆዋን ንዕላማታቱን ምፍላጥ ዝያዳ ኣገዳሲ ምዃኑ ተገንዘብኩ። እዚ ምፍላጠይ ከኣ ብዙሕ ሓገዘኒ። መዝሙር 73:28 ዝፈትዋ ጥቕሲ ዀነት። ቀዳመይቲ ኽፋል እዛ ጥቕሲ መጽሓፍ ቅዱስ እዚኣ፡ “ንኣይ ግና ናብ ኣምላኽ ምቕራብ ይሔሸኒ” ትብል።
ስድራ ቤተይ ብሃንደበት ናብ ቡርኪና ፋሶ ገዓዘት፣ ህይወተይ ከኣ ኣዝዩ ተቐየረ። ኣብቲ ኣብ ኮት ዲቭዋር ዝነበርኩሉ ኸባቢ፡ ከም ፍረታት እትሸይጥ ጓል እየ ዝፍለጥ ነይረ። ኣብቲ ሓድሽ ከባቢና ግና፡ ንብዙሓት ሰባት ጋሻን ጉዳም ትርኢትን እየ ነይረ። ሰባት ኣተኲሮም ይጥምቱኒ ነበሩ። ኣነ ኸኣ ኣብ ገሊኡ እዋናት ንሓያሎ ሰሙናት ኣብ ቤት እሕባእ ነበርኩ። ሽዑ፡ ናብ የሆዋ ምቕራብ ክሳዕ ክንደይ ዝሓሸ ኸም ዝነበረ ዘከርኩ። ናብ ቤት ጽሕፈት ጨንፈር ናይ የሆዋ መሰኻኽር ምስ ጸሓፍኩ ድማ፡ ናኒ እትብሃል ሞተር ብሽክለታ እትዝውር ክትሕግዘኒ እትኽእል ሚስዮናዊት በጽሓትኒ።
ከባቢና ሑጻ ዝበዝሖ ስለ ዝነበረ፡ ኵሉ ሳዕ ሸታሕታሕ ዜብል ነበረ፣ ኣብ ክራማት ከኣ ጭቃ ይኸውን ነበረ። ናኒ ምሳይ ከተጽንዕ ክትመጽእ ከላ ብዙሕ ሳዕ ካብ ሞተር ብሽክለታኣ እኳ እንተ ወደቐት፡ ተስፋ ኣይቈረጸትን። ናብ ኣኼባታት ክትወስደኒ ኸም እትኽእል ድማ ነገረትኒ። ዓይኒ ሰብ ክኢለ ኻብ ቤት ክወጽእ ከም ዘሎኒ ተገንዘብኩ። ብዘይካዚ፡ ኣብታ ሞተር ብሽክለታ ምውጣሐይ፡ ነታ ዓቕሚ ዘይብላ ሞተር ብሽክለታ ተወሳኺ ኽብደት እዩ ዚዀና ነይሩ። ይኹን እምበር፡ ሳልሰይቲ ኽፋል እታ ዝፈትዋ ጥቕሲ መጽሓፍ ቅዱስ፡ “እሙንቶይ ናብ እግዚኣብሄር ኣምላኽ ገበርኩ” ኸም እትብል ዘኪረ ሕራይ በልኩዋ።
ሓድሓደ ግዜ፡ ኣነን ናኒን ናብ ጭቃ ንወድቕ እኳ እንተ ነበርና፡ ናብ ኣኼባታት ምኻድና ጻማ ረኺብናሉ ኢና። እቲ ኣብ ኣዳራሽ መንግስቲ ኣምላኽ ዝረኽቦ ፍቕራዊ ፍሽኽታስ፡ ካብቲ ሰባት ኣብ ደገ ዚጥምቱኒ ኣጠማምታ ኽሳዕ ክንደይ ኰን እተፈልየ እዩ! ድሕሪ ትሽዓተ ወርሒ፡ ተጠመቕኩ።
ካልአይቲ ኽፋል እታ ዝፈትዋ ጥቕሲ መጽሓፍ ቅዱስ፡ “ኵሉ ተግባርካ ምእንቲ ኸዘንቱ” እያ እትብል። ኣገልግሎት ኣዝዩ ኪኸብደኒ ኸም ዚኽእል እፈልጥ ነበርኩ። ነቲ ንፈለማ ግዜ ኣብ በቤት ዝሰበኽኩሉ እዋን ሕጂ እውን እዝክሮ እየ። ቈልዑን ዓበይትን ኣተኲሮም ይጥምቱንን ደድሕረይ ይስዕቡን ኣካይዳይ ይቐድሑን ነበሩ። እዚ ብሓቂ ይጐድኣኒ እኳ እንተ ነበረ፡ ከምቲ ንዓይ ገነት እተድልየኒ፡ ንዓታቶም እውን ከም እተድልዮም ንርእሰይ ኣዘውቲረ አዘኻኽራ ስለ ዝነበርኩ፡ ጸኒዐ ቐጸልኩ።
ንምንቅስቓስ ኪቐልለኒ ኢለ ብኢድ እትዝወር ሰለስተ እግሪ ዘለዋ ብሽክለታ ዓደግኩ። መገላግልተይ ኣብ ዓቐበት ትደፍኣኒ፡ ብቝልቍለት ክንከይድ ከለና ድማ እታ ብሽክለታ ናህሪ ስለ እትውስኽ ምሳይ ትድይብ ነበረት። ኣገልግሎት ኣብ ፈለማ ኸቢዱኒ እኳ እንተ ነበረ፡ ደሓር ግና ምንጪ ብዙሕ ሓጐስ ስለ ዝዀነለይ፡ ብ1998 ስርዕቲ ፈላሚት ኰንኩ።
ብዙሓት መጽናዕቲ መጽሓፍ ቅዱስ መራሕኩ፣ ካባታቶም ከኣ ኣርባዕተ ተጠምቁ። ብዘይካዚ፡ ሓንቲ ኻብ ኣሓተይ ሓቂ ተቐበለት! ካልኦት ብኸመይ ዕቤት ከም ዝገበሩ ምስማዐይ እውን ኣብ ኣድላዪ እዋን ምንጪ ሓጐስ ኰይኑለይ እዩ። ሓደ መዓልቲ ብሕማም ዓሶ ኽሳቐ ኸለኹ፡ ካብ ኮት ዲቭዋር ደብዳበ መጸትኒ። ኣብ ቡርኪና ፋሶ፡ ንሓደ ተምሃራይ ዩኒቨርሲቲ ኣብ ኣፍ ደገ ዀይነ መጽናዕቲ መጽሓፍ ቅዱስ ምስ ኣጀመርኩዎ፡ ንኻልእ ሓው ሂበዮ ነበርኩ። ጸኒሑ፡ እቲ ተምሃራይ ናብ ኮት ዲቭዋር ገዓዘ። ሽዑ፡ ዘይተጠምቀ ኣስፋሒ ኸም ዝዀነ ምስ ሰማዕኩስ፡ ክሳዕ ክንደይ ኰን እየ ተሓጒሰ!
ብኸመይ እየ ዝናበር፧ ንስንኩላን ዚሕግዝ ሓደ ውድብ ስፌት ኪምህረኒ ደለየ። ሓደ መምህር ትግሃተይ ምስ ረኣየ ግና፡ “ከመይ ጌርኪ ሳሙና ኸም እትሰርሒ ኽንምህረኪ ኢና” በለኒ። መሃሩኒ ድማ። ንኽዳውንትን ንኻልእ ነገራትን መሕጸቢ ዚኸውን ሳሙና ኣብ ገዛይ ኰይነ ኽሰርሕ ጀመርኩ። ሰባት ንሳሙናይ ስለ ዚፈትውዎ፡ ብዛዕባኡ ንኻልኦት ይነግሩ እዮም። ሰለስተ እግሪ ዘለዋ ሞተር ብሽክለታ ገይረ ድማ፡ ባዕለይ እየ ዘበጻጽሕ።
እቲ ዜሕዝን፡ ብ2004 ብሰንኪ እቲ እተማዛበለ ዓንዲ ሕቘይ ብዙሕ እሳቐ ስለ ዝነበርኩ፡ ኣገልግሎት ፈላምነት ከቋርጽ ተገደድኩ። ይኹን እምበር፡ ሕጂ እውን ኣብ ኣገልግሎት ምሉእ ብምሉእ እካፈል እየ።
ሰባት ዚስሕብ ፍሽኽታ ኸም ዘሎኒ ይዛረቡ እዮም። ናብ ኣምላኽ ምቕራብ ዚሓይሽ ኰይኑ ስለ ዝረኸብኩዎ ኸኣ እየ ሕጕስቲ ክኸውን ክኢለ።—ሳራ መይጋ ዘዘንተወቶ።


text:
‘ኣእዳውካ ኣይተሓለላ’
“ኣእዳውኪ ኣይተሓለላ።”—ጸፎ. 3:16።
መዝሙር፦ 54, 32
1, 2. (ሀ) ሎሚ ሓያሎ ሰባት እንታይ ጸገማት እዩ ዜጋጥሞም ዘሎ፧ ውጽኢቱኸ እንታይ እዩ፧ (ለ) ኣብ ኢሳይያስ 41:10, 13 እንታይ ርግጽ ተስፋ እዩ ተዋሂቡና ዘሎ፧
ሓንቲ ስርዕቲ ፈላሚት ዝዀነት እሞ ንሓደ ሽማግለ ድማ እተመርዓወት ሓብቲ፡ “ጽቡቕ መንፈሳዊ ልማድ እኳ እንተ ኣሎኒ፡ ንሓያሎ ዓመታት ምስ ጭንቀት ክቃለስ ጸኒሐ እየ። ብሰንኩ ድቃስ ይኣብየኒ፡ ጥዕናይ ይትንከፍ፡ ምስ ካልኦት ዘሎኒ ርክብ ድማ ይበላሾ እዩ፣ አረ ሓድሓደ ግዜስ እሕለል እየ” በለት።
2 ንስምዒት እዛ ሓብቲ እዚኣ ኽትርድኦ ትኽእልዶ፧ እቲ ዜሕዝን፡ ኣብዛ ናይ ሰይጣን እክይቲ ዓለም፡ ናብራ ህይወት እዚ ዘይብሃል ጸቕጥታት እዩ ዚፈጥር፣ እዚ ኸኣ ጭንቀት ኬምጽእን ንሓደ ሰብ ከም ዚኸብዶ ኺገብርን ይኽእል እዩ። እዚ ምስቲ ንጃልባ ንቕድሚት ከይትኸይድ ዚኽልክል መልህቕ ኪመሳሰል ይኽእል እዩ። (ምሳ. 12:25) እሞኸ፡ ከምኡ ኸም ዚስምዓካ ኺገብር ዚኽእል እንታይ እዩ፧ ንኣብነት፡ ብሞት እተፍቅሮ ሰብካ ሓዚንካ፡ ብኸቢድ ሕማም ትሳቐ፡ ኣብዚ ብቝጠባዊ ዅነታት ከቢዱ ዘሎ እዋን ንስድራ ቤትካ ዜድሊ ኽትምእርር ላዕልን ታሕትን ትብል ትህሉ ትኸውን፡ ወይ ከኣ ተቓውሞ የጋጥመካ ይህሉ ይኸውን። እቲ ብሰንኩ ዚመጽእ ስምዒታዊ ጸቕጢ ንሓይልኻ ይጽንቅቖ ይኸውን። ሕሉፍ ሓሊፉ እውን ሓጐስካ የጥፍኣልካ ይኸውን። ይኹን እምበር፡ ኣምላኽ ብየማነይቲ ኢዱ ኺረድኣካ ድሉው ምዃኑ ኽትተኣማመን ትኽእል ኢኻ።—ኢሳይያስ 41:10, 13 ኣንብብ።
3, 4. (ሀ) መጽሓፍ ቅዱስ ነታ “ኣእዳው” እትብል ቃል ብኸመይ እዩ ዚጥቀመላ፧ (ለ) ኣእዳውና ኸም ዚሕለላ ኺገብር ዚኽእል እንታይ እዩ፧
3 መጽሓፍ ቅዱስ ንእተፈላለየ ባህርያት ወይ ተግባራት ንምብራህ መብዛሕትኡ ግዜ ኣካላት ሰብ ይጥቀም እዩ። ንኣብነት፡ ኢድ ኣማእታት ግዜ ተጠቒሱ ኣሎ። ኣእዳው ሰብ ምብርታዕ ኪብሃል ከሎ፡ ሓደ ነገር ንኽትገብር ምትብባዕ፡ ምጽናዕ፡ ወይ ኣኽእሎ ምርካብ ኬመልክት ይኽእል እዩ። (1 ሳሙ. 23:16፡ እ.ጽ.፣ እዝ. 1:6፡ እ.ጽ.) ብዛዕባ ዚመጽእ ኣወንታውን ትስፉውን ኣረኣእያ ምሓዝ እውን ኬመልክት ይኽእል እዩ።
4 ምሕላል ኣእዳው ድማ፡ ሓድሓደ ግዜ ተስፋ ንዝቘረጸ ወይ ንዝጐሃየ ሰብ ንምምልካት ውዒሉ ኣሎ። (2 ዜና 15:7፡ እ.ጽ.፣ እብ. 12:12) ሓደ ኣብ ከምዚ ዝኣመሰለ ዅነታት ዘሎ ሰብ ኢዱ ኺህብ ልሙድ እዩ። ከም እትጭነቕ ወይ ከኣ ብኣካላዊ፡ ብስምዒታዊ፡ ወይ ብመንፈሳዊ መዳይ ከም እትጽቀጥ ዚገብረካ ዅነታት እንተ ኣጋጢሙካ፡ ዜድልየካ ምትብባዕ ክትረክብ እትኽእል ብኸመይ ኢኻ፧ ክትጸንዕን ክትሕጐስን እትኽእል ብኸመይ ኢኻ፧
“ኢድ የሆዋ ንምድሓን ሓጻር ኣይኰነትን”
5. (ሀ) ጸገማት ኪልዓል ከሎ እንታይ ኢና ኽንገብር እንኽእል፧ ንርእስናኸ እንታይ ኢና ኸነዘኻኽራ ዘሎና፧ (ለ) ብዛዕባ እንታይ ኢና ኽንመያየጥ፧
5 ጸፎንያስ 3:16, 17 ኣንብብ። እቲ ሓላዪ ዝዀነ ሰማያዊ ኣቦና የሆዋ፡ ኣእዳውና ኺሕለላ ብምፍቃድ ብፍርህን ተስፋ ምቝራጽን ኣብ ክንዲ እንምብርከኽ፡ ‘ንዅሉ ጭንቀትና ናብኡ ኽንድርብዮ’ ዓዲሙና ኣሎ። (1 ጴጥ. 5:7) ነቲ ኣምላኽ ንእስራኤላውያን፡ እታ ሓያል ኢዱ ንእሙናት ኣገልገልቱ ‘ንምድሓን ሓጻር ከም ዘይኰነት’ ዝሃቦም ሓሳብ ከነቕልበሉ ንኽእል ኢና። (ኢሳ. 59:1) የሆዋ፡ ህዝቡ ዜሐልል ዚመስል እተፈላለየ ጸገማት እኳ እንተ ኣጋጠሞም፡ ፍቓዱ ምእንቲ ኺገብሩ ኼበርትዖም ድሌትን ክእለትን ከም ዘለዎ ዚገልጽ ኣብ መጽሓፍ ቅዱስ እተመዝገበ ሰለስተ ጕሉሕ ኣብነታት ክንምርምር ኢና። እዚ ኣብነታት እዚ ብኸመይ ከም ዚሃንጸካ ርአ።
6, 7. እስራኤላውያን ንኣማሌቃውያን ምስዓሮም፡ እንታይ ኣገዳሲ ትምህርቲ ይምህረና፧
6 እስራኤላውያን ካብ ባርነት ግብጺ ብተኣምራዊ መገዲ ሓራ ድሕሪ ምውጻኦም ነዊሕ ከይጸንሑ፡ ኣማሌቃውያን ኣጥቅዕዎም። እቲ ተባዕ ዝነበረ እያሱ፡ መምርሒ ሙሴ ብምስዓብ ንእስራኤላውያን ናብ ውግእ መርሖም። ኣብቲ ግዜ እቲ፡ ሙሴ ነቲ ዓውዲ ውግእ ምእንቲ ኺርእይዎ፡ ንኣሮንን ንሑርን ኣብ ጥቓኦም ናብ ዝነበረ ዅርባ ሒዝዎም ከደ። እዞም ሰለስተ ሰብኡት እዚኦም፡ ካብቲ ውግእ ብፍርሂ ይሃድሙ ድዮም ነይሮም፧ ኣይፋሎምን!
7 ሙሴ ነቲ እተዋህቦ ስልቲ ተግበሮ፣ እዚ ኸኣ ናብ ዓወት መርሖም። ንሱ ንኣእዳዉን ንበትሪ እቲ ናይ ሓቂ ኣምላኽን ናብ ሰማይ ኣልዓለ። ሙሴ ኸምኡ ኺገብር ከሎ፡ የሆዋ ንኣእዳው እስራኤላውያን ኣኽእሎ ብምሃብ ንኣማሌቃውያን ከም ዚስዕርዎም ይገብር ነበረ። ኣእዳው ሙሴ ኺርብርባን ኪሕለላን ከለዋ ግና፡ ኣማሌቃውያን ይስዕሩ ነበሩ። ኣሮንን ሑርን ቈራጽ ስጕምቲ ብምውሳድ፡ “እምኒ ወሲዶም ኣብ ትሕቲኡ [ኣብ ትሕቲ ሙሴ] ኣንበሩ እሞ፡ ኣብኡ ተቐመጠ። ሽዑ፡ ኣሮንን ሑርን፡ ሓደ በዚ፡ ሓደ በቲ ዀይኖም፡ ንኣእዳዉ ደገፍወን፣ ጸሓይ ክሳዕ እትዓርብ ከኣ ኣእዳዉ ጸንዓ።” እወ፡ እታ ሓያል ኢድ ኣምላኽ ንእስራኤላውያን ኣብቲ ውግእ ኪስዕሩ ሓጊዛቶም እያ።—ዘጸ. 17:8-13።
8. (ሀ) ኢትዮጵያውያን ንህዝቢ ይሁዳ ምስ ኣፈራርህዎም፡ ኣሳ እንታይ ገበረ፧ (ለ) ነቲ ኣሳ ኣብ ኣምላኽ እተወከለሉ መገዲ ብኸመይ ክንቀድሖ ንኽእል፧
8 የሆዋ ኣብ ግዜ ንጉስ ኣሳ እውን ኢዱ ሓጻር ከም ዘይኰነት ኣርእዩ እዩ። ኣብ መጽሓፍ ቅዱስ ሓያሎ ውግኣት ተጠቒሱ ኣሎ። እቲ ኣንጻር ይሁዳ እተሰለፈ ዝዓበየ ሰራዊት ግና እቲ ብዜራሕ እቲ ኢትዮጵያዊ ዚምራሕ ዝነበረ ሰራዊት እዩ። ዜራሕ 1,000,000 ምኩራት ወተሃደራት ነበርዎ። ኢትዮጵያውያን ንሰራዊት ኣሳ ዳርጋ ብዕጽፊ ይበልጽዎም ነበሩ። ኣሳ ብቐሊሉ ኺጭነቕን ኪፈርህን ኣእዳዉ ሂቡ ኺሰዓርን ይኽእል ነይሩ እዩ። ይኹን እምበር፡ ሓገዝ ኪረክብ ብኡብኡ ናብ የሆዋ ቐረበ። ነቲ ዝነበረ ሰራዊት ኣብ ግምት ብምእታው ንኢትዮጵያውያን ክትስዕሮም ፈጺሙ ዘይከኣል ዚመስል እኳ እንተ ነበረ፡ “ብኣምላኽ ግና ኵሉ ይከኣል እዩ።” (ማቴ. 19:26) “ልቢ ኣሳ ብዅሉ ዘመኑ ምሉእ ብምሉእ ምስ የሆዋ” ስለ ዝነበረ፡ የሆዋ በቲ ዓብዪ ሓይሉ፡ ‘ነቶም ኢትዮጵያውያን ኣብ ቅድሚ ኣሳ ሰዓሮም።’—2 ዜና 14:8-13፣ 1 ነገ. 15:14።
9. (ሀ) ንነህምያ መካበብያ የሩሳሌም ካብ ምህናጽ ዘይዓገቶ እንታይ እዩ፧ (ለ) ኣምላኽ ነቲ ነህምያ ዘቕረቦ ጸሎት ብኸመይ መሊሱሉ፧
9 ነህምያ ናብ የሩሳሌም ምስ ከደ እንታይ ተሰሚዕዎ ኪኸውን ከም ዚኽእል እሞ ገምት። እታ ኸተማ ንሓደጋ እተቓልዐት እያ ነይራ፣ ኣይሁዳውያን ድማ ተስፋ ቘሪጾም እዮም ነይሮም። ኣይሁድ፡ ተጻረርቶም የፈራርህዎም ስለ ዝነበሩ፡ ኣእዳዎም ተሓለላ፡ ምህናጽ መካበብያ የሩሳሌም ከኣ ኣቋረጹ። ነህምያኸ በቲ ዅነታት ተዳሂሉ፡ ኣእዳዉ ኺሕለላ ፈቒዱ ድዩ፧ ኣይፋሉን! ከም ሙሴን ኣሳን ካልኦት እሙናት ኣገልገልቲ የሆዋን፡ ብጸሎት ናብ የሆዋ ናይ ምቕራብ ልማድ ኣማዕቢሉ ነይሩ እዩ። ኣይሁድ እቲ ዝነበረ ዕንቅፋት ኪውገድ ዘይክኣል ኰይኑ ይስምዖም እኳ እንተ ነበረ፡ የሆዋ ነቲ ነህምያ ዘቕረቦ ልባዊ ልመና ምላሽ ሃበሉ። ነተን እተሓለላ ኣእዳው ኣይሁድ ከኣ፡ ‘ብዓብዪ ሓይሉን ብብርትዕቲ ኢዱን’ ኣበርቲዕወን እዩ። (ነህምያ 1:10፣ 2:17-20፣ 6:9 ኣንብብ።) ሎሚ እውን የሆዋ ‘ብዓብዪ ሓይሉን ብብርትዕቲ ኢዱን’ ንኣገልገልቱ ኼበርትዖም ከም ዚኽእል ትኣምን ዲኻ፧
የሆዋ ንኣእዳውካ ኼበርትዐን እዩ
10, 11. (ሀ) ሰይጣን ኣእዳውና ኸም ዚሕለላ ንምግባር ብኸመይ እዩ ዚጽዕር፧ (ለ) የሆዋ ምእንቲ ኼበርትዓናን ሓይሊ ምእንቲ ኺህበናን እንታይ እዩ ዚጥቀም፧ (ሐ) ካብ ቲኦክራስያዊ ትምህርትን ስልጠናን ብኸመይ ተጠቒምካ፧
10 ድያብሎስ ክርስትያናዊ ንጥፈታትና ደው ንምባል ኣብ ዚገብሮ ጻዕሪ ኣእዳዉ ኸም ዘይሕለላ ኣፍና መሊእና ኽንዛረብ ንኽእል ኢና። መንግስትታትን መራሕቲ ሃይማኖትን ከሓድትን ንዜዘውትርዎ ሓሶትን ምፍርራህን ይጥቀመሉ እዩ። ሸቶኡኸ እንታይ እዩ፧ ነቲ ኣእዳውና ኣብ ዕዮ ስብከት ብስራት መንግስቲ ኣምላኽ ዜበርክታኦ እጃም ንምድኻም እዩ። ይኹን እምበር፡ የሆዋ ብመንፈሱ ኣቢሉ ብርታዐ ኺህበና ይኽእል እዩ፣ ኪህበና ድማ ይደሊ እዩ። (1 ዜና 29:12) ስለዚ፡ ነቲ ኻብ ሰይጣንን እዚ እኩይ ስርዓቱን ዚመጸና ብድሆታት ምእንቲ ኽንምክቶ ነቲ መንፈስ እቲ ኽንጥቀመሉ ኣዝዩ ኣገዳሲ እዩ። (መዝ. 18:39፣ 1 ቈረ. 10:13) ብዘይካዚ፡ እቲ ውጽኢት መንፈስ ቅዱስ ዝዀነ ቓል ኣምላኽ ስለ ዘሎና እውን ከነማሱ ንኽእል ኢና። ብዛዕባ እቲ ኣብ ወወርሒ እንረኽቦ፡ ኣብ መጽሓፍ ቅዱስ እተመስረተ መንፈሳዊ ምግቢ እውን ንሕሰብ። እተን ኣብ ዘካርያስ 8:9, 13 ዘለዋ ቓላት፡ ቤት መቕደስ የሩሳሌም ክትህነጽ ከላ እየን ተዘሪበን፣ ኣባና ድማ ኣጸቢቐን ይዓይያ እየን። (ኣንብብ።)
11 ብተወሳኺ፡ በቲ ኣብ ክርስትያናዊ ኣኼባታትን ኣብ ኣኼባታት ወረዳን ኣብ ኣኼባታት ዞባን ኣብ ቲኦክራስያዊ ኣብያተ ትምህርትን ዚውሃበና መለኮታዊ ትምህርቲ እውን የበርትዓና እዩ። እቲ ዚውሃበና ስልጠና ቕኑዕ ድራኸ ኺህልወናን መንፈሳዊ ሸቶታት ከነውጽእን ንእተፈላለየ ክርስትያናዊ ሓላፍነትና ኽንፍጽምን ኪሕግዘና ይኽእል እዩ። (መዝ. 119:32) እሞኸ፡ ካብቲ ዚውሃበካ ስልጠና ብርታዐ ኽትረክብ ልባዊ ጻዕሪ ትገብር ዲኻ፧
12. ብመንፈሳዊ መዳይ ወትሩ ድልዱላት ምእንቲ ኽንከውን እንታይ ክንገብር ኣሎና፧
12 እስራኤላውያን ብሓገዝ የሆዋ ንኣማሌቃውያንን ንኢትዮጵያውያንን ስዒሮምዎም እዮም። ብዘይካዚ፡ የሆዋ ንነህምያን ንብጾቱን ዕዮ ህንጸት ኪፍጽሙ ኣኽኢልዎም እዩ። ንዓና እውን፡ ተቓውሞን ዘይተገዳስነትን ጭንቀትን ኬጋጥመና ኸሎ ጸኒዕና ዕዮ ስብከትና ምእንቲ ኽንፍጽም የበርትዓና እዩ። (1 ጴጥ. 5:10) ሎሚ፡ የሆዋ ተኣምራት ኪገብረልና ኣይንጽበን ኢና። ኣብ ክንዳኡስ፡ ግዴና ኽንገብር ኣሎና። እዚ ኸኣ መዓልቲ መዓልቲ ቓል ኣምላኽ ምንባብ፡ ንሰሙናዊ ኣኼባታት ምድላውን ኣብቲ ኣኼባታት ምእካብን፡ ብናይ ብሕቲ መጽናዕትን ብናይ ኣምልኾ ስድራ ቤትን ንኣእምሮናን ንልብናን ምምጋብ፡ ወትሩ ብጸሎት ኣብ የሆዋ ምውካል የጠቓልል። ነቲ የሆዋ ንዓና ንምብርታዕን ንምትብባዕን ዚጥቀመሉ መገድታት ብኻልእ ዋኒናትን ንጥፈታትን ኪተዓናቐፍ ኣይንፍቀደሉ። በዚ እተጠቕሰ መዳያት ኣእዳውካ ኸም እተሓለላ ዀይኑ እንተ ተሰሚዑካ፡ ሓገዝ ኣምላኽ ክትረክብ ሕተት። ሽዑ፡ መንፈሱ ‘ድሌትን ንምግባር ዓቕምን ብምሃብ ብኸመይ ከም ዜበርትዓካ’ ርአ። (ፊል. 2:13) ንኣእዳው ካልኦት ንምብርታዕከ እንታይ ክትገብር ትኽእል፧
ዘርጋሕጋሕ ንዝበላ ኣእዳው ኣደልድለን
13, 14. (ሀ) ሓደ ሓው ሰበይቱ ምስ ሞተቶ ብርታዐ ዝረኸበ ብኸመይ እዩ፧ (ለ) ንኻልኦት ከነበርትዕ እንኽእል ብኸመይ ኢና፧
13 የሆዋ ምትብባዕ ኪህቡና ዚኽእሉ ሓለይቲ ኣምለኽቱ ዝሓቘፈ ዓለምለኻዊ ሕውነት ሂቡና እዩ። ሃዋርያ ጳውሎስ፡ “ዘርጋሕጋሕ ንዝበላ ኣእዳውን ረሸሽ ንዝበላ ኣብራኽን ኣደልድሉ፣ . . . ንኣእጋርኩም ትኽ ዝበለ መገዲ ግበሩ” ኸም ዝበለ ኣይንረስዕ። (እብ. 12:12, 13) ኣብ ቀዳማይ ዘመን ዝነበሩ ሓያሎ ክርስትያናት፡ ከምኡ ዝኣመሰለ መንፈሳዊ ምትብባዕ ረኺቦም እዮም። ሎሚ እውን ተመሳሳሊ እዩ። ሓደ ሓው ሰበይቱ ምስ ሞተቶን ካልእ ዜሳቒ ዅነታት ምስ ኣጋጠሞን ከምዚ በለ፦ “ንፈተናታትና ዀነ መዓስ ወይ ክንደይ ሳዕ ኬጋጥመና ኸም ዘለዎ ኽንመርጽ ከም ዘይንኽእል ተማሂረ እየ። ጸሎትን ናይ ብሕቲ መጽናዕትን ብምሳልያዊ ኣዘራርባ ኣብ ማይ ምእንቲ ኸይጥሕል ልክዕ ከም መንሳፈፊ ጃኬት ኰይኑኒ እዩ። ካብ መንፈሳውያን ኣሕዋተይን ኣሓተይን ዝረኽቦ መንፈሳዊ ደገፍ ከኣ ብዙሕ ኣጸናኒዑኒ እዩ። ጸገማት ቅድሚ ምምጻኡ ምስ የሆዋ ጽቡቕ ናይ ብሕቲ ርክብ ምምዕባል ኣገዳሲ ምዃኑ ተገንዚበ እየ።”
14 ኣሮንን ሑርን ብግዜ ውግእ ንኣእዳው ሙሴ ቓል ብቓሉ ደጊፎምወን እዮም። ንሕና ድማ ንኻልኦት ክንድግፈሉን ግብራዊ ሓገዝ ክንህበሉን እንኽእል መገድታት ከነናዲ ንኽእል ኢና። ንመንከ ኢና ኽንድግፍ እንኽእል፧ ነቶም ምስ ሳዕቤናት እርጋንን ጥዕና ምስኣንን ተቓውሞ ስድራ ቤትን ጽምዋን ሞት ዜፍቅርዎ ሰብን ዚቃለሱ ዘለዉ ኽንሕግዞም ንኽእል ኢና። ብዘይካዚ፡ ኣብ ሕማቕ ተግባራት ኪጽመዱ፡ ወይ ከኣ ኣብዚ ስርዓት እዚ፡ ብትምህርቲ፡ ብገንዘብ፡ ወይ ብሞያ “ዕዉታት” ኪዀኑ ጸቕጥታት ንዜጋጥሞም መንእሰያት ከነበርትዖም ንኽእል ኢና። (1 ተሰ. 3:1-3፣ 5:11, 14) ኣብ ኣዳራሽ መንግስቲ ኣምላኽ፡ ኣብ ኣገልግሎት፡ ኣብ መኣዲ፡ ወይ ብተሌፎን ክትዘራረብ ከለኻ ናይ ሓቂ ተገዳስነት እተርእየሉ መገድታት ኣናዲ።
15. እቲ እትዛረቦ ሃናጺ ቓላት ኣመንቲ ንዝዀኑ ብጾትካ ብኸመይ ኪጸልዎም ይኽእል፧
15 ኣሳ ዜደንቕ ዓወት ምስ ረኸበ፡ ነብዪ ዓዛርያ ንኣሳን ንህዝቡን፡ “ንስኻትኩም ግና፡ ተግባርኩም ዓስቢ ኺረክብ እዩ እሞ፡ በርትዑ፡ ኣእዳውኩም ኣይተውርዱ” ኢሉ ኣተባብዖም። (2 ዜና 15:7፡ እ.ጽ.) ኣሳ ድማ በዚ ቓላት እዚ ምትብባዕ ስለ ዝረኸበ፡ ናይ ሓቂ ኣምልኾ ንምምላስ ብዙሕ ለውጥታት ገበረ። ሎሚ እውን ብተመሳሳሊ፡ እቲ እትዛረቦ ሃናጺ ቓላት ኣብ ካልኦት ዓብዪ ጽልዋ ኺህልዎ ይኽእል እዩ። በዚ ኸምዚ ድማ፡ ንየሆዋ ምሉእ ብምሉእ ኬገልግልዎ ኽትሕግዞም ትኽእል ኢኻ። (ምሳ. 15:23) ነቲ ኣብ ኣኼባታት ኢድካ ኣልዒልካ ሃናጺ ሓሳባት ብምሃብ ኣብ ካልኦት ከተሕድሮ እትኽእል ሓያል ጽልዋ ኣቕሊልካ ኣይትርኣዮ።
16. ሽማግለታት ከም ነህምያ፡ ኣእዳው እቶም ኣብ ጉባኤ ዘለዉ ኣስፋሕቲ ኼበርትዑ ዚኽእሉ ብኸመይ እዮም፧ ኣመንቲ ዝዀኑ ብጾትካ ብብሕቲ ብኸመይ ከም ዝሓገዙኻ ኣብነት ሃብ።
16 ነህምያን ብጾቱን ደገፍ የሆዋ ምስ ረኸቡ፡ ነቲ እተዋህቦም ዕዮ ኺፍጽሙ ኣእዳዎም ኣበርቲዖም እዮም። ንመካበብያ የሩሳሌም ድማ ኣብ ውሽጢ 52 መዓልቲ ወድእዎ! (ነህ. 2:18፡ እ.ጽ.፣ 6:15, 16) ነህምያ ነቲ ዕዮ ይቈጻጸሮ ጥራይ ኣይነበረን። ኣብ ዳግመ ህንጸት መካበብያ የሩሳሌም ተሳቲፉ እዩ። (ነህ. 5:16) ሎሚ ዘለዉ ሓያሎ ፈቃራት ሽማግለታት እውን፡ ንቲኦክራስያዊ ፕሮጀክትታት ህንጸት ብምድጋፍ ወይ ነቲ ዚእከቡሉ ኣዳራሽ መንግስቲ ኣምላኽ ኣብ ምጽራይን ኣብ ምጽጋንን ብምክፋል ኣስኣሰር ነህምያ ይስዕቡ እዮም። ምስ ኣስፋሕቲ ኣብ ኣገልግሎት ብምክፋልን ጕስነታዊ ምብጻሕ ብምግባርን እውን፡ ኣእዳው እቶም ጭኑቕ ዝልቦም የበርትዑ እዮም።—ኢሳይያስ 35:3, 4 ኣንብብ።
‘ኣእዳውካ ኣይተሓለላ’
17, 18. ጸገም ኬጋጥመና ኸሎ ወይ ክንጭነቕ ከለና፡ ብዛዕባ እንታይ ኢና ኽንተኣማመን ዘሎና፧
17 ምስ ኣሕዋትናን ኣሓትናን ሓቢርና ምግልጋልና፡ ሓድነት ከም ዚህሉ ይገብር እዩ። ብዘይካዚ፡ ነባሪ ምሕዝነት ክንፈጥርን በቲ ኣብ ትሕቲ መንግስቲ ኣምላኽ እንረኽቦ በረኸት ብዝያዳ ኽንተኣማመንን ኪሕግዘና ይኽእል እዩ። ኣእዳው ካልኦት ከነደልድል ከለና፡ ተስፋ ንዜቝርጽ ኵነታት ኪቃለሱን ብዛዕባ መጻኢ ኣወንታውን ትስፉውን ኣረኣእያ ኺህልዎምን ንሕግዞም ኢና። ንኻልኦት በዚ ኸምዚ ምሕጋዝና ድማ፡ ኣብ መንፈሳዊ ነገራት ከነተኵርን ብዛዕባ እቲ ኣምላኽ ኣዳልዩልና ዘሎ ነገራት ክንሓስብን ኪሕግዘና ይኽእል እዩ። እወ፡ ነተን ናትና ኣእዳው እውን ኬበርትዐን ይኽእል እዩ።
18 የሆዋ ኣብ እተፈላለየ እዋናት ንእሙናት ኣገልገልቱ ብኸመይ ከም ዝደገፎምን ከም ዘዕቈቦምን ምርኣይና፡ ኣብኡ ንዘሎና እምነትን ትውክልትን የደልድሎ እዩ። ስለዚ፡ ጸቕጢ ወይ ጸገም ኬጋጥመካ ኸሎ፡ ‘ኣእዳውካ ኣይተሓለላ።’ የግዳስ፡ ናብ የሆዋ ጸሊ፣ እታ ሓያል ኢዱ ኸተበርትዓካን በረኸት መንግስቲ ኣምላኽ ንምርካብ ክትሕግዘካን ድማ ፍቐደላ።—መዝ. 73:23, 24።


text:
ንቓል ኣምላኽ ተጠቒምካ ንርእስኻን ንኻልኦትን ሓግዝ
“ትእዛዛትካ ዘበለ ዅሉ ቕኑዕ ምዃኑ እቘጽሮ . . . አሎኹ።”
1. ብቓል ኣምላኽ ምሉእ ብምሉእ ክንተኣማመን ዘሎና ስለምንታይ ኢና፧
ሽማግለታት፡ ሓደ ተመሃራይ መጽሓፍ ቅዱስ ኣብ ኣገልግሎት ወፍሪ ኺካፈል ይኽእል እንተ ዀይኑ ኺምርምሩ ኸለዉ፡ ‘እቲ ሰብ ዚዛረቦ ዘረባ: መጽሓፍ ቅዱስ መንፈስ ዝነፈሶ ቓል ምዃኑ ኸም ዚኣምን የርኢ ድዩ፧’ ዚብል ሕቶ ንገዛእ ርእሶም ይሓትቱ እዮም። * ኣስፋሒ መንግስቲ ኣምላኽ ኪኸውን ዚደሊ ሰብ፡ እንተላይ ኵሎም ኣገልገልቲ ኣምላኽ፡ ንመጽሓፍ ቅዱስ ከም ዚኣምንዎ ኼርእዩ ኣለዎም። ስለምንታይ፧ ብቓል ኣምላኽ ንተኣማመንን ኣብ ኣገልግሎት ብኽእለት ንጥቀመሉን እንተ ዄንና፡ ካልኦት ሰባት ንየሆዋ ንኺፈልጥዎን ድሕነት ንኺረኽቡን ክንሕግዞም ንኽእል ኢና።
2. ‘በቲ እተመሃርናዮ ኽንጸንዕ’ ዘሎና ስለምንታይ ኢና፧
2 ሃዋርያ ጳውሎስ ንጢሞቴዎስ ኪጽሕፈሉ ኸሎ፡ ብዛዕባ ኣገዳስነት ቃል ኣምላኽ ገሊጹ ነበረ፣ “በቲ እተመሃርካዮን ዝኣመንካሉን ጽናዕ” ድማ በሎ። እቲ ጢሞቴዎስ እተማህሮን ዝኣመነሉን ነገራት፡ እቲ ብብስራት መንግስቲ ኣምላኽ ንኺኣምን ዝደረኾ ሓቅታት መጽሓፍ ቅዱስ እዩ ነይሩ። እዚ ሓቅታት እዚ፡ ሎሚ እውን ኣባና ጽልዋ ኼሕድር ይኽእል እዩ፣ ‘ንድሕነት እውን ኬለብመና’ ይኽእል እዩ። (2 ጢሞ. 3:14, 15) ነተን ቀጺለን ኣብ 2 ጢሞቴዎስ 3:16 ዚርከባ ቓላት ጳውሎስ፡ መጽሓፍ ቅዱስ ካብ ኣምላኽ ከም ዝመጸ ንምሕባር ንጥቀመለን እኳ እንተ ዀንና፡ ንዓና እውን ብደረጃ ውልቀ ሰብ ኪጠቕማና ይኽእላ እየን። (ኣንብብ።) ነዛ ጥቕሲ እዚኣ እስከ ብዝርዝር ንመርምራ። ከምኡ ምግባርና፡ ኵሉ ትምህርትታት የሆዋ “ቕኑዕ” ምዃኑ ኸም እንተኣማመን ኪገብረና እዩ።—መዝ. 119:128።
‘ንትምህርቲ ይጠቅም’
3-5. (ሀ) እቶም ንጴጥሮስ ኣብ ጰንጠቈስጠ ኺምድር ከሎ ዝሰምዕዎ ብዙሓት ሰባት እንታይ ምላሽ ሃቡ፧ ስለምንታይከ፧ (ለ) ኣብ ተሰሎንቄ ዝነበሩ ብዙሓት ሰባት፡ ሓቂ እተቐበሉ ስለምንታይ እዮም፧ (ሐ) ሎሚ ንዘለዉ ሰባት ምስ ኣገልግሎትና ብእተተሓሓዘ ዚማርኾም እንታይ እዩ፧
3 የሱስ ንእስራኤላውያን፡ “ነብያትን ጥበበኛታትን መምህራንን እልእከልኩም ኣለኹ” በሎም። (ማቴ. 23:34) ከምኡ ኺብል ከሎ፡ ብዛዕባ እቶም ኣብ ኣገልግሎት ንቕዱሳት ጽሑፋት ኪጥቀሙ ዝመሃሮም ደቀ መዛሙርቱ እዩ ዚዛረብ ነይሩ። ኣብ ጰንጠቈስጠ 33 ድ.ክ. እቲ ሓደ ኻብቶም “መምህራን” ዝነበረ ሃዋርያ ጴጥሮስ፡ ኣብ የሩሳሌም ንዝነበሩ ብዙሓት ሰባት መደረ ኣቕረበሎም፣ ካብ ቅዱሳት ጽሑፋት እብራይስጢ ድማ ብተደጋጋሚ ጠቐሰ። ብዙሓት ካብቶም ሰማዕቲ፡ ጴጥሮስ ንኣወዓዕላ እቲ ቓላት ኪገልጽ ከሎ ምስ ሰምዑ፡ “ልቦም ተወግአ።” ካብ ሓጢኣቶም ድማ ተነስሑ። ሰለስተ ሽሕ ዚዀኑ ኸኣ፡ ምሕረት ኣምላኽ ብምልማን ክርስትያናት ኰኑ።—ግብ. 2:37-41።
4 እቲ ኻልእ ካብቶም መምህራን ዝነበረ ሃዋርያ ጳውሎስ፡ ካብ የሩሳሌም ወጻኢ ብዛዕባ ብስራት መንግስቲ ኣምላኽ ሰበኸ። ንኣብነት፡ ኣብታ ኣብ መቄዶንያ እትርከብ ከተማ ተሰሎንቄ፡ ነቶም ኣብ ምኵራብ ተኣኪቦም ዜምልኹ ዝነበሩ ሰባት ሰበኸሎም። ንሰለስተ ሰንበት ድማ “ምሳታቶም ብቕዱሳት ጽሑፋት ተዘራረበ፣ ክርስቶስ ኪስቀን ካብ ምዉታት ኪትንስእን ከም ዚግብኦ ይገልጸሎምን እናጠቐሰ የረድኦምን . . . ነበረ።” ውጽኢቱኸ እንታይ ኰነ፧ ‘ገለ ኣይሁድን ኣዝዮም ብዙሓት ግሪኻውያንን ኣመኑ።’—ግብ. 17:1-4።
5 ሎሚ ዘለዉ ኣገልገልቲ ኣምላኽ ንመጽሓፍ ቅዱስ ዚጥቀሙሉ መገዲ ንብዙሓት ሰባት ይማርኾም እዩ። ሓደ ኣብ ስዊዘርላንድ ዚነብር ብዓል ቤት፡ ክልተ ኣሓትና ጥቕሲ መጽሓፍ ቅዱስ ምስ ኣንበባሉ፡ “ሃይማኖትክን እንታይ እዩ፧” ኢሉ ሓተተን። ሓንቲ ኻባታተን ከኣ፡ “ኣነን እዛ ብጸይተይን ናይ የሆዋ መሰኻኽር ኢና” ኢላ መለሰትሉ። ንሱ ድማ፡ “ኣነ እውን ተረዲኡኒ ነይሩ እዩ። ናብ ቤተይ መጺኡ ኻብ መጽሓፍ ቅዱስ ዜንብበለይ፡ ካብ ናይ የሆዋ መሰኻኽር ሓሊፉ እሞ መን ኪኸውን ይኽእል፧” በለ።
6, 7. (ሀ) እቶም ኣብ ጉባኤ ዚምህሩ ኣሕዋት፡ ንመጽሓፍ ቅዱስ ብግቡእ ኪጥቀሙሉ ዚኽእሉ ብኸመይ እዮም፧ (ለ) መጽናዕቲ መጽሓፍ ቅዱስ ኣብ እንመርሓሉ እዋን፡ ንቕዱሳት ጽሑፋት ብውጽኢታዊ መገዲ ኽንጥቀመሉ እንኽእል ብኸመይ ኢና፧
6 ክንምህር ከለና ንመጽሓፍ ቅዱስ ምሉእ ብምሉእ ክንጥቀመሉ እንኽእል ብኸመይ ኢና፧ ኣብ ጉባኤ ኻብ መድረኽ ናይ ምምሃር ሓላፍነት እንተ ኣልዩካ፡ ንጹር ጥቕስታት ተጠቐም። ነቲ ቐንዲ ጥቕስታት ብናትካ ኣበሃህላ ጌርካ ኣብ ክንዲ እትገልጾ ወይ ከኣ ካብ ኮምፕዩተር ሓቲምካ ወይ ካብ ኤሌክትሮኒካዊ መሳርሒ ኣብ ክንዲ እተንብቦ፡ መጽሓፍ ቅዱስካ ገንጺልካ፡ ካብኡ ኣንብብ፣ ነቶም ሰማዕቲ እውን ከምኡ ኺገብሩ ኣተባብዓዮም። ብዘይካዚ፡ ግዜ ወሲድካ ብዛዕባ ኣወዓዕላ እቲ ጥቕስታት ብምግላጽ፡ ንሰማዕትኻ ናብ የሆዋ ብዝያዳ ንኪቐርቡ ሓግዞም። ንኸተስሕቕ ኢልካ ጥራይ እተሓላለኸ ምሳሌታትን ተመክሮታትን ኣብ ክንዲ እትጥቀም፡ ነቲ ግዜኻ ንቓል ኣምላኽ ንምግላጽ ተጠቐመሉ።
7 መጽናዕቲ መጽሓፍ ቅዱስ ክንመርሕ ከለና፡ እንታይ ኢና ኽንዝክር ዘሎና፧ ነቲ ኣብቲ ንመጽናዕቲ ዚኸውን ክርስትያናዊ ጽሑፋትና እተጠቕሰ ጥቕስታት ከይንሓልፎ ኽንጥንቀቕ ኣሎና። እቲ ተመሃራይ ነቲ ጥቕስታት ንኼንብቦ ኸነተባብዖን ትርጕሙ ንኺርድኦ ኽንሕግዞን ኣሎና። ብኸመይ፧ ብዙሕ ክንዛረብ ኣየድልየናን እዩ፣ የግዳስ፡ እቲ ተመሃራይ ሓሳቡ ንኺገልጽ ከነተባብዖ ኣሎና። ብዛዕባ እቲ ኺኣምነሉን ኪትግብሮን ዘለዎ ነገራት ንሕና ኣብ ክንዲ እንነግሮ፡ ብግቡእ እተሓስበሉ ሕቶታት ተጠቒምና፡ ነቲ ተመሃራይ ኣብ ግቡእ መደምደምታ ንኺበጽሕ ክንሕግዞ ኣሎና። *
‘ንመግናሕቲ ይጠቅም’
8. ጳውሎስ ምስ እንታይ ዓይነት ውሽጣዊ ቓልሲ እዩ ዚቃለስ ነይሩ፧
8 መብዛሕትኡ እዋን፡ ‘ንመግናሕቲ’ ኸም ዕዮ ክርስትያን ሽማግለታት ጥራይ ጌርና ንርእዮ ንኸውን። ሓቂ እዩ፡ ሓለውቲ ‘ነቶም ብሓጢኣት ዚመላለሱ ናይ ምግናሕ’ ሓላፍነት ኣለዎም። (1 ጢሞ. 5:20፣ ቲቶ. 1:13) ኰይኑ ግና፡ ንገዛእ ርእስና እውን ክንገንሕ ኣሎና። ጳውሎስ ንጹህ ሕልና ዝነበሮን ኣርኣያ ኪኸውን ዚኽእልን ክርስትያን እዩ ነይሩ። (2 ጢሞ. 1:3) ይኹን እምበር፡ “ኣብ ኣካላተይ ምስ ሕጊ ኣእምሮይ ዚዋጋእን ናብቲ ኣብ ኣካላተይ ዘሎ ሕጊ ሓጢኣት ኣቢሉ ዚማርኸንን ካልእ ሕጊ እርኢ ኣለኹ” ኢሉ ጽሒፉ ነበረ። ኣብ ከባቢ እዘን ቃላት እዚአን ንዘሎ ሓሳብ እንተ መርሚርናዮ፡ ጳውሎስ ንሓጥእ ዝንባለኡ ንምቍጽጻር ይቃለስ ከም ዝነበረ ኽንርዳእ ንኽእል ኢና።—ሮሜ 7:21-25 ኣንብብ።
9, 10. (ሀ) ጳውሎስ ምስ ኣየናይ ድኽመት እዩ ዚቃለስ ነይሩ ኪኸውን ዚኽእል፧ (ለ) ጳውሎስ ምስ ሓጢኣት ዚቃለስ ዝነበረ ብኸመይ እዩ ኪኸውን ዚኽእል፧
9 ጳውሎስ ነየናይ ድኽመታት እዩ ኺዋጽኣሉ ዚጽዕር ነይሩ፧ ብንጹር እኳ እንተ ዘይገለጾ፡ ንጢሞቴዎስ፡ ‘ነቓጽ ከም ዝነበረ’ ጽሒፉሉ ነይሩ እዩ። (1 ጢሞ. 1:13) ጳውሎስ ቅድሚ ምልዋጡ፡ ብክርስትያናት ነዲሩ ነበረ። ብዛዕባ ሰዓብቲ ክርስቶስ ንዝነበሮ ስምዒት ኪገልጾ ኸሎ፡ “ኣዝየ ተሃንዲደዮም ስለ ዝነበርኩ” በለ። (ግብ. 26:11) ድሕሪኡ፡ ሓርቖቱ ኺቈጻጸር ከም ዘለዎ ተማሂሩ እዩ፣ ኰይኑ ግና፡ ሓድሓደ ግዜ ንስምዒቱን ንቓላቱን ምቍጽጻር ይኸብዶ ነይሩ ኪኸውን ይኽእል እዩ። (ግብ. 15:36-39) እሞኸ ንድኽመቱ ንኺዋጽኣሉ ዝሓገዞ እንታይ እዩ፧
10 ነቶም ኣብ ቈረንቶስ ዝነበሩ ክርስትያናት ኪጽሕፈሎም ከሎ፡ ብዛዕባ እቲ ንገዛእ ርእሱ ንምግናሕ እተጠቕመሉ ሜላ ገሊጹ ነበረ። (1 ቈረንቶስ 9:26, 27 ኣንብብ።) ነቲ ዘይፍጹም ዝንባለኡ፡ ዕላማ ብዘለዎ መንፈሳዊ ጕስጢ ገይሩ የጕስጦ ነበረ። ምኽሪ ንምርካብ ኣብ ቅዱሳት ጽሑፋት የናድን የሆዋ ምእንቲ ኺሕግዞ ይጽልን ንኼመሓይሽ ይጽዕርን ነይሩ ኪኸውን ኣለዎ። * ንሕና እውን እንተ ዀንና፡ ምስቲ ዘይፍጹም ዝንባለና ተመሳሳሊ ቓልሲ ስለ ዘሎና፡ ካብቲ ጳውሎስ ዝሓደጎ ኣብነት ጥቕሚ ኽንረክብ ንኽእል ኢና።
11. ኣብ መገዲ ሓቂ ንመላለስ እንተ ኣሊና ንምፍላጥ ‘ርእስና ኽንምርምር’ እንኽእል ብኸመይ ኢና፧
11 ምስ ኣምልኾና ኣብ ዚተሓሓዝ፡ ቅሱናት ክንከውን የብልናን። የግዳስ፡ ኣብ መገዲ ሓቂ ንመላለስ እንተ ኣሊና ንምፍላጥ፡ ‘ርእስና ኽንምርምር’ ኣሎና። (2 ቈረ. 13:5) ከም ቈሎሴ 3:5-10 ዝኣመሰለ ጥቕስታት ከነንብብ ከለና፡ ‘ነቲ ሓጥእ ዝንባለታተይ ንምቕታል ድየ ዝጽዕር ዘለኹ ወይስ ብስነ ምግባራዊ መዳይ እደክም እየ ዘለኹ፧ ኢንተርነት እናተጠቐምኩ ኸለኹ፡ ርኽሰት ዘለዎ ወብ ሳይት ምስ ዚመጽእ፡ እዓጽዎ ድየ ወይስ ዘይግቡእ ወብ ሳይታት አናዲ እየ፧’ ኢልና ንርእስና ኽንሓትታ ንኽእል ኢና። ነቲ ኣብ ቃል ኣምላኽ ዚርከብ ምኽሪ ብደረጃ ውልቀ ሰብ እንተ ተግቢርናዮ፡ ‘ክንነቅሕን ክንጥንቀቕን ኢና።’—1 ተሰ. 5:6-8።
‘ንምቕናዕ ይጠቅም’
12, 13. (ሀ) ንሓደ ዅነታት “ንምቕናዕ” ወይ ንምዕራይ ክንጽዕር ከለና፡ ሸቶና እንታይ ኪኸውን ኣለዎ፧ ነቲ የሱስ ዝሓደጎ ኣብነት ክንቀድሖ እንኽእልከ ብኸመይ ኢና፧ (ለ) ምስ ካልእ ሰብ ዘሎና ጕዳይ ኣብ ‘እነቕንዓሉ’ ወይ እነተዓራርየሉ እዋን፡ ከመይ ዝበለ ዘረባ ኢና ኽንጥቀም ዘይብልና፧
12 እታ “ምቕናዕ” ተባሂላ ተተርጒማ ዘላ ናይ ግሪኽኛ ቓል፡ “ጽቡቕ ምግባር፡ ምእራም፡ ናብ ግቡእን ቅኑዕን ኵነታት ምምላስ” ማለት እያ። ሓድሓደ ግዜ፡ ምስ ሓደ ንዓና ወይ ንተግባርና ዘይተረድኦ ሰብ ምስ እንጋጮ፡ ነቲ ዅነታት ንምቕናዕ ወይ ንምዕራይ ስጕምቲ ንወስድ ንኸውን። ንኣብነት፡ መራሕቲ ሃይማኖት ኣይሁድ፡ የሱስ ን“ኣከብቲ ቐረጽን ሓጥኣንን” ከም ዚልውሃሎም ተዛረቡ። የሱስ ድማ፡ “ሓኪም ንሕሙማት ደኣ እምበር፡ ንጥዑያት ኣየድልዮምን እዩ። ኪዱ እሞ፡ ‘ምሕረት እደሊ፡ መስዋእቲ ኣይኰነን’ ዚብል እንታይ ማለት ምዃኑ ተምሃሩ” ኢሉ መለሰሎም። (ማቴ. 9:11-13) የሱስ ንዅሎም ሰባት ብትዕግስትን ብለውሃትን ብዛዕባ ቓል ኣምላኽ ይገልጸሎም ነበረ። በዚ ምኽንያት እዚ፡ ትሑታት ሰባት፡ የሆዋ “መሓርን ጸጋውን ኣምላኽ፡ ንዅራ ደንጓይ፡ በዓል ብዙሕ ለውሃትን ሓቅን” ከም ዝዀነ ኺፈልጡ ኸኣሉ። (ዘጸ. 34:6) ነቲ የሱስ ንነገራት ‘ንምቕናዕ’ ዝገበሮ ጻዕሪ ምላሽ ብምሃብ ድማ፡ ብብስራት መንግስቲ ኣምላኽ ኣመኑ።
13 እቲ የሱስ ዝሓደጎ ኣብነት፡ ንኻልኦት ብኸመይ ክንሕግዞም ከም ዘሎና ይምህረና እዩ። ሓደ ሰብ፡ ‘ምሳኻ ዘሎኒ ጕዳይ ከቃንዕ ወይ ከተዓራሪ እደሊ እየ’ ኢሉ ብሓርቖት ይዛረብ ይኸውን። እቲ ኣብ 2 ጢሞቴዎስ 3:16 ዚርከብ ሓሳብ ግና፡ ከምኡ ኽንገብር ዜተባብዕ ኣይኰነን። “ኵሉ ቕዱስ ጽሑፍ፡” ንስምዒት ካልኦት ብዚጐድእ መገዲ ኽንዛረብ ኣይፈቕደልናን እዩ። ንኻልኦት ሰባት፡ ስምዒቶም ብዚጐድእ መገዲ እንተ ነቒፍናዮም፡ ልክዕ “ከም ዚቘርጽ ሰይፊ” ኽንጐድኦም ንኽእል ኢና፣ ከምኡ ምግባር ዜምጽኦ ጥቕሚ የልቦን።—ምሳ. 12:18።
14-16. (ሀ) ሽማግለታት ንኻልኦት ሰባት፡ ጸገማቶም ‘ንኬቕንዑ’ ወይ ንኺፈትሑ ኺሕግዝዎም ዚኽእሉ ብኸመይ እዮም፧ (ለ) ውሉዳት ኣብ ምዕባይ፡ ንነገራት ብቕዱስ ጽሑፋዊ መገዲ ‘ምቕናዕ’ ኣገዳሲ ዝዀነ ስለምንታይ እዩ፧
14 ንሓደ ዅነታት “ንምቕናዕ” ወይ ንምዕራይ ክንጽዕር ከለና፡ ትዕግስትን ለውሃትን ከነርኢ እንኽእል ብኸመይ ኢና፧ ሰብ ሓዳር ዝዀኑ ሰብኣይን ሰበይትን ንሓደ ሽማግለ፡ ነቲ ብተደጋጋሚ ዜጋጥሞም ቈየቛ ደው ኬብልዎ ንኺሕግዞም ሓቲቶምዎ ንበል። እቲ ሽማግለ እንታይ እዩ ዚገብር፧ ነቲ ኣብታ መፍትሕ ሓጐስ ስድራቤት ዘርእስታ መጽሓፍ ኣብ ምዕራፍ 3 ዚርከብ ሓሳብ ብምጥቃም፡ ምስ ሓዲኦም ከይወገነ፡ ብዛዕባ ስርዓታት መጽሓፍ ቅዱስ ይገልጸሎም ይኸውን። እቶም ሰብ ሓዳር ምስቲ ሽማግለ እናተመያየጡ ኸለዉ፡ ክልቲኦም ብዝያዳ ኺዓይዩሉ ዘለዎም ነጥብታት ይረኽቡ ይዀኑ። ድሕሪ እተወሰነ እዋን፡ እቲ ሽማግለ ነቶም ሰብ ሓዳር፡ ብዛዕባ ሓዳሮምን ተወሳኺ ሓገዝ ዜድልዮም እንተ ዀይኑን ኪሓትቶም ኣለዎ።
15 ወለዲ ንደቆም ብመንፈሳዊ መዳይ ድልዱላት ንኪዀኑ ‘ኬቕንዕዎም’ ወይ ኪሕግዝዎም ዚኽእሉ ብኸመይ እዮም፧ ነታ ጐርዞ ዝዀነት ጓልካ፡ ብኸመይ ካብ ሕማቕ ምሕዝነት ክትርሕቕ ከም እትኽእል ክትምህራ ደሊኻ ንበል። ብቐዳምነት፡ ብዛዕባ እቲ ጕዳይ ክትፈልጥ ጽዓር። ድሕሪኡ፡ እቲ ጕዳይ ዜተሓሳስብ ኰይኑ እንተ ረኺብካዮ፡ ምናልባት ነቲ ኣብታ መንእሰያት ዚሓትዎ ሕቶታትን ተግባራዊ መልስታቱን፡ 2ይ ጥራዝ ዘርእስታ መጽሓፍ ዘሎ ሓሳባት ክትዘራረቡሉ ትኽእሉ ኢኹም። ሽዑ ኣብቲ ስዒቡ ዘሎ መዓልትታት፡ ምስ ጓልካ ዝያዳ ግዜ ኸተሕልፍ ትኽእል ኢኻ። ጓልካ ኣብ ኣገልግሎት ከተገልግል ከላ ወይ ከኣ ብስድራ ቤት ኴንኩም ክትዘናግዑ ኸለኹም ከመይ ከም ዚስምዓ ተዓዘብ። ትዕግስትን ለውሃትን እንተ ኣርኢኻ፡ ጓልካ ነቲ ፍቕራዊ ተገዳስነትካ ኽትርድኦ እያ። ነቲ እትህባ ምኽሪ ንኽትትግብሮን ካብ ሕማቕ ንኽትርሕቕን ድማ ክትድረኽ እያ።
16 ነቶም ብዛዕባ ጥዕናኦም ዚሻቐሉ፡ ነቶም ካብ ስራሕ ብምውጻኦም ተስፋ ዝቘረጹ፡ ወይ ከኣ ነቶም ገሊኡ ትምህርትታት ቅዱሳት ጽሑፋት ምርዳእ ዝኸበዶም ሰባት፡ ብትዕግስትን ብለውሃትን ከነተባብዖም ንኽእል ኢና። ህዝቢ የሆዋ ንቓል ኣምላኽ “ንምቕናዕ” ኪጥቀሙሉ ኸለዉ፡ ብዙሕ ጥቕሚ እዮም ዚረኽቡ።
‘ብጽድቂ ንምግሳጽ ይጠቅም’
17. ነቲ ዚውሃበና ተግሳጽ ብሞሳ ኽንቅበሎ ዘሎና ስለምንታይ ኢና፧
17 “ተግሳጽ ዘበለስ ዜጕሂ እምበር፡ ንግዜኡ ዜሐጕስ ኣይመስልን እዩ፣ ንዳሕራዩ ግና ነቶም ብእኡ ዝሰልጠኑ ናይ ሰላም ፍረ፡ ማለት ጽድቂ የፍርየሎም እዩ።” (እብ. 12:11) መብዛሕትኦም ክርስትያን ኣባጽሕ፡ እቲ እቶም ኣመንቲ ዝዀኑ ወለዶም ዚህብዎም ዝነበሩ ተግሳጽ ከም ዝሓገዞም ይሰማምዑሉ እዮም። እቲ የሆዋ ብክርስትያን ሽማግለታት ኣቢሉ ዚህበና ተግሳጽ ድማ፡ ኣብ መገዲ ህይወት ንኽንመላለስ ይሕግዘና እዩ።—ምሳ. 4:13።
18, 19. (ሀ) ‘ብጽድቂ ኽትግስጽ’ ከለኻ ነቲ ኣብ ምሳሌ 18:13 ዚርከብ ምኽሪ ምስዓብ ኣገዳሲ ዝዀነ ስለምንታይ እዩ፧ (ለ) ሽማግለታት ምስ ኣበስቲ ኺዘራረቡ ኸለዉ ልእመትን ፍቕርን እንተ ኣርእዮም፡ መብዛሕትኡ እዋን ውጽኢቱ እንታይ እዩ ዚኸውን፧
18 ውጽኢታዊ ተግሳጽ ምሃብ፡ ክእለት ይሓትት እዩ። የሆዋ ንክርስትያናት፡ “ብጽድቂ” ኺግስጹ እዩ ነጊርዎም። (2 ጢሞ. 3:16) ስለዚ፡ ተግሳጽ ክንህብ ከለና፡ ብስርዓታት መጽሓፍ ቅዱስ ክንምራሕ ኣሎና። ሓደ ኻብቲ ስርዓታት፡ እቲ ኣብ ምሳሌ 18:13 ዚርከብ፡ “ከይሰምዔ ምላሽ ዚህብ ሰብ ዕሽነትን ነውርን ይቝጸሮ” ዚብል እዩ። ስለዚ፡ ሽማግለታት ምስ ሓደ ብሓጢኣት እተኸስሰ ሰብ ኪዘራረቡ ኸለዉ፡ ነቲ ጕዳይ ምሉእ ብምሉእ ምእንቲ ኺርድእዎ፡ ብጥንቃቐ ኺምርምሩ ኣለዎም። (ዘዳ. 13:14) ድሕሪኡ እዮም “ብጽድቂ” ኺግስጹ ዚኽእሉ።
19 ብዘይካዚ፡ ቃል ኣምላኽ ንክርስትያን ሽማግለታት፡ ንኣሕዋቶምን ንኣሓቶምን “ብልእመት” ኪእርምዎም ይእዝዞም እዩ። (2 ጢሞቴዎስ 2:24-26 ኣንብብ።) ሓቂ እዩ፡ ሓደ ሰብ ንየሆዋ ኼጽርፎን ኣብ ልዕሊ ንጹሃት ሰባትን ጕድኣት ኬውርድን ይኽእል እዩ። ኰይኑ ግና፡ ሓደ ሽማግለ ንኸምዚ ዝበለ ሰብ ኪመኽሮ ኸሎ ዚቝጣዕ እንተ ዀይኑ፡ እቲ ሰብ ኣይጥቀምን እዩ። ብኣንጻሩ ግና፡ ሽማግለታት ‘ንለውሃት ኣምላኽ’ እንተ ቐዲሖምዎ፡ ነቲ እተጋገየ ሰብ ንኺንሳሕ ኪሕግዝዎ ይኽእሉ እዮም።—ሮሜ 2:4።
20. ወለዲ ንደቆም ኪግስጽዎም ከለዉ፡ ነየናይ ስርዓታት እዮም ኪትግብርዎ ዘለዎም፧
20 ወለዲ ንደቆም “ብተግሳጽን ብምዕዶን የሆዋ” ኼዕብይዎም ከለዉ፡ ንስርዓታት መጽሓፍ ቅዱስ ኣብ ግብሪ ኼውዕልዎ ኣለዎም። (ኤፌ. 6:4) ሓደ ኣቦ፡ ብዛዕባ ጠባይ ወዱ ኻብ ሓደ ኣንፈት ጥራይ ድሕሪ ምስማዕ ኪቐጽዖ የብሉን። ከመይሲ፡ ኣብ ክርስትያናዊ ስድራ ቤት፡ ቍጥዓ ቦታ የብሉን። “የሆዋ ኣዝዩ ፈቃርን ርሕሩሕን” ስለ ዝዀነ፡ እቶም ንደቆም ናይ ምግሳጽ ሓላፍነት ዘለዎም ወለዲ፡ ልክዕ ከም ናይ የሆዋ ዓይነት ባህርይ ንኼርእዩ ኺጽዕሩ ኣለዎም።—ያእ. 5:11።
ብዋጋ ዘይሽነን ውህበት የሆዋ
21, 22. ካብቲ ኣብ መዝሙር 119:97-104 ተገሊጹ ዘሎ ሓሳባት፡ ነቲ ብዛዕባ ቓል የሆዋ ዘሎካ ስምዒት ዚገልጾ ኣየናይ እዩ፧
21 ሓደ እዋን፡ ሓደ ንኣምላኽ ዚፈርህ ሰብ፡ ንሕጊ የሆዋ ስለምንታይ ከም ዜፍቅሮ ገሊጹ ነበረ። (መዝሙር 119:97-104 ኣንብብ።) ንቓል ኣምላኽ ስለ ዘጽንዖ፡ ጥበብን ምስትውዓልን ረኸበ። ንምኽሪ ቓል ኣምላኽ ስለ ዝሰዓቦ ኸኣ፡ ካብቲ ንኻልኦት ዜጕሂ ሕማቕ መገዲ ተሰትረ። እቲ ንኣምላኽ ዚፈርህ ሰብ፡ ንቕዱሳት ጽሑፋት ምጽናዕ የሐጕሶን የዕግቦን ነበረ። ነቲ ኣብ ህይወቱ ዚጠቕሞ መምርሒታት ዝሃቦ ኣምላኽ ኪእዘዞ ኸኣ ወሰነ።
22 ንስኻኸ ን“ዅሉ ቕዱስ ጽሑፍ” ኣኽቢርካ ትርእዮ ዲኻ፧ ብእኡ ኣቢልካ ነታ ኣምላኽ ዕላማኡ ኸም ዚፍጽም ዘላትካ እምነት ክትሃንጻ ትኽእል ኢኻ። እቲ መንፈስ ኣምላኽ ዝነፈሶ ምኽሩ ድማ፡ ካብቲ ጐዳኢ ሳዕቤን ዘለዎ ሓጢኣት ኬዕቍበካ ይኽእል እዩ። ብዛዕባኡ ብኽእለት ንኻልኦት እንተ ገሊጽካሎም ከኣ፡ ናብ መገዲ ህይወት ንኺመጹን ኣብኡ ንኺመላለሱን ክትሕግዞም ኢኻ። ሃየ እምበኣር፡ ነቲ ጥበበኛን ፈቃርን ዝዀነ ኣምላኽና የሆዋ እናኣገልገልና፡ ን“ዅሉ ቕዱስ ጽሑፍ” ምሉእ ብምሉእ ንጠቐመሉ።
^ စာပိုဒ်၊ 1 ኣብታ ፍቓድ የሆዋ ንምግባር እተወደበ ዘርእስታ መጽሓፍ፡ ኣብ ገጽ 79 ርአ።
^ စာပိုဒ်၊ 7 የሱስ ኪምህር ከሎ፡ “እንታይ ይመስለኩም፧” ኢሉ ይሓትትን መልሲ ኽሳዕ ዚውሃቦ ይጽበን ነበረ።—ማቴ. 18:12፣ 21:28፣ 22:42።
^ စာပိုဒ်၊ 10 እተን ጳውሎስ ዝጸሓፈን ደብዳበታት፡ ንሓጥእ ዝንባለ ብኸመይ ክትዋጽኣሉ ኸም እትኽእል ዚገልጽ ሓሳባት ዝሓዛ እየን። (ሮሜ 6:12፣ ገላ. 5:16-18) ጳውሎስ ነቲ ንኻልኦት ዝሃቦ ምኽሪ ይዓይየሉ ኸም ዝነበረ ኽንተኣማመን ንኽእል ኢና።—ሮሜ 2:21።


text:
1ላሆ ኬሊኮ ጊንጻፓ ዬሱሴ ጴፂሮሴና ያይቆቤና ሃሣ ያይቆቤኮ ጌርሲ ዮሓኒሴና ሌሊ ዔኪ ዼኤፒ ዹካ ኬስኬኔ። 2ዬካ ዔያቶኮ ቤርታ ዒ ላኣሚንታዖ ዓኣፖ ካራ ዒዛኮ ዓቢጉዲ ፖዔኔ፤ ሃሣ ዒዛኮ ማኣዓሢያ ዓኣፓ ዱካያ ማዒ ቦኦሬኔ። 3ዬማና ሙሴንታ ዔኤሊያሴንታ ዬሱሴና ዎላ ጌስታንቴ ዔያታ ዴንቄኔ። 4ጴፂሮሴ ዬሱሴ ኮራ፦ “ጎዳሢዮ! ሃይካ ኑ ናንጌቴ ኮሺኬ፤ ኔ ናሽኬቶ ፔቴ ኔም፥ ፔቴ ሙሴም፥ ፔቴ ሃሣ ዔኤሊያሴም ሃይሦ ዉዲ ታ ማዦም” ጌዔኔ። 5ዒ ኬኤዛ ጎይሣ ዓኣንቴ ቦኦሬ ሻኣሬ ሙኪ ዔያቶ ባይዜኔ፤ ዬያ ሻኣሮ ባኣካፓ፦ “ታ ዒዛና ዎዛዻ፥ ታ ናሽካ ናዓሢ ሃያኬ፤ ዒዛሲ ዋይዙዋቴ” ጋዓ ዑኡሲ ዋይዚንቴኔ። 6ዒማና ዒዛና ዎላ ዓኣ ዬሱሴኮ ጊንጾ ሃንታዞንሢ ዬያ ዋይዜ ዎዶና ዲቃቲ ሳዖይዳ ባሊቲና ሎኦሜኔ። 7ዬሱሴ ሙኪ ዔያቶ ኩጮና ዓርቃዖ፦ “ዒጊጪፖቴ፥ ዔቁዋቴ” ጌዔኔ። 8ዬካፓ ዔያታ ዼግ ጌዒ ዛጋንቴ ዬሱሴይዳፓ ዓታዛ ሜሌ ዖኦኒያ ባኣሴ። 9ዹካፓ ዔያታ ኬዲጾይዳ ዓኣንቴ ዬሱሴ ዔያቶም፦ “ዓሲኮ ናዓሢ ሃይቂ ሃይባፓ ዔቃንዳያ ሄላንዳኣና ዒንሢ ዛጌ ባኮ ዖኦማኣ ኬኤዚፖቴ” ጌዔኔ። 10ዒዛኮ ጊንፆ ሃንታዞንሢ፦ “ዓካሪ፥ ሙሴ ዎጎ ዔርዛዞንሢ ዔኤሊያሴ ቤርታዺ ሙካንዳያ ኮይሳኔ ጋዓሢ ዓይጎሮዳዖ?” ጌዒ ዒዛ ዖኦጬኔ። 11ዒዚ ዔያቶም ማሃዖ፦ “ዔኤሊያሴ ጎኔ ሙኪ ቢያ ባኣዚ ጊኢጊሻንዳኔ፤ 12ጋዓንቴ ታ ዒንሢም ሂዚ ጋዓኔ፦ ዔኤሊያሴ ሙኪናኣኮኬ፤ ማዔቶዋ ዔያታ ኮዔ ባኣዚ ዒዛይዳ ማዼያፓ ዓቴም ዒዛ ዔሪባኣሴ። ዬያጉዲ ሃሣ ዓሲኮ ናዓሢ ዔያታ ሜታሳንዳኔ” ጌዔኔ። 13ዬማና ዒዛና ዓኣ ጊንፆ ሃንታዞንሢ ዬሱሴ ዔያቶም ኬኤዜሢ ማስካ ዮሓኒሴ ዛሎ ማዔሢ ዔሬኔ። 14ዬሱሴና ሃይሦ ዒዛኮ ጊንጾ ሃንታዞንሢ ዴሮ ባንሢ ማዒ ሙኬ ዎዶና ፔቴ ዓሲ ዬሱሴኮ ቤርታ ሙኪ ጉምዓታዖ፦ 15“ታ ጎዳሢዮ! ታኣኮ ናዓሢ ዓውሴ፤ ዴንሣ ፑርታ ዓያና ዶርዓ ዒዛ ሜታሳኔ፤ ሚርጌ ዎዴ ታሚዳ ሎኦማኔ፤ ሃሣ ዋኣሢዳኣ ጌላኔ። 16ኔኤኮ ጊንጾ ሃንታዞንሢ ኮራ ታ ዔኪ ሙኬንቴ ዔያታ ዒዛ ዓውሳኒ ዳንዳዒባኣሴ” ጌዔኔ። 17ዬሱሴ፦ “ሓይ ዒንሢ ጉሙርቁዋ ዎቦ ዓሳ! ዓይዴ ሄላንዳኣና ታ ዒንሢና ናንጋንዳይ? ሃሣ ዓይዲ ሄላንዳኣና ታ ዒንሢ ጊቢ ዳንዳዓንዳይ? ሂንዳ ናዓሢ ታኣም ዔኪ ዬዑዋቴ!” ጌዔኔ። 18ዬካፓ ዬሱሴ ፑርቶ ዓያናሢ ጎራዛ፥ ፑርቶ ዓያናሢ ናዓሢዳፓ ኬስኬም ናዓሢ ዬማፓ ዓርቃዖ ዻቄኔ። 19ዬካፓ ዒዛኮ ጊንጾ ሃንታ ናኣታ ፔኤሮ ዬሱሴ ኮይላ ሙካዖ፦ “ኑኡኒ ፑርቶ ዓያኖ ኬሳኒ ዳንዳዒባኣሢ ዓይጎሮዳይ?” ጌይ ዖኦጬኔ። 20ዬሱሴ ማሃዖ፦ “ጉሙርቂጻ ዒንሢኮ ዻኬሢሮኬ፤ ጎኔ ታ ዒንሢም ጋዓኔ፤ ሴናፒጬ ጌይንታ ባኮማ ዓኣፖ ጉዴያታዖ ጉሙርቂሢ ዒንሢኮ ዓኣቶ ሃያ ዹኮ ‘ሃካፓ ሺኢኬ’ ጌዔቶ ዒንሢም ዓኣዻንዳኔ፤ ዒንሢ ባሻንዳ ባኣዚ ፔቴታዖ ባኣሴ። [ 21ሓያ ጉዴሢ ሙኡዚ ሃሺ ሺኢቆ ሺኢጲሢና ማዒባኣቶ ኬስኩዋሴ” ጌዔኔ።] 22ጌሊላይዳ ዒዛኮ ጊንጾ ሃንታዞንሢ ቡኪንቲ ዓኣንቴ ዬሱሴ ዔያቶም፦ “ዓሲኮ ናዓሢ ዓሶም ዓኣሢንቲ ዒንጊንታንዳኔ፤ 23ዔያታኣ ዒዛ ዎዻንዳኔ፤ ዒዚያ ሃይባፓ ሃይሣሳ ኬሎና ዔቃንዳኔ” ጌዔሢሮ ዒዛኮ ጊንጾ ሃንታ ናኣታ ሚርጌና ዖዬኔ። 24ዬሱሴና ዒዛኮ ጊንጾ ሃንታዞንሢና ቂፒርናሆሜ ጎዖ ዓጮ ሄላዛ ጌኤዦ ማኣሮኮ ጊኢሮ ጪጊሳ ዓሳ ጴፂሮሴ ኮይላ ሙካዖ፦ “ዒንሢኮ ዔርዛሢ ጌኤዦ ማኣሮም ጪጎ ሚኢሾ ጪጋ?” ጌዒ ዖኦጬኔ። 25ጴፂሮሴ፦ “ሂዮ፤ ጪጋኔ” ጌዔኔ። ዬካፓ ጴፂሮሴ ጋሮ ጌላዛ ዬሱሴ ቤርታዺ ሲሞኔ ኮራ፦ “ዓጮ ካኣታ ጊኢሮ ሚኢሾንታ ኮርሞ ዓሶፓ ዔኮ ሚኢሾ ዔካሢ ዓጮ ዓሶይዳፓሞ? ዙሎ ዓሶይዳፓዳይ?” ጌዒ ዖኦጬኔ። 26ጴፂሮሴ ማሃዖ፦ “ዙሎ ዓሶይዳፓኬ” ጌዔኔ። ዬያሮ ዬሱሴ፦ “ሂዴቶ ዓጮ ዓሳ ጊኢራ ጪጉዋሴ ጌይሢኬ! 27ዓካሪ ኑና ዔያታ ቆፁዋጉዲ ዴንዲ ሞላሢ ዓርቆ ዓንጎ ኪሮ ባዛ ዓጌ፤ ዬካፓ ቤርታዺ ኔ ዓርቄ ሞሎማ ሹካዖ ዻንጋፓ ኔ ዔካንዳ ሹጮ ቢሮ ታኣና ኔኤናና ዛሎ ጪጌ” ጌዔኔ።
Copyright
Learn More


text:
Erena on Facebook
ፋብሪካ ሰሜንቶ ገደም፣ ፍርያታ ተጓዲሉ
ኣብ ባጽዕ ተደኵና እትርከብ ፋብሪካ ሰሜንቶ ገደም፣ ብሰንኪ ተደጋጋሚ ምቁራጽ ኤሌክትሪክ እኹል ሰሜንቶ ተፍሪ ከምዘየላ ተሓቢሩ።
እታ መዓልታዊ ኣስታት 10 ሽሕ ኩንታል ሰሜንቶ ከተፍሪ ዓቕሚ ከምዘለዋ ዝተነግረላ ፋብሪካ ሰሜንቶ ገደም፣ ብቻይናዊ ኩባንያ ተሃኒጻ ኣብ ነሓሰ 2011 ብወግዒ ስርሓ ካብ እትጅምር፣ ብሰንኪ ተደጋጋሚ ምቁራጽ ሓይሊ ኤሌክትሪክ ከምቲ ከተፍሮ ዝግብኣ ብዝሒ ተፍሪ ከምዘየላ ክረጋገጽ ክኢሉ።
ኣብ መንጎ ባጽዕን ሕርጊጎን ኣብ ዝርከብ ከባቢ ገደም ዝተደኮነት ፋብሪካ ሰሜንቶ ፣ ኣብ መጀመርያ ሽዱሽተ ኣዋርሕ ናይ ፍርያታ፣ ነቲ ኣብ ኤርትራ ዋጋታቱ ኣብ ጥርዚ በጺሑ ዝነበረ ሰሜንቶ ብመጠኑ ኣረጋጊኣቶ እኳ እንተነበረት፣ ኣብዚ እዋን’ዚ ግና ዋጋ ሰሜንቶ ቀስ ብቐስ ናህሩ ይውስኽ ምህላዉ ይንገረሉ።
ፋብሪካ ሰሜንቶ ገደም፣ ካብ መንግስቲ ቻይና ብዝተረኽበ ናይ ኣስታት 80 ሚልዮን ዶላር ልቃሕን ሓገዝን ዝተሃንጸ ዘመናዊ ፋብሪካ ደኣ ይኹን’ምበር፣ ኣብቲ ፋብሪካ ዝነጥፉ ሰራሕተኛታት መብዛሕቶም ብሃገራዊ እገልግሎት ዝተመደቡ ምስ ምዃኖም፣ ሰፊሕ ናይ ስራሕ ዕድል ፈጢራ’ያ ኢልካ ምዝራብ ከምዘይክኣል ኣብቲ እዋን’ቲ ዝተዋህቦ ገምጋም ምንባሩ ኣይርሳዕን።


text:
ገበር
ኣምላኽ ንውግእ ብኸመይ ይርእዮ፧
ነዛ ሕቶ እዚኣ፡ እንታይ ኢልካ ምመለስካያ፧ ሓያሎ ሰባት ኣምላኽ ንውግእ ከም ዚድግፎ ገይሮም እዮም ዚሓስቡ። ነቲ ኣብ ገሊኡ ጸብጻባት መጽሓፍ ቅዱስ ተገሊጹ ዚርከብ፡ ኣምላኽ ነቶም ጥንቲ ዝነበሩ ኣገልገልቱ ኺዋግኡ ዝኣዘዘሉ ኣጋጣሚታት ድማ ከም መርትዖ የቕርቡ። ካልኦት ግና፡ እቲ ወዲ ኣምላኽ ዝዀነ የሱስ ንሰዓብቱ ጸላእቶም ኬፍቅሩ ኸም ዝመሃሮም የስተውዕሉ እዮም። (ማቴዎስ 5:43, 44) ስለዚ ድማ፡ እቲ ኣምላኽ ብዛዕባ ውግእ ዝነበሮ ኣረኣእያ ድሕሪ ግዜ ኸም እተቐየረን ሎሚ ንውግእ ከም ዘይድግፎን ይገልጹ።
ንስኻኸ እንታይ ይመስለካ፧ ኣምላኽ ንውግእ ይድግፎ ድዩ፧ ዚድግፎ እንተ ደኣ ዀይኑ፡ ኣብዚ ሎሚ ዚካየድ ዘሎ ግጭታት ብወገን መን እዩ፧ መልሲ እዚ ሕቶታት እዚ ምርካብካ ነቲ ብዛዕባ ውግእ ዘሎካ ኣረኣእያ ኺጸልዎ ይኽእል እዩ። ንኣብነት፡ ኣምላኽ ንውግእ ይሰምሮ ጥራይ ዘይኰነስ፡ ነቲ ንስኻ እትድግፎ ወገን ከም ዚድግፍ እንተ ፈሊጥካ፡ ወገንካ ኸም ዚዕወት ስለ እትተኣማመን፡ ኣብቲ ጕዳይ ብዘሎካ መርገጺ ጽቡቕ ይስምዓካ ይኸውን። በቲ ኻልእ ሸነኽ ግና፡ ኣምላኽ ነቶም ኣንጻርካ ዝዀኑ ወገን ከም ዚድግፍ እንተ ትፈልጥ፡ ከመይ ምተሰምዓካ፧ ምናልባት ኣብቲ ጕዳይ ንዘሎካ መርገጺ ደጊምካ ትሓስበሉ ትኸውን።
ካብዚ ንላዕሊ ኣገዳሲ ዝዀነ ነገር ግና ኣሎ። እቲ ኣምላኽ ብዛዕባ ውግእ ዘለዎ ኣረኣእያ ምፍላጥካ፡ ነቲ ብዛዕባ ኣምላኽ ዘሎካ ኣረኣእያ ኺጸልዎ ይኽእል እዩ። ሓደ ኻብቶም ብሰብኣዊ ውግኣት ኣዝዮም እተጐድኡ ሚልዮናት ሰባት እንተ ዄንካ፡ “ከምቲ ገሊኦም ዚብልዎ፡ ኣምላኽ ነቲ ብሰንኪ ውግእ ዚመጽእ ስቓይ ኪህሉ ዜፍቅድ፡ ሕሉፍ ሓሊፉ እውን ውግእ ዜለዓዕል ወይ እውን ብዛዕባ ድሕንነት ግፉዓት ዘይግደስ ድዩ፧” ንዚብል ሕቶ መልሱ ኽትፈልጥ ከም እትደሊ ዜጠራጥር ኣይኰነን።
እቲ መጽሓፍ ቅዱስ ዚህቦ መልሲ ኻብዘን ክልተ ርእይቶታት ኣዝዩ ኸም ዚፍለ ምፍላጥካ የገርመካ ይኸውን። ከም ሓቂ እኳ ደኣስ፡ እቲ ኣምላኽ ብዛዕባ ውግእ ዘለዎ ኣረኣእያ ጥንቲ ዀነ ሎሚ ሕደ እዩ። ኣምላኽ ነቲ ጥንትን ኣብ ቀዳማይ ዘመንን ዚካየድ ዝነበረ ውግእ ብኸመይ ይርእዮ ኸም ዝነበረ፡ መጽሓፍ ቅዱስ እንታይ ከም ዚብል እስከ ንመርምር። እዚ ኸኣ ነቲ ሎሚ ኣምላኽ ብዛዕባ ውግእ ዘለዎ ኣረኣእያን ውግእ ክፋል መጻኢ ደቂ ሰብ እንተ ዀይኑን ክንርዳእ ኪሕግዘና እዩ።


text:
ኣገልግሎትካ ኸም ኣውሊ ድዩ፧
ኣገልግሎትና ንሰባት ኣድላዪን ጠቓምን እዩ። ይኹን እምበር፡ ኵሉ ሰብ ኣይኰነን ነዚ ዚርድኦ። ሰባት ነቲ ኣብ መጽሓፍ ቅዱስ ዚርከብ መልእኽቲ ተገዳስነት እኳ እንተ ኣርኣዩ፡ ምሳና ዀይኖም ቃል ኣምላኽ ኬጽንዑ ኸም ዜድልዮም ግና ኣይግንዘቡን ይዀኑ።
ጋቪን ከምዚ ዓይነት ኣተሓሳስባ እዩ ነይርዎ፣ ከመይሲ፡ ኣብ ኣኼባታት ጉባኤ ይእከብ እኳ እንተ ነበረ፡ መጽሓፍ ቅዱስ ኬጽንዕ ግና ኣይደለየን። ንሱ ድማ ከምዚ ይብል፦ “እቲ ዝነበረኒ ቕዱስ ጽሑፋዊ ፍልጠት ሒደት እዩ ነይሩ፣ ዘይፈልጥ ምዃነይ ከኣ ክቃላዕ ኣይደለኹን። ሰባት ከየታልሉኒ እጥንቀቕ ነይረ እየ፣ ቃል ምእታው እውን የፍርሃኒ ነይሩ እዩ።” እንታይ ይመስለካ፧ ጋቪን ተስፋ ዘይብሉ ሰብ ድዩ ነይሩ፧ ኣይፋልን። ትምህርትታት መጽሓፍ ቅዱስ ኣብ ሰባት ኪህልዎ ዚኽእል ጽቡቕ ጽልዋ እሞ ሕስብ ኣብሎ። የሆዋ፡ ጥንቲ ንዝነበሩ ህዝቡ፡ “ቃላተይ ድማ ከም ኣውሊ ዛዕዛዕ ኪብል እዩ፣ ከም ጥሚቕ ኣብ ሳዕሪ” ኢልዎም እዩ። (ዘዳ. 31:19, 30፣ 32:2) ኣውሊ ዘለዎ ባህርያት እሞ ንርአ፣ እዚ ድማ ኣብ ኣገልግሎትና ንዅሉ ዓይነት ሰብ ብኸመይ ውጽኢታዊ ብዝዀነ መገዲ ኽንሕግዝ ከም እንኽእል ኪሕብረና እዩ።—1 ጢሞ. 2:3, 4።
ኣገልግሎት ከም ኣውሊ እዩ—ብኸመይ፧
ኣውሊ፡ ቀስ ኢሉ እዩ ዜረስርስ። ኣውሊ በብቝሩብ ካብቲ ናብ ኣየር ዚሃፍፍ ማይ እዩ ዚፍጠር። ቃላት የሆዋ ኸኣ ብተመሳሳሊ ‘ኸም ኣውሊ ዛዕዛዕ ዚብል እዩ’ ነይሩ፣ ማለት ንህዝቡ ብለውሃትን ብልእመትን ብሓልዮትን እዩ ተዛሪብዎም። ንሕና እውን ንኣረኣእያ ወይ ንኣተሓሳስባ ሰባት ኣኽብሮት ብምሕዳር ንዕኡ ኽንመስሎ ንኽእል ኢና። ሰባት ባዕሎም ሓሲቦም ኣብ ናይ ገዛእ ርእሶም መደምደምታ ኺበጽሑ ኢና እነተባብዖም። ንሰባት ሓልዮትና ምስ እነርእዮም፡ ንእንብሎ ብቐሊሉ ይሰምዑ፣ ኣገልግሎትና ድማ ብዝያዳ ውጽኢታዊ ይኸውን እዩ።
ኣውሊ፡ መንፈስ የሐድስ እዩ። ነቲ ሰባት ኣብ ፈለማ ዜርእይዎ ተገዳስነት ክንኵስኵስ ምስ እንጽዕር፡ ኣገልግሎትና ንመንፈሶም ዜሐድስ እዩ ዚኸውን። እቲ ኣቐዲምና ዝጠቐስናዮ ጋቪን፡ መጽሓፍ ቅዱስ ኬጽንዕ ካልኦት ጸቕጢ ኣይገበሩሉን። ኣብ ክንዳኡስ፡ እቲ መጀመርታ ዘዛራረቦ ክሪስ ዚብሃል ሓው፡ ጋቪን ብዛዕባ መጽሓፍ ቅዱስ ባህ ኢልዎ ምእንቲ ኺመያየጥ እተፈላላየ መገድታት ኣናድዩ እዩ። ክሪስ ንጋቪን፡ መጽሓፍ ቅዱስ ሓደ ፍረ ነገር ከም ዘለዎ፡ ነዚ ፍረ ነገር እዚ ምልላይ ድማ ነቲ ኣብቲ ኣኼባታት ዚውሃብ ትምህርቲ ብዝያዳ ኺርድኦ ኸም ዚሕግዞ ኣብርሃሉ። ቀጺሉ ክሪስ፡ መጽሓፍ ቅዱስ ሓቂ ኸም ዝዀነ ዘእመኖ ነገር፡ እቲ ኣብ መጽሓፍ ቅዱስ ዚርከብ ትንቢት ምዃኑ ነገሮ። እዚ ድማ ብዛዕባ ፍጻመ ትንቢት መጽሓፍ ቅዱስ ኪመያየጡ መገዲ ኸፈተሎም። ጋቪን በቲ ዝገበርዎ ምይይጥ ተሓጐሰ፡ ኣብ መወዳእታ ኸኣ መጽናዕቲ መጽሓፍ ቅዱስ ኪገብር ተሰማምዐ።
ኣውሊ፡ ህይወት ይህብ እዩ። ኣብተን ኣብ ምድሪ እስራኤል ዝናም ዘይዘንመለን ኣዋርሕ፡ እቲ ኣየር ውዑይን ደረቅን እዩ ዚኸውን። ኣውሊ እንተ ዘየረስሪስዎ ኸኣ ኣትክልቲ ጸምልዩ ይመውት እዩ። ኣብዚ ግዜና ድማ ከምቲ የሆዋ ኣቐዲሙ እተዛረቦ፡ መንፈሳዊ ደርቂ ኣሎ። (ኣሞ. 8:11) የሆዋ፡ እቶም ቅቡኣት ወንጌላውያን ምስቶም ካብ “ካልኦት ኣባጊዕ” ዝዀኑ ብጾቶም ኰይኖም መልእኽቲ መንግስቲ ኣምላኽ ብምእዋጅ፡ ከም “ኣውሊ ኻብ የሆዋ” ኸም ዚዀኑ ቓል ኣትዩ ነይሩ እዩ። (ሚክ. 5:7፣ ዮሃ. 10:16) ንሕናኸ ነቲ ብስራት መንግስቲ ኣምላኽ ዝሓዘ መልእኽትና፡ ክፍሊ እቲ የሆዋ ዘዳለዎ ህይወት ዚህብ መንፈሳዊ ጠሊ ጌርና ዲና እንርእዮ፧
ኣውሊ፡ በረኸት የሆዋ እዩ። (ዘዳ. 33:13) ኣገልግሎትና ነቶም ዚቕበልዎ በረኸት ኪዀኖም ይኽእል እዩ። ንኣብነት፡ ጋቪን ተባሪኹ እዩ። መጽሓፍ ቅዱስ ብምጽናዑ፡ ንዅሉ ሕቶታቱ መልሲ ረኺቡሉ እዩ፣ ድሕሪኡ ኸኣ፡ ቀልጢፉ እዩ ተጠሚቑ። ሕጂ፡ ምስታ ጆይስ እትብሃል ብዓልቲ ቤቱ ዀይኑ ብስራት መንግስቲ ኣምላኽ ኣብ ምስባኽ ይሳተፍ ኣሎ።
ንኣገልግሎትካ ኣኽቢርካ ርኣዮ
ብዛዕባ ኣውሊ ምስትንታንና፡ ነቲ ብብሕቲ ኣብ ኣገልግሎት ዘሎና ተሳትፎ፡ ክብ ኣቢልና ኽንርእዮ እውን ይሕግዘና እዩ። ብኸመይ፧ ሓንቲ ንጣብ ማይ ዋላ ሓንቲ ኣይትጠቅምን እያ፣ ብዙሕ ነጠብጣብ ኣውሊ ግና ንምድሪ የረስርሳ እዩ። ንሕና እውን እቲ ብብሕቲ ኣብ ኣገልግሎት እንገብሮ ተሳትፎ ብዙሕ ዘይረብሕ ይመስለና ይኸውን እዩ። እንተዀነ ግና፡ እቲ ዅሎም ኣገልገልቲ የሆዋ ብሓባር ዚገብርዎ ጻዕሪ፡ ንምስክር “ኵሎም ኣህዛብ” ኣበርክቶ ይገብር እዩ። (ማቴ. 24:14) ኣገልግሎትና ንኻልኦት በረኸት የሆዋ ኼምጽኣሎም ድዩ፧ በረኸት ምእንቲ ኼምጽእ፡ እቲ እንሰብኮ መልእኽቲ ኸም ኣውሊ፡ ቀስ ኢሉ ዜረስርስን መንፈስ ዜሕድስን ህይወት ዚህብን ኪኸውን ይግባእ።


text:
ግምቢ ዘብዐኛ (ሕታም መጽናዕቲ) ለካቲት 2016
እዛ ሕታም እዚኣ፡ ካብ 4 ሚያዝያ ክሳዕ 1 ግንቦት 2016 ዚጽናዕ ዓንቀጻት መጽናዕቲ ዝሓዘት እያ።
የሆዋ ኣብ ኣገልግሎቱ ኣሳልጦ ሂቡኒ
ኮርዊን ሮቢሰን፡ ነተን ኣብ ሕቡራት መንግስትታት ኣመሪካ ኣብ ዚርከብ ቤት-ኤል ንልዕሊ 60 ዓመት ዘገልገሎ ሓዊስካ ንኣምላኽ 73 ዓመት እሙን ኰይኑ ኣገልጊልዎ እዩ።
የሆዋ “ፈታውየይ” ኢሉ ጸዊዕዎ
ፈታዊ የሆዋ ኽትከውን ምደለኻዶ፧ ካብ ኣብነት ኣብርሃም ተምሃር።
ነቶም ናይ ቀረባ ፈተውቲ የሆዋ ምሰሎም
ሩትን ህዝቅያስን ማርያምን ምስ ኣምላኽ ናይ ቀረባ ዕርክነት ኪምስርቱ ዝኸኣሉ ብኸመይ እዮም፧
ወትሩ ንየሆዋ ብሓጐስ ኣገልግሎ
ብዛዕባ ሰለስተ ቀንዲ ስርዓታት ምስትንታንካ፡ ሓጐስካ ኽትዕቅብ ኪሕግዘካ ይኽእል እዩ።
ንየሆዋ እሙን ኩን
ዮናታን ዝሓደጎ ኣብነት ኣብ ኣርባዕተ በዳሂ ዅነታት ንየሆዋ እሙናት ክንከውን ይሕግዘና።
ካብ እሙናት ኣገልገልቲ የሆዋ ተምሃር
ዳዊትን ዮናታንን ናታንን ሑሻይን ብቐዳምነት ንየሆዋ እሙናት ዝዀኑ ብኸመይ እዮም፧
ብሚልዮናት እትፍለጥ መጕልሕ ድምጺ እተገጥመላ ማኪና
ካብ 1936 ክሳዕ 1941፡ “መጕልሕ ድምጺ እተገጥመላ ማኪና ግምቢ ዘብዐኛ” ኣብ ብራዚል ንዚነብሩ ሚልዮናት መልእኽቲ መንግስቲ ኣምላኽ ኣብጺሓትሎም እያ።


text:
ሁልዊ ኩነታት ስደተኛታት ኤርትራ
ሐላፊ ኢሚግረሽንን ስደተኛታትን ኢትዮጵያ ከም ዝገለጾ ኣብቲ ሃገር 64,582 ምዝጉባት ኤርትራውያን ስደተኛታት አለዉ። ካብ ሶማልያውያን ስደተኛታት ቀጺልካ ከአ ብኻልአይ ደረጃ ይስርዑ። ክሳብ ዝሓለፈ መጋቢት 2011 ብስደተኛታት ቤት ጽሕፈት ተመዝጊቦም ዝሓልፉ ንወርሒ ብገምጋም 1,500 ከምዝኾኑ መዛግብ ይሕብሩ። ካብ ወርሒ ሰነ ጀሚርካ ግን እቲ ቁጽሪ እንዳበርከተ ምኻዱን ከምኡ’ውን ብብዝሒ ብአንስቶምን ብቆልዑቶምን ዝተሰነዩ ኣረጋውያን ምዃኖም ሰራሕተኛታት መደበር መዐስከር ስደተኛታት የረጋግጹ። እዞም ብቁጽሪ ብርክት ዝበሉ ካብ መንእሰይ ዕድመ ንላዕሊ ዝኾኑ ዜጋታት ግዳይ ድርቅን ጥሜትን ምዃኖም’ውን ይግመት። አቀድም ኣቢሉ ኣብ ኤርትራ ዋሕዲ መግቢ ከም ዘየሎ እንታይድአ እታ ሃገር ኣብ ጥቃ ውሕስነት መግቢ ከምዝተገማገመት እቲ ንድሕነንት ህዝቢ እዝኒ ዘይብሉ ጉጅለ ህግደፍ ምእዋጁ ይፍለጥ። ኩለንተና አካላዊ ኩነታት እቶም ሓደስቲ ፈለስቲ ኤርትራውያን ምስ እትዕዘብ ግን ሀለውለው ህግደፋውያን ኣብ ግምት ምእታዉ ኣጸጋሚ ይኸውን።
እቶም ተገዲዶም ካብ ሃገሮም ዝፈልሱ ደቂ ሰባት ዶብ ጢሒሶም ኣብ ኢትዮጵያ ምስ ኣተዉ ኣብ ድፋዕ ዘድሊ ናይ ቃል ምርመራ ምስ ተገብረሎም እኽለማይ ኣስኒቖም ናብ ስድተኛታት መዓስከር ይልእክዎም። ኣብ ካምፕ ምስ በጽሑ ድማ ብአሕዋቶምን አሓቶምን መስተንግዶ ምስ ተገብረሎም ብህጹጽ ናብቲ ብምምሕዳር ጉዳይ ስደተኛታትን ተመለስትን ዝፍለጥ ቤት ጽሕፈት (ARRA) ተመዝጊቦም መባእታዊ ቁስ ከም እኒ ጀርይ ካን፣ ቶንኮበት፡ ናይ ፕላስቲክ ነጸላ ከምኡ’ውን ናይ ክንክን ጥዕና ኣቑሑት ይዕደሎም። ኣብዚ ክበርህ ዘለዎ እታ መጀመርያ መዓስከር ስድተኛታት ሽመልባ ብ2004 ተመስሪታ፡ ቀጺላ ድማ ማይ ዓይኒ ዝተባህለት ካምፕ ብ2008 ቆመት። ካልእ’ውን ኣብ ምምሕዳር ክልል ዓፋር ምስዘን ኣብ ላዕሊ ዝጠቐስክወን ካምፕታት እትዳረግ 20,000 ስድተኛታት ዝሰፍርሉ ኣላ። ብሓፈሻኡ ግን ኣብ ኢትዮጵያ ንኤርትራውያን ስደተኛትት ዘአንግዳ 5 መዓስከራት ኣለዋ።
ክሳብ ዝቐረባ እዋን ከም ኣገላልጻ ARRA፡ ኤርትራውያን ስደተኛታት ከም ካብ ብሓድሕድ ውግእ ትሕመስ ሶማሊያ ወይ ከም ካብ አጽናቲት ደቂ ሰብ እትፍለጥ ሱዳን ዝፈልሱ ስደተኛታት ኣቓልቦን ግምትን ኣይውሃቦምን ነበረ። ብሓጺሩ ንኣጻዳፊ ረዲኤት ዘይብቕዑ ስደተኛታት ኮይኖም ኢዮም ዝጸንሑ። ኣብ መወዳእታ ግን ብጸዓት ARRAን ካልኦት ናይ ሰብአዊ መሰል ተጣበቕትን ኤርትራውያን ከም አጻዳፊ ረዲኤት ዘድልዮም ደቂ ሰባት ምዃኖም ብወግዒ ተፈሊጡ ዘድሊ ሓገዝ ይግበረሎም ከምዘሎ ተነጊሩ። ኣብ ሊብያን የመንን ግብጽን ዝርከቡ ብአማእታት ዝቑጸሩ ስደተኛታት ኤርትራውያን ክሳብ እዚ እዋንዚ ነዚ መሰል ተነፊግዎም ይርከቡ።
ናይ ዓርሲ-ምንባር ተኽእሎ ዘለዎም ኤርትራውያን ካብ መዓስከራት ስደተኛታት ወጺኦም ምስ ኣዝማዶም ይኹን ገዛ ተኻርዮም ክነብሩ ካብ ዝፍቀደሎም እነሆ ሓደ ዓመት ሓሊፍዎ። ነዚ ዕድል ተጠቂሞም ኣብ ፈቐዶ ከተማታት ኢትዮጵያ ዝነብሩ ኤርትራውያን 3,200 ምዃኖም ጸብጻብ የመልክት። እዚ ዝተጠቅሰ አሃዝ ነቶም ምስ ኣዝማዶምን ደቂ ማይቤቶምን ተሓናፊጾም ዝነብሩ ብኣሽሓት ዝቑጸሩ ኤርትራውያን ናይ ዓፋር ብሄረሰብ ዝውስኸ ኣይኮነን። ሑሱም ጥርዝያ ኤርትራውያን ካብ ሊብያን፣ ግብጽን፣ሱዳንን ካብ ዝተጀመረሉ እውን 4,000 ዝኮኑ ስደተኛታት ብአየርን ብምድሪ መጓዓዓዝን ኣብ ኢትዮጵያ ብምእታው ካብቲ ጨካን ምንጋጋ ህግደፍ ከምዝድሓኑ ሰነዳት ይምስክሩ። ብጥርዝያ ንIኤርትራ ምምላስ ዘለዎ ሳዕቤን ብማዕከናት ወረ ኤርትራውያን ብሰፊሑ ተዘርዚሩ ስለ ዝኾነ ምድጋሙ ኣገዳሲ ኣይኮነን።
ካብ 2004 ጀሚሩ ናብ ዓዲ ፈረንጂ ብሰፈራ መልክዕ ዝኸዱ ኤርትራውያን ጥቓ 10,000 ይግመቱ። ካብዚኦም እቲ ዓብይ ክፋል ንኣመሪካ ዝኸዱ ክኾኑ ብመጠን’ውን ናብ ካናዳን አውስትራሊያን ኣውሮጳን ከምዝኸዱ ተመዝጊቡ ይርከብ። ኣመሪካ ጥራይ 7,864 ኤርትራያውያን ስደተኛታት ከም ቀዋሚ ሰፈርቲ ጌራ ከም ዝወሰደት ካናዳ’ውን ጥቓ 800 ከም ዝተቐበለት ይንገር። ኣብዚ ክንግንዘቦ ዘሎና ኣብ ዝሓለፉ 7 ዓመታት ናይ ወጻኢ ሃገር ከይዶም ክሰፍሩ ዕድል ዘጋጠሞም ዜጋታት 15% ጥራይ ምዃኖም ኢዩ። እምበአርከስ እቲ ኣብዛሓኡ ኣብ ስደትኛታት ካምፕ ተሰሚሩ ኣልባቡ ዝጠፍኦ ምዃኑ ካብ ኩላትና ዝተሰወረ ኣይኮነን። ስለዚ ኣብ ዘለውዎ ቦታ ትርጉም ዘለዎ ናብራ ንኽነብሩ ሓድሽ ሜላታት ምቅያስ ግዜኡ ዝጠልቦ ሕቶ ይኸውን። እምበአርከስ ኣብ ተግባር ዝተመርኮዘ ስርሒታት ንምክያድ ካብ ዓቅሚ’ዚ ኩሉ ኣብ ግዳም ሰፊሩ ዝርከብ ዜጋ ንልዕሊ ክኸውን ኣይክእልን ኢዩ።
ንአብነት ከም ብጉጅለ ይኹን ብነፍስወከፍ ተወዲብካ ዘይቅንጁው መባእታዊን መዋእለ ህጻናት ቤት ትምህርቲ ምስራሕ፣ መዘናግዕን ትምህርታዊን ትካላት ምምስራት፣ ኢደ ጥበብ ዝመሃርሉን ናብርኦም ዝመርሕሉን መሰረታዊ መሳሪሕታት ምትእታው ዝአመሰሉ ይኾኑ። ናብ ክብ ዝበለ ደረጃ ትምህርቲ ዝርከቡ ተማሃሮውን ከም ‘ዉሉድ’ ቆጺርካ ዉስን ግን ዓቕምኻ ብዘይሃሲ መንገዲ ምርዳእ ንተረዳኢን ንሃገርን ኣዝዩ ጠቓሚ ይኸውን።ናይ ኣከባቢኦም ኤኮሲስተም ኣብ ሚዛን ዝምለሰሉ ንድርቂ ዝጻወሩ ተኽልታት ምትካል’ውን እምነትን ሕውነትን ኣብ መንጎ ስደተኛታትን ኣብ መንጎ እቶም ተጻዊሮም ተጎራቢቶሞም ዘለዉ ቅሸታትን ድልዱልን ምሕዝነት ዝፈጥር ሜላ ምዃኑ ዘይምዝንግዕ።
አብዚ ዘለናዮ እውን ኣብ ኣዲስ ኣበባን መቐለን ዝርከቡ ዩኒቨርሲቲታት 301 ተመሃሮ ኣብ ዲግሪ ፕሮግራም 368 ድማ ኣብ ዲፕሎማ ትምህርቲ መደብ ተዋፊሮም ይርከቡ። ኣብ ርእስ’ዚ ኣብቲ ኣብ ዓፋር ክልል ዝርከብ ኣብ ሳማራ ዩኒቨርሲቲ 6 ተመሃሮ ከም ዘለዎ ይፍለጥ። ብዘይካ እቲ 300 ብር ( USD 17.5) ወርሓዊ ደሞዝ ብዩኤኔችሲአር ዝኽፈል ዝኾነ ይኹን ወጻኢታት ብመንግስቲ ኢትዮጵያ ኢዩ ዝሽፈን። አብዚ ሒዝናዮ ዘሎና ናይ ትምህርቲ ዓመት 757 ናይ ዩኒቨርሲቲ መእተዊ መርመራ ካብ ዝወሰዱ ስደተኛታት ተመሃሮ 340 ክሓልፉ መብዛሕትኦም ከምዝተረፉ ይንገር። ካብዞም ፈተና ተዋሂብዎም ዝተዐወቱ 17 ንማስተርስ ዲግሪ ፕሮግራም ክአትዉ ዝተረፉ ግን ንመጀመርያ ዲግርን ዲፕሎማን ሑጹያት ኢዮም።
ህሉው ክነታት ከም ዝገልጾ ኩሎም ተፈተንቲ ናይ ትምህርቶም ደረጃ ዘመልክት ሰነድ ኣብ ኢዶም ከምዘይነበሮም፡ መብዛሕቶም ድማ ኣብ ገደብ ዘይብሉ ናይ ዕስክርና ዘመን እምኒ ክፍልጹን፣ ኣብ ብኮሎነላትን ጀነራላትን ዝውነን ሕርሻ ክጽህዩን ክጉልጉልን፣ ኣባይቶም ክሰርሑን፡ ቀለም ፋዕራ ከይገበርሉ ዝጸንሑ ግዳያት ኣዚ ዓማጽን፡ ገባትን፣ ጨቋንን ሥርዓት ምዃኖም ካብ ኣንባቢ ዝተሰወረ ኣይኮነን። ብተወሳኺ ኣብ ሓደ ስደተኛታት ካምፕ ናይ መዋእለ ሕጻናትን፡ መባእታን ከምኡ’ውን ካልአይ ደረጃ ብARRA ዝምወል ምህላዉ ካብ ሓላፊ ቤትጽሕፈት ክንርዳእ ንኽእል።
ብሕግጋት ኢትዮጵያ ወዲ ሃገር ዘይኮነ፡ ስደተኛታት ወሲኽካ ብዘይ ፍቓድ ክሰርሕ ክልኩል ኢዩ። እንተኾነ ግን ኢትዮጵያውያን ኣብ ኤርትራውያን ‘ሉስሉስ ከብዲ’ ከም ዘለዎም ብኤርትራውያን ተቐማጦ ኣዲስ ኣበባ ሑሹኽ ይብሃል። ካብዚ ዝተላዕለ መጠኖም ብርክት ዝበሉ ኤርትራውያን ርእሶም ኣድኒኖም ኣብ ብዙሕ ናይ ስርሕ ዘርፍታት ተዊፊሮም ከም ዝርከቡ ብወግዒ ተነጊሩኒ። እዚ ዓው ኢልካ ዘይትዛረበሉ ግን ከስ ሪኢኻ ከምዘይረአኻ ዝሕለፈሉ ኩነታት ዘመልክት ኣብ መንጎ ክልቲኡ ህዝብታት ዘሎ ታሪኻዊ ምትእስሳር ዘስመረ ምዃኑ’ውን ይትንባህ።
ንስደተኛታት ካብ ምዕንጋል ሓሊፍካ ጡጡህ ናብራ ክህልዎም ምህቃን ብዙሕ ጻዕሪ ይሓትት። ንስደተኛታት ዘድልዮም ቁሳውን፣ መንፈሳውን ኣዝዩ ኣዝዩ ብዙሕ ኢዩ፡ ንግዜኡ ብአጻዳፊ ዘድሊ ግን ኡኹል አቕርቦት መግብን ማይን ምምላእ ይኸውን። ኣብዚ እውን’ዚ ብገበርቲ ሰናያት ዝወሃብ መግቢ ንአካል ኣጉልቢቱ ንሓንጎል ዘማዕብል ዘይኮነስ እንታይ’ድአ ዘየምውት ዘየሕዊ ትኳቦ ኢዩ። መጀመርያ ካብ ዝወሃቦም ደረቕ መግቢ 15 ኪሎ ስርናይ ኮይኑ ብጥሪኡ ይዕደል። ነዚ ጥረ እኽሊንምጥሃን ዘሎ ላዕልን ታሕትን ተጸውዩ ኣይውድእን ኢዩ። ምኽንያቱ መጥሃን እኽሊ ንምርካብ ኣብ ርሑቕ ከተማታት ምጉዐዝ የድሊ። ዕርቃን ኣብ ልዕሊ ስደተኛታት ብሕልፊ ደቂንስትዮን ንዓቅሚ ኣዳም ዘይበጽሑን ቆሉዑትን ገኒኑ ይረኤዩ። ጫማታት ሻርባታት ካልሲታት’ውን ኣዝዩ ዉሑድ ኢዩ። ኣብ ርእስ’ዚ ናውቲ ትምህርቲ ከምኒ ርሳስ፣ ደብተር፡ መደምሰስ፣ ክርዮን፣ ናይ መባእታ መጻሕፍቲ ካብ ዘድልዩ ቁሳቑስ ኢዮም። አብ ክብ ዝበለ ትምህርቲ ደረጃ ዘለዉ ተማሃሮ፡ ንትምህርቶም ዘገድስ መጻሕፍቲ ጥራይ ዘይኮነስ ካብ መጻሕፍቲ ፍሉያት ምዕራፋት ንምቕድሕ/ፎቶኮፒ ኣዝዩ ጸገም ከም ዘጋጥሞም ካብ ተመሃሮ ኣዲስ ኣበባ ዩኒቨርሲቲ ክርዳእ ኪኢለ።
ኣድለይቲ ነገራት
ሂወት ስደተኛታት ንምምሕያሽ ሽግሮም’ውን ንምቅላል ዘድልዩ ነገራት ብዙሓት’ኳ እንተኾኑ ካብቶም ንግዜኡ ኣገደስቲ ንብሎም ዐብይቲን ንአሽቱን ነገራት እዞም ዝስዕቡ ኢዩኦም። እቲ ዕማም ንምብዳህ ድማ ኣብ ንኡሱን ዐበይትን ፕሮጀክት ኢለ ከፊለዮም ኣለኹ።
ንኡስ ፕሮጀክት
• ንአብ አዲስ ኣበባን፡ መቐለን፡ ሰማራን ዩኒቨርሲቲታት ዝመሃሩ ተመሃሮ ዘገልግላ
3 ፎቶ ኮፒ ማቺን
• ካብ ኣዲስ ኣበባን ከባቢአን ዝግዛእ ርሳስ፡ ደብተር፡ክርዮን፡ ናይ ቆሉዑ መጻሕፍቲ,
• ፍሉያት መጻሕፍቲ ንክብ ዝበለ ትምህርቲ ዝከታተሉ ተማሃሮ
• ንደቂንስትዮ ዘገልግል ናይ ክንክን ጥዕና
• ንቖሉዑን መንእስየትን ኣልባሳት
• ኮምፑተራት ኣብ ስደተኛታት ካምፕ ዘገልግላ
• ተለቪዥናት ኣብ ስደተኛታት ካምፕ ዘገልግላ
ዐበይቲ ፕሮጀክትታት
• ንእተፈላለዩ መዳያት ዘገልግል ማሕበራዊ ማእከል (ንቤተ መጽሕፍቲ፡ ንቴለቪዥን፡
ንኮምፑተራት፡ ንመዘናግዒ ቁሳቑሳት ዝእክብ)
• ንገጠር ሃዋሁ ዝሰማምዑ ትምህርቲ ቤታት ( ‘ሁለ ገብ’ ክፍልታት)
• ንአሽቱን ማእከሎት ዝዐቕመን ጠሓንቲ መኪናታት(ሓሪጭ)
• ከም ጸዐት ሓይሊ ዘገልግል ጸሓያዊ ፎቶቮልታይክ ጽፍሕታት
• ንክብ ዝበሉ ትምህርቲ ዝከታተሉ ተማሃሮታት ኣብ ክንፍኻ/ኺ ብምሕቛፍ
ወርሓዊ/ዐመታዊ ረዲኤት ምብርካት
በዚ ኣጋጣሚ’ዚ ንኽልተ ሁቡባትን ንጡፋትን መንእሰያት ነዚ ኣብ ልዕሊ ዝተዘርዘረ ሽግር ንምቕላል ዝግብርዎ ዘለዉ ቁዱስ ስራሕ ክጠቅስ ይግደድ። ነዚ ክጠቅስ ዘገደደኒ ቀንዲ ምክንያት ድማ ኣርአያ ክኾኑና ይኽእሉ ኢለ ብምእማን ኢየ። መንእሰያት ቶማስ ሰሎሞን በዐል ቪርጂንያን፡ ኤፍረም ካሕሳይ ተቐማጣይ ኖርዝ ካሮላይናን ኣብ ማይዐይኒ ዝርከብ ናይ ስደተኛታት ናይ ትምህርታዊ ቁሳቑስ ሕጽረት ንምቅላል ተዋፊሮም ብርክት ዝበለ ገንዘብ ምእካቦም ይንገር ኣሎ። ከይደኸሙ፡ ከይረብረቡ ድማ ካብ 10,000 ዶላር ንላዕሊ ምእካቦም ካብ ሓበሬታ መርበቦም ንርድእ። ጸዓት’ዞም ብጾት ብዐወት ንኽዛዘም ሓገዝ ነፍሲ ወከፍ ወዲ ሃገር ናይ ፖለቲካ ዝንባሌኡ ብዘይገድስ ከም ዘድሊ ክመሕጸነኩም ይደሊ። ንቶማስን ኤፍረምን በዚ ዝስዕብ ኣድራሽኦም ክትራኸብዎም ትኽእሉ።
ዌብሳይቶም www.urer.org ኢመይሎም ድማ infor@urer.org. ብአካል ከተዛርብዎም ወይ ክትውከስዎም ምስ ዝድለ ድማ ኣብ ቅጽሪ ስልኮም 202 718 8889 ክድወል ይከአል።
ቶማስ ኣባል ዓለምለኸ ኮሚሺን ንስደተኛታት ኤርትራ (ICER) ኢዩ። ናይዚ ኮሚሺን ዋና ተግባራት ንስደተኛታት ኤርትራ ምጥባቕ ኮይኑ፡ ናይ ርሑቕን ቀርባ ዕላማኡ ድማ ኣብ ሱዳንን ኢትዮጵያን ዝርከቡ ስደተኛታት ነቲ ሓደገኛ ዝኾነ ናይ ምድረበዳን ማእከላይ ባሕርን ጉዕዞ ካብ ምውሳድ ክቑጠቡ፣ ቀጺሉ ውን ኣብ ዘለውዎ ስደተኛታት ካምፕ ናብርኦም ዝመሓየሸሉ መንገድታት ሃሰው ሰው ምባል ይኸውን። ኮሚሺን ብዑቱብ ካብ ዝናጠፈሎም ተግባራት ብኽፋል እዞም ኣብ ላዕሊ ዝተጠቕሱ ጉዳያት የጠቓልል።


text:
ከመይ ይመስል ነበረ፧
ኢግናዝ ሲመልወስ
ኢግናዝ ሲመልወስ፡ ብዙሕ ተፈላጥነት ዘይብሉ ኪኸውን ዚኽእል እኳ እንተዀነ፡ ዕዮኡ ንብዙሓት ኣብዚ ግዜና ዘለዋ ስድራ ቤታት ጠቒሙወን እዩ። ኣብ ቡዳ (ሎሚ ቡዳፐስት፡) ሃንጋሪ እዩ ተወሊዱ፣ ብ1844 ድማ ኣብ ዩኒቨርስቲ ቭየና ኣብ ዓውዲ ሕክምና ብዲግሪ ተመሪቑ። ሲመልወስ ብ1846፡ ኣብ ፈርስት ማተርኒቲ ክሊኒክ ኦቭ ቭየናስ ጀነራል ሆስፒታል ከም ተሓጋጋዚ ሓደ ፕሮፌሰር ኰይኑ ኺዓዪ ሓላፍነት ምስ ተዋህቦ ዜስግእ ኵነታት እዩ ጸኒሕዎ፣ ልዕሊ 13 ሚእታዊት ካብተን ኣብቲ ሆስፒታል ዚሓርሳ ኣንስቲ ብሰንኪ ቻይልድቤድ ፊቨር (ረስኒ ሕርሲ) ዚብሃል ሕማም ይሞታ ነበራ።
ንጠንቂ እዚ ሕማም እዚ ብዚምልከት፡ እተፈላለየ ኽልሰ ሓሳብ እኳ እንተ ቐረበ፡ ነቲ ምኽንያት ዝፈለጦ ዋላ ሓደ ኣይነበረን። መጠን ሞት ንምንካይ እተገብረ ፈተነታት ኵሉ ኸንቱ ዀይኑ ተረፈ። ሲመልወስ፡ ሓያሎ ኣዴታት በዚ ሕማም እዚ እናተሳቐያ ኺሞታ ምርኣይ ስለ ዘጨነቖ፡ ጠንቂ እቲ ሕማም እቲ ኺፈልጥን ኬወግዶን ቈረጸ።
እቲ ሲመልወስ ዚሰርሓሉ ዝነበረ ሆስፒታል ክልተ እተፈላለየ ክሊኒክ መወለዳን ነበሮ፣ እቲ ዜገርም ከኣ፡ እቲ ቐዳማይ ክሊኒክ ካብቲ ኻልኣይ ክሊኒክ ዚዛይድ መጠን ሞት ኣዴታት እዩ ነይርዎ። እቲ እንኮ ፍልልይ፡ እቲ ቐዳማይ ናይ ሕክምና ተምሃሮ ዚምሃሩሉ ዀይኑ፡ እቲ ኻልኣይ ግና መሕረስቲ ዚምሃሩሉ እዩ ነይሩ። ኣብ መጠን ሞት ኣዴታት፡ ክንድዚ ዚኣክል ፍልልይ ዝነበረ ደኣ ስለምንታይ እዩ፧ ሲመልወስ ነዚ ጉዳይ እዚ ብምምርማር፡ ጠንቂ እቲ ሕማም ኪኸውን ንዚኽእል ነገራት እኳ እንተ ኣልገሶ፡ እቲ ቐንዲ ጸገም ግና ገና ኣይተፈልጠን።
ኣብ መጀመርታ 1847፡ ሲመልወስ ኣገዳሲ ኣፋፍኖት ረኸበ። እቲ መሳርሕቱን ፈታዊኡን ዝነበረ ያኮፕ ኮለችካ፡ ጠንቂ ሞት ሓደ ሬሳ እናመርመረ ኸሎ ብዘጋጠሞ መጕዳእቲ ደሙ ስለ እተመረዘ ሞተ። ሲመልወስ ብዛዕባ ጠንቂ ሞት ኮለችካ እተገብረ መርመራ ዚገልጽ ጸብጻብ ኬንብብ ከሎ፡ እቲ ርኽበት ኣብ ገሊኡ መዳያት ምስ ግዳያት ሕማም ቻይልድቤድ ፊቨር ሕደ ምዃኑ ኣስተብሃለ። ስለዚ፡ እቲ ንሱ “መርዚ” ኢሉ ዝጸውዖ ኻብ ሬሳታት ዚወጽእ ነገራት ንነፍሰ ጾር ተሓከምቲ፡ ቻይልድቤድ ፊቨር የስዕበለን ከይህሉ ሓሰበ። እቶም ናብ ክፍሊ መሕረሲ ቕድሚ ምኻዶም መርመራ ሬሳ ብተደጋጋሚ ዚገብሩ ዝነበሩ ሓካይምን ናይ ሕክምና ተምሃሮን እዮም ኣብ እዋን መርመራ ወይ ሕርሲ ብዘይፍላጥ ነቲ ሕማም ናብተን ነፍሰ ጾር ኣዴታት ዜመሓላልፉለን ነይሮም! ቍጽሪ እተን ኣብቲ ኻልኣይ ክሊኒክ ዝሞታ ነፍሰ ጾር ዝወሓደ ዝነበረ ኸኣ እቶም ኣብኡ ዝነበሩ ናይ ሕርሲ ተምሃሮ መርመራ ሬሳ ስለ ዘይገብሩ እዩ።
ሲመልወስ፡ ሓካይም ንሓንቲ ነፍሰ ጾር ቅድሚ ምምርማሮም፡ ኣእዳዎም ብማይ ብእተበጽበጸ ክሎሪንን ኖራን ገይሮም ኪሕጸቡ ኸም ዘለዎም ዚገልጽ ጽኑዕ ፖሊሲ ብኡብኡ ኣተኣታተወ። ዜደንቕ ውጽኢት ድማ ተረኽበ፣ እቲ ኣብ ሚያዝያ 18.27 ሚእታዊት ዝነበረ መጠን ሞት ኣብ መወዳእታ እታ ዓመት ናብ 0.19 ወረደ።
“ኣብ መወለዳን ሆስፒታላት ዘሎ ራዕዲ ምውጋድን ህይወት ሰበይቲ ንሰብኣያ፡ ህይወት ኣደ ድማ ንውሉዳ ምዕቃብን ግቡእ ምዃኑ እየ ዝኣምን።”—ኢግናዝ ሲመልወስ
ነቲ ሲመልወስ ዝረኸቦ ዓወት እተሓጐሱሉ ግና ዅሎም ኣይነበሩን። እቲ ሲመልወስ ዝረኸቦ ውጽኢት፡ ነቲ ሓለቓኡ ንቻይልድቤድ ፊቨር ብዚምልከት ዝነበሮ ኽልሰ ሓሳብ ዚብድህ ብምንባሩን እቲ ንሱ ነቲ ጉዳይ ብጽኑዕ ዝሓዘሉ መገድን ንሓለቓኡ ኣሕረቖ። ኣብ መወዳእታ ሲመልወስ፡ ካብቲ ኣብ ቭየና ዝነበሮ ስርሑ ተሰጒጉ ናብ ሃንጋሪ ተመልሰ። ኣብ ፐስት፡ ሰይንት ሮካስ ሆስፒታል ድማ ሓላፊ ኽፍሊ ኦብስቴትሪክስ (ንሕርስን ክንክን ኣዴታትን ዚምልከት ጨንፈር ሕክምናን መጥባሕትን) ኰነ፣ እቲ ዚኽተሎ ዝነበረ ሜላታት፡ ብቻይልድቤድ ፊቨር ናይ ዝሞታ ኣዴታት መጠን ናብ ትሕቲ ሓደ ሚእታዊት ከም ዚጐድል ገይሩ እዩ።
ብ1861፡ ሲመልወስ ኣብ ምሉእ ህይወቱ ዝነበሮ ቐንዲ ዕዮ እትገልጽ ዘ ከውዝ፡ ኮንሰፕት ኤንድ ፕሪቨንሽን ኦቭ ቻይልድቤድ ፊቨር (ጠንቂ፡ ኣምር ከምኡ እውን ምክልኻል ረስኒ ሕርሲ) ዘርእስታ መጽሓፍ ሓተመ። እቲ ዜሕዝን ግና ርኽበታቱ ዘምጸኦ ጥቕሚ እተወሰነ ዓመታት ጸኒሑ እዩ ኣፍልጦ ተዋሂቡሉ። ክሳዕ ሽዑ፡ ኪድሕን ዚኽእል ዝነበረ ማእለያ ዘይብሉ ህይወት ብዜሕዝን መገዲ ጠፍአ።
ኣብ መወዳእታ፡ ሲመልወስ ከም ሓደ ኻብቶም ጸረ ረኽሲ ዘተኣታተዉ ቐዳሞት ሰባት ተፈልጠ። ዕዮኡ፡ እቶም ብማይክሮስኮፕ ጥራይ ዚርኣዩ ደቀቕቲ ተህዋስያን እውን ሕማም ኬስዕቡ ኸም ዚኽእሉ ኣብ ምርግጋጽ ሓጊዙ እዩ። ንሱ ሓደ ኻብቶም ኣብ ታሪኽ፡ “ኣብ ስነ ፍልጠት ሕክምና ልዕሊ ዅሉ ኣገዳስነት ዘለዎ ኣበርክቶ” እተባህለ ኽልሰ ሓሳብ ደቀቕቲ ተህዋስያንን ሕማምን ዘቕረቡ ምሁራት እዩ። እቲ ዜገርም፡ እቲ ጸኒሑ ኣብ መጽሓፍ ቅዱስ እተጠቓለለ ሕጊ ሙሴ፡ ልዕሊ 3,000 ዓመት ኣቐዲሙ ንግቡእ ኣተሓሕዛ ሬሳ ዚምልከት ጽቡቕ መምርሒ ሂቡ ነይሩ እዩ።


text:
ሃገራትን ህዝብታትን
ናብ ሆንዱራስ እተገብረ ምብጻሕ
ሆንዱራስ ብስጳንኛ፡ “ዕምቈት” ማለት እዩ፣ እዛ ቓል እዚኣ፡ ክሪስቶፈር ኮሎምበስ ነቲ ብሸነኽ ገማግም ኣትላንቲካዊ ውቅያኖስ ዘሎ ማያት ሆንዱራስ ንምግላጽ እተጠቕመላ ቓል ክትከውን ትኽእል እያ። ገሊኦም ሰባት፡ ሆንዱራስ በዚ ምኽንያት እዚ ኸም እተሰምየት እዮም ዚገልጹ።
ተቐማጦ ሆንዱራስ፡ ነቲ ኣብ መንጎ ኣባላት ስድራ ቤት ዘሎ ተኣማንነትን ምትሕብባርን ዓብዪ ግምት እዮም ዚህብዎ። ንኣብነት፡ ንወጻኢታት ስድራ ቤት ወይ ከኣ ንትምህርቲ ውሉዳት ዚምልከት ዓበይቲ ውሳነታት፡ መብዛሕትኡ እዋን ሰብኣይን ሰበይትን ብሓባር ኰይኖም እዮም ዚውስንዎ።
መብዛሕትኦም ነበርቲ ሆንዱራስ፡ መስቲዞስ፡ ማለት ምስ ኤውሮጳውያንን ምስ ደቀባትን እተዳቐሉ እዮም። ከምቶም ቾርቲ ዚብሃሉ ገሊኦም ደቀባት ሆንዱራስ ድማ ክሳዕ ሕጂ ኣለዉ። ከም ጋሪፉና ዝኣመሰሉ ኻልኦት ደቀባት ሆንዱራስ ከኣ፡ ካብ ካልእ ቦታ ዝመጹ እዮም።
ጋሪፉና ዘርኢ ኣፍሪቃውያንን ዘርኢ እቶም ኣብ ደሴት ሰይንት ቪንሰንት ዚነብሩ ዝነበሩ ህንዳውያን ኣመሪካውያንን እዮም። ኣብ ከባቢ 1797 ድማ፡ ኣብ ኢዝላስ ደ ላ ባዪያ (ደሴታት በይ) በጽሑ። ጸኒሖም ከኣ፡ ኣብቲ ኽፍሊ ማእከላይ ኣመሪካ ዝዀነ ገማግም ካሪበያን ኪቕመጡ ጀመሩ። ድሕሪ ግዜ፡ እቶም ጋሪፉና ኣብ ኵሉ ማእከላይን ሰሜንን ኣመሪካ ተበተኑ።
ዓሌት ጋሪፉና፡ ብደረቕ ዕንጨይቲ እተሰርሐ ኸበሮ እናሃረምካ ምስዕሳዕ ባህ እዩ ዚብሎም። ብዘይካዚ፡ ባህሎም፡ ደሚቕ ዝሕብሩ ባህላዊ ኽዳውንቲ ምኽዳንን ዛንታ ምዝንታውን የጠቓልል፣ ኢሪባ ዚብሃል ካብ ሱር ካሳቫ ዚስራሕ ሰፊሕን ረቂቕን ቅጫ እውን የዳልዉ እዮም።
ኣብ ሆንዱራስ ኣስታት 400 ጉባኤ ናይ የሆዋ መሰኻኽር ኣለዋ። ኣኼባታት ብቐንዱ ብስጳንኛ እዩ ዚምራሕ፣ ብዘይካዚ፡ ብሚስኪቶን ብማንዳሪን ቻይንኛን ብቛንቋ ምልክት ሆንዱራስን ብእንግሊዝኛን ብጋሪፉናን እውን ይምራሕ እዩ።


text:
ልኡኽ ቅዱስ ሲኖዶስ፡ 28 ኅዳር - 28 ታኅሣሥ 2009 ዓ.ም.ግ. ኣብ ዓባይ ብሪጣንያ ሓዋርያዊ ዑደቱ ፈጺሙ ናብ ሃገሩ ተመሊሱ!
ልኡኽ ቅዱስ ሲኖዶስ፡ ኣብ ዝተፈላለያ ከተማታት ዓባይ ብሪጣንያ ምብጻሕ ሥራሕ ክፍጽም ከሎ ኣብ ብዙኅ ጉባኤያት’ውን ተሳቲፉ።
ልኡኽ ቅዱስ ሲኖዶስ፡ ዝተሳተፎ ኣብ ሓድሽ ሕንፃ ደብረ መድኃኒት ኪዳነ ምሕረት ቤተ ክርስቲያን ሥርዓተ ባርኾትን ቅብኣትን ተፈጺሙ። ከምኡ’ውን ዓሠርተው ሠለስተ ተመሃሮ ደብረ ሣህል ቅዱስ ሚካኤልን ደብረ መድኃኒት ኪዳነ ምሕረት ቤተ ክርስቲያን ሎንደንን ብመዓርገ ዲቁና ተሠይሞም።
ብዕለት 22 ታኅሣሥ 2009 ዓ.ም. (31/12/2016) ኸኣ ቀዳማይን መሥራትን ሓፈሻዊ መንፈሳዊ ጉባኤ ንኡስ ሃገረ ስብከት ኦርቶዶክስ ተዋሕዶ ቤተ ክርስቲያን ኤርትራ ኣብ ዓባይ ብሪጣንያ ኣብ ከተማ ለንደን ኣብ እትርከብ ደብረ መድኃኒት ኪዳነ ምሕረት ቤተ ክርስቲያን ተኻይዱ። ኣብዚ ዓቢይ ጉባኤ’ዚ ካብ ኵለን ኣብ ዓባይ ብሪጣንያ ዝርከባ ብቅዱስ ሲኖዶስ ተማእኪለን ኣገልግሎት ዝህባ ኣስታት ዕስራን ኣርባዕተን ኣብያተ ክርስቲያንን ማኅበራትን ዝተሳተፍዎ ታሪኻዊ መሥራቲ ጉባኤ ኮይኑ፣ ብልኡኽ ቅዱስ ሲኖዶስ እናተመርሐ እዩ ተቃኒዑ።
ብመሠረት ኣቐዲሙ ዝተሠርዐ መርሓ ግብሪ፣ ጉባኤ ብጸሎት ብፁዕ ኣቡነ ሉቃስ ምስ ተኸፍተ፡ ናይ ዕለት ወንጌል ተነቢቡ። ብምቕጻል ሥርዓትን ምልኣትን ጉባኤ ድኅሪ ምርግጋጽ፣ ሾመንተ ንኡስ ኣርእስቲ ዘለዎ መምርሒ ቅዱስ ሲኖዶስ ተነቢቡ። ኣብዚ መምርሒ’ዚ ብዛዕባ ማእከልነት ቅዱስ ሲኖዶስን፣ ሕጊ ቃለ አዋዲን፣ ጕዳይ ማእከልነት ቅዱስ ታቦት፣ ማዕረገ ክህነትን ዲቁናን ካብ ካልኦት ኣኃት ኣብያተ ክርስቲያን ምቕባል፣ ብንስሓ ዝምለሱ ኣገልገልትን ምእመናን ቤተ ክርስቲያን፣ ምቋም ንኡስ ሃገረ ስብከት ዓባይ ብሪጣንያ፣ . . . . ዝትንትን ዝገልጽን እዩ።
ብምቕጻል ሥርዓተ ምርጫን ምቋም ንኡስ ሃገረ ስብከት ዓባይ ብሪጣንያን ሰፊሕ መግለጺ ምስ ተዋህበ፣ ብመሠረት ቃለ አዋዲ ብሓባራዊ ተሳትፎ ኵለን ኣብያተ ክርስቲያንን ማኅበራትን ሓድሽ ምምኅዳር ጉባኤ ንኡስ ሃገረ ስብከት ዘቕውም ምርጫ ተኻይዱ። ንዝነበረ ፍልልይ ብዘወገድ፣ ዝተጀመረ ሰላምን ሓድነትን ኣብ ዓባይ ብሪጣንያ ዝርከባ ኣብያተ ክርስቲያንን ማኅበራትን ብዘደልድል፣ ኃሙሽተ ኣባላት ዝርከቦ ሓደ መሪሕነት ሃገረ ስብከት ብተሳትፎ ኵሎም ተጋባእቲ ተመሪጹ። ምኅደራዊ ኣቃውማን ብጽሒት ሥራሕን ንኡስ ሃገረ ስብከት፣ ቀዳምነት ዝወሃቦም ዓበይቲ መደባትን እማማትን ከምኡ’ውን ኣተኵሮ ዘድልዮም ጉዳያት ድማ ብልኡኽ ቅዱስ ሲኖዶስ መብርሂ ተዋሂቡ።
ኣብዚ ጉባኤ’ዚ ንውጥን ሕንፃ ቤተ ክርስቲያን ሃገር ቅድስት ኢየሩሳሌም እትከታተልን እተዋሓድን ኮሚቴ ክትቐውም ከላ፣ ንምኅደራን ፋይናንሳዊን ጉዳያት ዝግምግምን ዝቖጻጸርን ሰብ ሞያ ዝርከብዎ ሓደ ተቆጻጻሪ ኮሚቴ ድማ ቖይሙ።
ልኡኽ ቅዱስ ሲኖዶስ፡ ናይ ዓባይ ብሪጣንያ ሓዋርያዊ ዑደቱ ፈጺሙ ብዕለት 28 ታኅሣሥ 2009 ዓ.ም. ናብ ሃገሩ ከም ዝተመልሰን ኣብ ቃለ ቡራኬ በዓለ ልደት ከም ዝተሳተፈን ይፍለጥ።


text:
ንስድራ ቤት | ኣተዓባብያ ውሉዳት
ውሉድካ ብዛዕባ ሞት ኪሓትት ከሎ
ጸገም
እቲ ወዲ ሽዱሽተ ዓመት ወድኻ፡ “ንስኻ እውን ሓደ መዓልቲ ኽትመውት ዲኻ፧” ኢሉ ሓቲቱካ ንበል። ንስኻ ድማ፡ እቲ ሕቶኡ ስለ ዘሰምበደካ፡ ‘ወደይ ነቲ ዝህቦ መልሲ ኣብ ዚርድኣሉ ዕድመ በጺሑ ድዩ፧ ከመይ ገይረ እየኸ ብዛዕባ ሞት ከዘራርቦ ዝኽእል፧’ ኢልካ ኽትሓስብ ትጅምር። *
ክትፈልጦ ዘሎካ
ቈልዑ ብዛዕባ ሞት ይሓስቡ እዮም። ገሊኣቶም እሞ ኸኣ፡ ሓደ ሰብ ከም ዝሞተ ገይሮም ብምሕሳብ ይጻወቱ እዮም። ስለዚ፡ ሞት ከም ሓደ ነውሪ ዝዀነ ርእሰ ነገር ጌርካ ኺርአ የብሉን፣ ውሉድካ ብዛዕባ ሞት ንዚሓትተካ ዝዀነ ይኹን ሕቶ ድማ ክትቅበሎ ኣሎካ። ምስ ውሉድካ ሓሓሊፍካ ብዛዕባ ሞት ብጋህዲ ትዘራረብ እንተ ዄንካ፡ ሞት እተፍቅሮ ሰብ ኬጋጥም ከሎ፡ ውሉድካ ነቲ ሓዘን ብኸመይ ከም ዚዋጽኣሉ ኺፈልጥ እዩ።
ብዛዕባ ሞት ምዝርራብ፡ ንውሉድካ ብኽቱር ፍርሂ ኸም ዚውሓጥ ኣይገብሮን እዩ። ኣብ ክንዳኡስ፡ ካብ ፍርሂ ኺሰትሮ ይኽእል እዩ። ይኹን እምበር፡ ብዛዕባ ሞት ኪህልዎ ንዚኽእል ግጉይ ኣረኣእያ ኽትእርሞ ኣሎካ። ንኣብነት፡ ገሊኦም ምሁራት ከም ዚገልጽዎ፡ ትሕቲ ሽዱሽተ ዓመት ዝዕድሚኦም ቈልዑ፡ ንሞት ከም መወዳእታ ህይወት ገይሮም ኣይርእይዎን እዮም። ከመይሲ፡ ኪጻወቱ ኸለዉ፡ እቲ ምሳታቶም ዚጻወት ቈልዓ፡ ሓንሳእ “ኺመውት፡” ሓንሳእ ከኣ “ኪትንስእ” ከሎ ይርእይዎ እዮም።
ይኹን እምበር፡ እናዓበዩ ምስ ከዱ፡ ንርዝነት ሞት ኪርድእዎ ይጅምሩ፣ ብፍላይ እሞ ኸኣ ዜፍቅርዎ ሰብ እንተ ሞይቱ፡ ሕቶ ኸም ዚሓትቱ፡ ከም ዚጭነቑ፡ ሕሉፍ ሓሊፎም እውን ከም ዚፈርሁ ኺገብሮም ይኽእል እዩ። ስለዚ፡ ምስ ውሉድካ ብዛዕባ ሞት ምዝርራብካ ኣገዳሲ እዩ። ክኢላ ኣእምሮኣዊ ጥዕና ዝዀነት ማሪዮን ኣዛ፡ “ሓደ ቘልዓ፡ ኣብ ቤቱ ብዛዕባ ሞት ኪዛረብ ዘይፍቀደሉ ዀይኑ እንተ ተሰሚዕዎ፡ ምስ ሞት ዚተሓሓዝ ጭንቀት ኬማዕብል ይኽእል እዩ” በለት።
ንውሉድካ እንታይ ከም እትብሎ ብዙሕ ኣይትጨነቕ። ሓደ መጽናዕቲ ኸም ዝሓበሮ፡ ቈልዑ፡ “እቲ ሓቂ ብለውሃት ኪንገሮም” እዮም ዚደልዩ። ብዘይካዚ፡ ሓደ ቘልዓ መብዛሕትኡ እዋን፡ መልሲ ብዛዕባ ዘይደልየሉ ጕዳይ ኣይሓትትን እዩ።
ክትገብሮ እትኽእል ነገራት
ነቲ ብዛዕባ ሞት ንኽትዛረብ ዝረኸብካዮ ኣጋጣሚ ተጠቐመሉ። ውሉድካ ዝሞተት ዑፍ ኣብ ወሰን ጽርግያ እንተ ርእዩ ወይ ዚፈትዎ እንስሳኡ እንተ ሞይቱ፡ ቀሊል ሕቶታት ብምጥቃም ንኼዘራርበካ ኸተተባብዖ ትኽእል ኢኻ። ንኣብነት፡ “ዝሞተ እንስሳ ይሳቐዶ፧ ይቘርር ወይ ይጠሚ ድዩ፧ ሓደ እንስሳ ወይ ሓደ ሰብ ከም ዝሞተ ብኸመይ ትፈልጥ፧” ኢልካ ኽትሓትቶ ትኽእል ኢኻ።—ስርዓት መጽሓፍ ቅዱስ፦ መክብብ 3:1, 7።
ነቲ ሓቂ ኣይትሕብኣዮ። መሳርሕትኻ ወይ ዘመድካ እንተ ሞይቱ፡ ነቲ ዅነታት ንኸተፋዅሶ ኢልካ፡ “ዓዲ ዅልና ኸይዱ” ዚብል ዜደናግር ሓሳባት ኣይትጠቐም። ከመይሲ፡ ውሉድካ፡ እቲ መዋቲ ድሕሪ ሓጺር እዋን ካብቲ ዝኸዶ ዚምለስ ኪመስሎ ይኽእል እዩ። ስለዚ፡ ቀሊልን ቀጥታውን ቃላት ተጠቐም። ንኣብነት፡ “ዓባየይ ስለ ዝሞተት፡ ኣካላታ ዋላ ሓንቲ ኣይዓዪን እዩ። ክንዛረባ ኣይንኽእልን ኢና፣ ፈጺምና ግና ኣይንርስዓን ኢና” ኽትብሎ ትኽእል ኢኻ።—ስርዓት መጽሓፍ ቅዱስ፦ ኤፌሶን 4:25።
ቈልዑ ንሞት ከም ተላጋቢ ሕማም ገይሮም ኪርእይዎ ስለ ዚኽእሉ፡ ጕድኣት ከም ዘየጋጥሞ ንውሉድካ ኣረጋግጸሉ
ንውሉድካ፡ በቲ ዘጋጠመ ሞት ተሓታቲ ኸም ዘይኰነ ኣረጋግጸሉ። ውሉድካ፡ ገለ ዝገበሮ ነገር ወይ ገለ ዝሓሰቦ ሓሳብ፡ ካልእ ሰብ ከም ዚመውት ከም ዝገበረ ኺመስሎ ይኽእል እዩ። ስለዚ፡ ተሓታቲ ኸም ዘይኰነ ጥራይ ኣብ ክንዲ እትነግሮ፡ “በቲ ሞት ተሓታቲ ኸም ዝዀንካ ጌርካ ዝሓሰብካ ስለምንታይ ኢኻ፧” ኢልካ ኽትሓትቶ ትኽእል ኢኻ። ኪምልሰልካ ኸሎ፡ ንስምዒቱ ብዘይምንእኣስ ጽን ኢልካ ስምዓዮ። ብዘይካዚ፡ ቈልዑ ንሞት ከም ተላጋቢ ሕማም ገይሮም ኪርእይዎ ስለ ዚኽእሉ፡ ጕድኣት ከም ዘየጋጥሞ ንውሉድካ ኣረጋግጸሉ።
ውሉድካ ሓሳቡ ንኺገልጽ ኣተባብዓዮ። ብዛዕባ እቶም ዝሞቱ እተፍቅሮም ሰባት፡ እንተላይ ብዛዕባ እቶም ውሉድካ ዘይፈልጦም ኣዝማድካ ብጋህዲ ተዛረብ። ብዛዕባ ኣሞኻ፡ ሓትኖኻ፡ ሓወቦኻ፡ ኣኮኻ፡ እኖሓጎኻ፡ ወይ ኣቦሓጎኻ ትዝ ዚብለካ ነገራትን ዜገርም ታሪኽን ንገሮ። ብዛዕባ እዞም ሰባት እዚኦም ብጋህዲ ኽትዛረብ ከለኻ፡ ውሉድካ እውን ብዛዕባኦም ኪዛረብ ወይ ኪሓስብ ከም ዚኽእል ኪርዳእ እዩ። ኰይኑ ግና፡ ውሉድካ ንኺዛረብ ኣይተገድዶ። ኣብ ካልእ ግቡእ እዋን ነቲ ጕዳይ ከተልዕለሉ ትኽእል ኢኻ።—ስርዓት መጽሓፍ ቅዱስ፦ ምሳሌ 20:5።
ምዕራፍ 34ን 35ን እታ ካብቲ ዓብዪ መምህር ተምሃር ዘርእስታ መጽሓፍ፡ ውሉድካ ብዛዕባ እቲ መጽሓፍ ቅዱስ ንሞት ብዚምልከት ዚምህሮ ትምህርቲ ምእንቲ ኺፈልጥ ኪሕግዛኦ ይኽእላ እየን። ብናጻ ኸተራግፋ ትኽእል ኢኻ። ኣብ ትሕቲ ሕታማት > መጻሕፍትን ብሮሹራትን ርአ
^ ሕ.ጽ. 4 ነቲ ውሉድ ብወዲ እኳ እንተ ጠቐስናዮ፡ እቲ መሰረታዊ ስርዓት ግና፡ ንጓል እውን ዚምልከት እዩ።


text:
ኣብ ኣገልግሎት ወፍሪ ትጋህ
ወረቐት ዕድመ ኣኼባ ዞባ
ዓመት ዓመት፡ ነቲ ኣብ ኣኼባ ዞባ እነስተማቕሮ መንፈሳዊ ድግስ ብሃንቀውታ ኢና እንጽበዮ። ካልኦት ሰባት እውን ንሕያውነት የሆዋ ምእንቲ ኺጥዕምዎ፡ ብእተኻእለ መጠን ንብዙሓት ሰባት ምሳና ኺእከቡ ኽንዕድሞም ኢና። (መዝ 34:8) ኣካል ሽማግለታት፡ ወረቐት ዕድመ ብኸመይ ብዝበለጸ መገዲ ኽንዕድል ከም እንኽእል ኪውስኑ እዮም።
ክትዝክሮ ዚግብኣካ ነገራት
ኣኼባ ዞባኹም መዓስ እዩ፧
ወፈራ ዕድመ ዚጅምር መዓስ እዩ፧
ኣኼባታት ወፍሪ ኣገልግሎት ዚግበር መዓስ እዩ፧
ኣብዚ ወፈራ እዚ ሸቶታተይ እንታይ እዩ፧
ንመነመን እየ ኽዕድም መዲበ፧
እንታይ ኢኻ ኽትብል፧
በቲ ልሙድ መገዲ ሰላም ምስ ተባሃሃልኩም፡ ከምዚ ኽትብል ትኽእል ኢኻ፦
“ንሰባት ናብ ሓደ ኣዝዩ ኣገዳሲ ኣኼባ ዚዕድም ወረቐት ዕድመ ኽንህቦም ብደረጃ ዓለምለኸ ፍሉይ ወፈራ ንገብር ኣለና። ዕለትን ሰዓትን ኣድራሻን እቲ ኣኼባ፡ ኣብዚ ወረቐት ዕድመ ሰፊሩ ኣሎ። ምሳና ሓቢርካ ኽትውዕል ባህ ይብለና።”
ተገዳስነት ክትኵስኵስ እትኽእል ብኸመይ ኢኻ፧
ብእተኻእለ መጠን ንብዙሓት ሰባት ናብ ኣኼባ ዞባ ኽንዕድሞም ንደሊ እኳ እንተ ዀንና፡ ንዘርኣይዎ ዝዀነ ይኹን ተገዳስነት ንምዅስኳስ ንቑሓት ክንከውን ኣሎና።
ኣብ መወዳእታ ሰሙን፡ ምስታ ወረቐት ዕድመ መጽሔት ክትዕድል ትኽእል ኢኻ።


text:
ንደቅኻ ምሃሮም
ካብ ሓደ ገበነኛ እንታይ ክንመሃር ንኽእል፧
ካብቲ ኣብዚ ስእሊ እትርእዮ ዘሎኻ፡ የሱስ እተዛረቦ ገበነኛ ኽንመሃር ንኽእል ኢና። እቲ ገበነኛ እቲ በቲ ዝፈጸሞ ገበን ተጣዒሱ እዩ። ንየሱስ ከኣ፡ “መንግስትኻ ምስ ሓዝካ፡ ዘክረኒ” በሎ። ሽዑ የሱስ፡ ከምቲ ኣብዚ ስእሊ እትርእዮ ዘሎኻ፡ ተዛረቦ። እንታይ ኢሉ ኸም እተዛረቦስ ትፈልጥዶ፧— * “ሎሚ ብሓቂ እብለካ ኣለኹ፦ ምሳይ ኣብ ገነት ክትከውን ኢኻ” ኢሉ እዩ ተመባጺዑሉ።
እታ ገነት እቲኣ እንታይ እያ እትመስል፧— ነቲ ቕኑዕ መልሲ ምእንቲ ኽንረኽቦ፡ ብዛዕባ እታ ኣምላኽ ነቶም ቀዳሞት ሰብኣይን ሰበይትን ዝነበሩ ኣዳምን ሄዋንን ዘዳለወሎም ገነት ንዘራረብ። እታ ገነት እቲኣ፡ ኣበይ እያ ነይራ፧ ኣብ ሰማይ ድያ ነይራ ወይስ ኣብ ምድሪ፧—
ኣብ ምድሪ እንተ ኢልካ፡ ቅኑዕ ኣሎኻ። ስለዚ፡ ብዛዕባ እቲ ገበነኛ “ኣብ ገነት” ከም ዚነብር ክንሓስብ ከለና፡ እዛ ምድሪ እዚኣ ገነት ምስ ኰነት ኣብኣ ኸም ዚነብር ጌርና ኽንሓስብ ኣሎና። እታ ገነት እቲኣ፡ እንታይ እያ ኽትመስል፧— እስከ ንርአ።
መጽሓፍ ቅዱስ፡ የሆዋ ኣምላኽ ነቶም ቀዳሞት ሰብኣይን ሰበይትን ዝነበሩ ኣዳምን ሄዋንን ምስ ፈጠሮም፡ ኣብዛ ምድሪ እዚኣ ኣብ ገነት ከም ዘንበሮም ይገልጽ። እታ ገነት እቲኣ፡ ‘ገነት ኤድን’ ተባሂላ ትጽዋዕ ነበረት። ‘ገነት ኤድን’ ክሳዕ ክንደይ ምልክዕቲ ኸም ዝነበረትስ ክትግምቶዶ ምኸኣልካ፧— ሎሚ ዘሎ ሰብ ርእይዎ ዘይፈልጥ፡ ኣዝያ ጽብቕትን ምልክዕትን ስፍራ ኸም ዝነበረት እተረጋገጸ እዩ!
እንታይ ይመስለካ፧ የሱስ ምስቲ በቲ ዝፈጸሞ ሓጢኣት እተጣዕሰ ገበነኛ፡ ኣብዛ ምድሪ እዚኣ ኺነብር ድዩ፧ ኣይፋሉን፣ የሱስ ኣብ ሰማይ ንጉስ ኰይኑ ኣብ ልዕሊ እታ ገነት እትኸውን ምድሪ ኼመሓድር እዩ። ስለዚ፡ የሱስ ነቲ ገበነኛ ኻብ ምዉታት ኣተንሲኡ ኣብታ ገነት እትኸውን ምድሪ ተሓጒሱ ኸም ዚነብር ብምግባር እዩ ምስኡ ኪኸውን። ይኹን እምበር፡ የሱስ ንሓደ ገበነኛ ዝነበረ ሰብ ኣብ ገነት ዜንብሮ ስለምንታይ እዩ፧— ብዛዕባ እዚ እስከ ንዘራረብ።
እዚ ገበነኛ እዚ ኣዝዩ ሕማቕ ነገራት ከም ዝገበረ ፍሉጥ እዩ። ኰይኑ ግና፡ ብቢልዮናት ዚቝጸሩ ኣብዛ ምድሪ እዚኣ ዚነብሩ ዝነበሩ ሰባት እውን ሕማቕ ነገራት ገይሮም እዮም። ይኹን እምበር፡ መብዛሕትኦም ሕማቕ ዝገበሩ፡ ብዛዕባ የሆዋን ብዛዕባ እቲ ኺገብርዎ ዚደልዮም ነገራትን ፈጺሞም ስለ ዘይተማህሩ እዮም።
ስለዚ፡ ከምዚኣቶም ዝኣመሰሉ ሰባት፡ እንተላይ እቲ ኣብ ጕንዲ ተሰቒሉ ኸሎ ምስ የሱስ እተዛረበ ገበነኛ፡ ኣብታ ገነት እትኸውን ምድሪ ንኺነብሩ ኺትንስኡ እዮም። ብዛዕባ ፍቓድ ኣምላኽ ድማ ኪመሃሩ እዮም። ኣብቲ ግዜ እቲ ንየሆዋ ኸም ዜፍቅርዎ ኼረጋግጹ ይኽእሉ እዮም።
ነዚ ብኸመይ ኬረጋግጽዎ ኸም ዚኽእሉስ ትፈልጥዶ፧— ነቲ ኣምላኽ ኪገብርዎ ዚደልዮም ነገራት ብምግባር እዩ። ሽዑ፡ ወትሩ ምስቶም ንየሆዋ ዜፍቅርዎን ንሓድሕዶም ዚፋቐሩን ሰባት ኴንካ ኣብ ገነት ክትነብርሲ፡ ኣየ ኽንደይ ዜደንቕ ኰን እዩ!
ኣብ መጽሓፍ ቅዱስካ ኣንብብ
^ ሕ.ጽ. 3 ነዚ ጽሑፍ እዚ እተንብቦ ዘለኻ ምስ ቈልዓ እንተ ደኣ ዀይኑ፡ እዚ ፈላዪ ሕንጻጽ እዚ ሓንሳእ ብምዕራፍ፡ ነቲ ቘልዓ ሓሳባቱ ንኺገልጽ ከተተባብዖ ኸም ዘሎካ ዜዘኻኽር እዩ።


text:
መጽሓፍ ቅዱስ፡ ህይወት ሰባት ይቕይር
“ህይወተይ ናበይ ተምርሕ ከም ዘላ ኣርዚነ ኽሓስብ ጀመርኩ”
ዓመተ ልደት፦ 1941
መበቈል ሃገር፦ ኣውስትራልያ
ታሪኽ፦ ሽጋራ ዜትክኽን ሰታይን
ሕሉፍ ህይወተይ፦
ኣብ ኒው ሳውዝ ዌልስ ኣብ እትርከብ ዎርያልዳ እትብሃል ንእሽቶ ኸተማ እየ ዓብየ። ዎርያልዳ፡ ብሕርሻ ዚመሓደር ማሕበረ ሰብ ዝሓዘት ብምዃና፡ ኣባጊዕን ከብትን ዘራእትን ኣሕምልትን ኣይፍለያን እዩ። ብዘይካዚ፡ ጽርይትን ብዙሕ ገበን ዘይፍጸመላን ከተማ እያ።
ዓሰርተ ቘልዑ ኢና፣ በዅሪ ገዛ ስለ ዝዀንኩ ድማ ወዲ 13 ዓመት ምስ ኰንኩ፡ ንስድራ ቤትና ምእንቲ ኽሕግዝ ስራሕ ጀመርኩ። ብዙሕ ዓለማዊ ትምህርቲ ስለ ዘይነበረኒ፡ ኣብ ሕርሻ እየ ዝዓዪ ነይረ። ወዲ 15 ዓመት ምስ ኰንኩ፡ ኣብ ምርባሕ ከብቲ እናዓየኹ፡ ኣፍራስ ከሰልጥን ጀመርኩ።
ኣብ ሕርሻ ምዕያይ ረብሓን ጕድኣትን ኣለዎ። ብሓደ ሸነኽ፡ እቲ ዕዮ ዀነ እቲ ኣከባቢ ብሓቂ የሐጕሰኒ እዩ። ኣብቲ ህዱእ ንፋስን ጥዑም ሽታ ኣግራብን ዘለዎ ባህ ዜብል ምሸት፡ ሓዊ እናሰሓንኩ ናብ ወርሕን ከዋኽብትን ዝጥምተሉ ግዜያት ነይሩ እዩ። ‘ነዚ ዅሉ ዜደንቕ ነገራት መቸም ፈጣሪ ኺህልዎ ኣለዎ’ ኢለ ዝሓሰብኩሉ እዋን ትዝ ይብለኒ። በቲ ኻልእ ሸነኽ ግና፡ ኣብቲ ሕርሻ ጐዳኢ ጽልዋ ይግበረለይ ነበረ። መብዛሕትኡ ግዜ፡ ሰባት ኪጻረፉ ኸለዉ እሰምዖም ነበርኩ። ብቐሊሉ ሽጋራ ዘትክኸሉ ኣጋጣሚ ኸኣ ነበረኒ። ስለዚ ድማ፡ ሽጋራ ምትካኽን ጸርፍን ክፍሊ ህይወተይ ኰነ።
ወዲ 18 ዓመት ምስ ኰንኩ፡ ናብ ሲድኒ ኸድኩ። ኣብ ሰራዊት ክኽተብ እኳ እንተ ደለኹ፡ ዓለማዊ ትምህርቲ ስለ ዘይነበረኒ ግና፡ ተቐባልነት ኣይረኸብኩን። ይኹን እምበር፡ ስራሕ ስለ ረኸብኩ፡ ኣብ ሲድኒ ሓደ ዓመት ተቐመጥኩ። ኣብቲ ግዜ እቲ ድማ እየ ንመጀመርታ ግዜ ምስ ናይ የሆዋ መሰኻኽር እተራኸብኩ። ኣብ ሓደ ኻብ ኣኼባታቶም ንኽእከብ ዕድመ ተቐበልኩ፣ ትምህርትታቶም ሓቂ ምዃኑ ድማ ብኡብኡ ተገንዘብኩ።
ድሕሪኡ ነዊሕ ከይጸናሕኩ ግና፡ ናብ ሕርሻ ኽምለስ ወሰንኩ። ከይሓሰብክዎ ድማ ናብ ጉንዲዊንዲ፡ ኲንስላንድ ከድኩ። ኣብኡ ስራሕ ረኺበ፡ ተመርዓኹ፣ እቲ ዜሕዝን ግና፡ መስተ ኽሰቲ እውን ጀመርኩ።
ክልተ ቘልዑ ወሊድና ኢና። ደቀይ ምስ ተወልዱ፡ ህይወተይ ናበይ ተምርሕ ከም ዘላ ኣርዚነ ኽሓስብ ጀመርኩ። ነቲ ኣብ ሲድኒ፡ ኣብ ኣኼባ ናይ የሆዋ መሰኻኽር ዝሰማዕክዎ ትምህርቲ ዘከርኩ እሞ፡ ብዛዕባኡ ሓደ ነገር ክገብር ከም ዘሎኒ ወሰንኩ።
ኣድራሻ እቲ ኣብ ኣውስትራልያ ዚርከብ ቤት ጽሕፈት ጨንፈር ናይ የሆዋ መሰኻኽር ዝሓዘ ናይ ቀደም ሕታም ግምቢ ዘብዐኛ ረኸብኩ። ሓገዝ ኪውሃበኒ ዚገልጽ ደብዳበ ስለ ዝለኣኽኩ፡ ሓደ ለዋህን ፈቃርን ናይ የሆዋ ምስክር ኪበጽሓኒ መጸ። ውዓል ሕደር ከይበለ ድማ መጽናዕቲ መጽሓፍ ቅዱስ ኪመርሓለይ ጀመረ።
መጽሓፍ ቅዱስ ንህይወተይ ዝቐየረሉ መገዲ፦
መጽሓፍ ቅዱስ ከጽንዕ ከለኹ፡ ኣብ ህይወተይ ዓበይቲ ለውጥታት ክገብር ከም ዘሎኒ ኽርድኣኒ ጀመረ። ብፍላይ ዝተንከፈትኒ ጥቕሲ መጽሓፍ ቅዱስ፡ 2 ቈረንቶስ 7:1 እያ። እታ ጥቕሲ፡ “ካብ ኵሉ እቲ ስጋን መንፈስን ዜርክስ ርእስና ነንጽህ” ብምባል ተተባብዓና።
ምትካኽ ሽጋራን ምብዛሕ ኣልኮላዊ መስተን ከቋርጽ ከኣ ወሰንኩ። እዚ ኣመላት እዚ ንነዊሕ ዓመታት ክፍሊ ህይወተይ ኰይኑ ስለ ዝጸንሐ፡ ከምዚ ዓይነት ለውጢ ኽገብር ቀሊል ኣይነበረን። ይኹን እምበር፡ ንኣምላኽ ብዜሐጕስ መገዲ ኽመላለስ ቈሪጸ ነበርኩ። እቲ ዝዓበየ ሓገዝ ዝዀነኒ፡ ነቲ ኣብ ሮሜ 12:2 ዚርከብ ስርዓት ኣብ ግብሪ ምውዓለይ እዩ። እታ ጥቕሲ፡ “ንኣእምሮኹም ብምሕዳስ ተለወጡ እምበር፡ በዚ ስርዓት ዓለም እዚ ኣይትቀረጹ” ትብል። ኣመላተይ ንክቕይር፡ ኣተሓሳስባይ ክቕይር ከም ዜድልየኒ፡ ከምኡውን ንኣመላተይ ኣምላኽ ብዚርእዮ መገዲ፡ ማለት ከም ጐዳኢ ገይረ ኽርእዮ ኸም ዘሎኒ ተገንዘብኩ። ብሓገዝ የሆዋ ድማ፡ ምትካኽ ሽጋራን ምብዛሕ ኣልኮላዊ መስተን ኣቋረጽኩ።
‘ኣመላተይ ንክቕይር፡ ኣተሓሳስባይ ክቕይር ከም ዘሎኒ ተገንዘብኩ’
ዝያዳ ዘጸገመኒ ግና፡ ጸርፊ ንኽሓድጎ ዝገበርክዎ ቓልሲ እዩ። መጽሓፍ ቅዱስ ኣብ ኤፌሶን 4:29፡ “ሕማቕ ቃልሲ ኻብ ኣፍኩም ኣይውጻእ” ኢሉ ኸም ዚመክር እፈልጥ እኳ እንተ ዀንኩ፡ ጽሩይ ቃላት ክሳዕ ዝዛረብ ግዜ ወሲዱለይ እዩ። ብዛዕባ እተን ኣብ ኢሳይያስ 40:26 ዚርከባ ቓላት ምስትንታነይ ግና ጠቒሙኒ እዩ። እታ ጥቕሲ ብዛዕባ እቲ ብኸዋኽብቲ ዘጌጸ ሰማያት ከምዚ ትብል፦ “ኣዒንትኹም ናብ ላዕሊ ቋሕ ኣቢልኩም ርአዩ፡ ነዚ ዝፈጠሮ መን እዩ፧ እቲ ንሰራዊቶም ብፍቕዲ ዜውጽኦ፡ በብስሞም ዚጽውዖም እዩ፡ ካብ ዕቤት ምልኩን ካብ ብርትዔ ሓይሉን እተላዕለ ሓደ እኳ ኣይተርፍን።” ስለዚ ድማ፡ ኣምላኽ ነዚ ዅሉ ባህ ኢሉኒ ዝርእዮ ዩኒቨርስ ኪፈጥር ካብ ከኣለ፡ ምእንቲ ኸሐጕሶ ለውጢ ንኽገብር ዜኽእለኒ ሓይሊ ብርግጽ ክህበኒ ኸም ዚኽእል ሓሰብኩ። ድሕሪ ብዙሕ ጸሎትን ጻዕርን ድማ፡ በብቝሩብ ዘረባይ ክቈጻጸር ከኣልኩ።
ዝረኸብክዎ ጥቕሚ፦
ኣርባሒ ማል ኣብ ዝነበርኩሉ እዋን ኣብቲ ዝሰርሓሉ ዝነበርኩ ሕርሻ ብዙሓት ሰባት ስለ ዘይነበሩ፡ ምስ ሰባት ናይ ምዝራብ ብዙሕ ኣጋጣሚ ኣይነበረንን። ይኹን እምበር፡ በቲ ኣብ ኣኼባታት ናይ የሆዋ መሰኻኽር ዝረኽብክዎ ስልጠና፡ ሓሳባተይ ብኸመይ ክገልጽ ከም ዝኽእል ተማሂረ እየ። እቲ ስልጠና ብብዙሕ መዳያት ጠቒሙኒ እዩ። ንኣብነት፡ ንሰባት ብዛዕባ ብስራት መንግስቲ ኣምላኽ ንኽዛረቦም ኣኽኢሉኒ እዩ።—ማቴዎስ 6:9, 10፣ 24:14።
ንሓያሎ ዓመታት፡ ኣብ ጉባኤ ሽማገለ ዀይነ ኸገልግል በቒዐ እየ። ብእተኻእለኒ መጠን ኣመንቲ ንዝዀኑ ብጾተይ ክሕግዝ ምኽኣለይ ከም ክቡር መሰል ገይረ እየ ዝርእዮ። እቲ ዝረኸብክዎ ዝዓበየ በረኸት ግና፡ ምስታ እምንቲ ብዓልቲ ቤተይን ምስቶም ጽቡቓት ደቀይን ኰይነ ብሓድነት ንየሆዋ ኸገልግሎ ምኽኣለይ እዩ።
የሆዋ ንዓይ፡ ብዙሕ ትምህርቲ ንዘይብለይ ሰብ፡ ብእኡ ኽምሃር ስለ ዝፈቐደለይ አመስግኖ እየ። (ኢሳይያስ 54:13) ነቲ ‘በረኸት የሆዋ የሀብትም’ ዚብል ኣብ ምሳሌ 10:22 ዘሎ ቓላት ምሉእ ብምሉእ እሰማምዓሉ እየ። ኣነን ስድራ ቤተይን ብዛዕባ የሆዋ ብዝያዳ ንኽንመሃርን ንዘለኣለም ንኸነገልግሎን ሃንቀው ኢና እንብል።


text:
ብዛዕባ ልግስን ልዙብነትን የሆዋ ዘሎካ ግንዛበ ኣስፍሕ
“እግዚኣብሄር ንዅሉ ሰናይ እዩ፡ ርሕራሔኡ ኸኣ ኣብ ኵሉ ግብርታቱ እዩ።”—መዝ. 145:9።
1, 2. ኣዕሩኽ የሆዋ እንታይ ኣጋጣሚ እዩ ዘለዎም፧
ሓንቲ ሞኒካ እትብሃል ክርስትያን፡ “ኣነን ሰብኣየይን ካብ እንምርዖ 35 ዓመት ዚኸውን ጌርና ኣለና። ኣጸቢቕና ድማ ንፋለጥ ኢና። ኰይኑ ግና፡ ድሕሪ እዚ ዅሉ ዓመታት እውን እንተ ዀነ፡ ብዛዕባ ንሓድሕድና ብዙሕ ሓድሽ ነገር ንምሃር ኣለና” በለት። መብዛሕትኡ ሓዳርን ዕርክነትን ምስዚ ኸም ዚመሳሰል ዜጠራጥር ኣይኰነን።
2 ነቶም እነፍቅሮም ሰባት ብዝበለጸ ኽንፈልጦም ከለና የሐጕሰና እዩ። ይኹን እምበር፡ ካብቲ ምስ የሆዋ ዘሎና ዕርክነት ዚበልጽ የልቦን። እቲ ብዛዕባኡ ኽንፈልጦ ዘሎና ነገራት መወዳእታ የብሉን። (ሮሜ 11:33) ንዘለኣለም ብዛዕባ ባህርያት የሆዋ ዘሎና ግንዛበ ብዝያዳ ንኸነስፍሕ ዜኽእለና ኣጋጣሚ ኽንረክብን ከምኡ ብምግባርና ኽንሕጐስን ኢና።—መክ. 3:11።
3. ኣብዛ ዓንቀጽ እዚኣ፡ ብዛዕባ እንታይ ኢና ኽንምርምር፧
3 እታ ኣቐዲማ ዝነበረት ዓንቀጽ፡ ብዛዕባ ኽልተ ባህርያት የሆዋ ዘሎና ግንዛበ ንኸነስፍሕ ሓጊዛትና እያ፣ እወ፡ የሆዋ ተቐራብን ዘየዳሉን ምዃኑ ርኢና ኔርና ኢና። ሕጂ ኸኣ ካልእ ክልተ ተፈታዊ ባህርያት የሆዋ እስከ ንመርምር፣ ንሳተን ከኣ ልግስን ልዙብ ምዃንን እየን። ነዘን ባህርያት እዚአን ክንምርምረን ከለና፡ ነቲ፡ “እግዚኣብሄር ንዅሉ ሰናይ እዩ፡ ርሕራሔኡ ኸኣ ኣብ ኵሉ ግብርታቱ እዩ” ዚብል ሓሳብ ምሉእ ብምሉእ ክንርድኦ ኢና።—መዝ. 145:9።
የሆዋ ለጋስ እዩ
4. ናይ ሓቂ ልግሲ እንታይ እዩ፧
4 ለጋስ ምዃን እንታይ ማለት እዩ፧ ንመልሲ እዛ ሕቶ እዚኣ፡ ኣብቲ ኣብ ግብሪ ሃዋርያት 20:35 ዚርከብ፡ “ካብ ምቕባል፡ ምሃብ የሐጕስ” ዚብል ቃላት የሱስ ክንረኽቦ ንኽእል ኢና። የሱስ በዛ ቐላል ሓሳብ እዚኣ ገይሩ፡ ንእንታይነት ናይ ሓቂ ልግሲ ገለጾ። ለጋስ ሰብ፡ ንግዜኡን ንጕልበቱን ንጥሪቱን ንጥቕሚ ኻልኦት ኢሉ ብናጻ ይህብ እዩ፣ ነዚ ኸኣ ተሓጒሱ እዩ ዚገብሮ። ስለዚ እምበኣር፡ ልግሲ ብመጠን እቲ ህያብ ዘይኰነስ፡ ብድራኸ እቲ ወሃቢ እዩ ዚዕቀን። (2 ቈረንቶስ 9:7 ኣንብብ።) ካብቲ ‘ሕጉስ ኣምላኽና’ የሆዋ ዚበልጽ ለጋስ የልቦን።—1 ጢሞ. 1:11።
5. የሆዋ ልግሲ ዜርኢ ብኸመይ እዩ፧
5 የሆዋ ልግሲ ዜርኢ ብኸመይ እዩ፧ ንዅሎም ደቂ ሰብ፡ እንተላይ ነቶም ዘየምልኽዎ ሰባት፡ ዜድልዮም ዘበለ ይህቦም እዩ። እወ፡ የሆዋ “ንዅሉ ሰናይ እዩ።” “ንእኩያትን ንሕያዎትን ጸሓይ የብርቕ፡ ንጻድቃንን ንሓጥኣንን ከኣ ዝናም የዝንም እዩ።” (ማቴ. 5:45) በዚ ምኽንያት እዚ እዩ ሃዋርያ ጳውሎስ ነቶም ዘይኣመንቲ ብዛዕባ የሆዋ ኺዛረቦም ከሎ፡ “ካብ ሰማይ ዝናምን ወቕቲ ፍርያትን ብምሃብ፡ ልብኹም እውን ብምግብን ብሓጐስን ብምምላእ፡ ጽቡቕ እናገበረ” ዝበሎም። (ግብ. 14:17) ብንጹር እምበኣር፡ የሆዋ ንዅሎም ደቂ ሰብ ለጋስ እዩ።—ሉቃ. 6:35።
6, 7. (ሀ) የሆዋ ብፍላይ ንመን ምሃብ እዩ ዜሐጕሶ፧ (ለ) ኣምላኽ ንእሙናት ኣምለኽቱ ብኸመይ ዜድልዮም ነገራት ከም ዚህቦም ዚገልጽ ኣብነት ሃብ።
6 የሆዋ ብፍላይ ነቶም እሙናት ኣምለኽቱ ዜድልዮም ብምምላእ ይሕጐስ እዩ። ንጉስ ዳዊት፡ “ንእሽቶ ነበርኩ፡ አሪገ ኸኣ እኔኹ፡ ግናኸ ጻድቕ ተሐዲጉን፡ ዘርኡ እንጌራ ኺልምኑን ከቶ ኣይርኤኹን” በለ። (መዝ. 37:25) ብዙሓት እሙናት ክርስትያናት፡ የሆዋ ብኸመይ ከም እተኸናኸኖም ኣብ ህይወቶም ርእዮምዎ እዮም። ሓደ ኣብነት እስከ ንርአ።
7 ቅድሚ ሒደት ዓመታት፡ ንሓንቲ ናንሲ ዝስማ ናይ ምሉእ ግዜ ኣገልጋሊት፡ ኣጸጋሚ ዅነታት ኣጋጠማ። ተዘክሮኣ ኽትገልጽ ከላ ኸምዚ በለት፦ “ንኽራይ ገዛ ዚኸውን 66 ዶላር የድልየኒ ነበረ፣ እታ ዝኸፍለላ መዓልቲ ኸኣ ኣኺላ ነበረት። ገንዘብ ካበይ ከም ዝረክብ ግና ኣይፈልጥን እየ ነይረ። ብዛዕባ እቲ ጸገም ድሕሪ ምጽላየይ፡ ናብቲ ኣሳሳዪት ኰይነ ዝሰርሓሉ ቦታ ኸድኩ። ኣብታ መዓልቲ እቲኣ ስራሕ ስለ ዚዝሕል፡ ብዙሕ መቝሽሽ ክረክብ ኣይተጸበኹን ነይረ። እቲ ዜገርም ግና፡ ኣብታ ምሸት እቲኣ፡ ሓያሎ ዓማዊል ናብቲ ቤት ምግቢ መጹ። ስራሐይ ምስ ዛዘምኩ፡ ነቲ እተቐበልክዎ መቝሽሽ ቈጸርክዎ፣ 66 ዶላር እዩ ነይሩ።” ናንሲ፡ የሆዋ ዜድልያ ገንዘብ ብልግሲ ዝሃባ ዀይኑ እዩ ዚስምዓ።—ማቴ. 6:33።
8. እቲ የሆዋ ብልግሲ ዝሃበና ኻብ ኵሉ ዝበለጸ ህያብ እንታይ እዩ፧
8 እቲ የሆዋ ብልግሲ ዝሃበና ኻብ ኵሉ ዝበለጸ ህያብ፡ ኵሉ ሰብ ኪረኽቦ ዚኽእል እዩ። እቲ ህያብ እንታይ እዩ፧ መስዋእታዊ በጃ ወዱ እዩ። የሱስ፡ “ኣምላኽ፡ በቲ ሓደ ወዱ ዚኣምን ኵሉ ናይ ዘለኣለም ህይወት ምእንቲ ኺረክብ እምበር፡ ከይጠፍእሲ፡ ንወዱ በጃ ኽሳዕ ዚህብ፡ ክሳዕ ክንድዚ ንዓለም ኣፍቀራ” በለ። (ዮሃ. 3:16) ኣብዛ ጥቕሲ እዚኣ፡ እታ “ዓለም” እትብል ቃል፡ ንዅሎም ደቂ ሰብ እያ እተመልክት። እወ፡ እቲ የሆዋ ብልግሲ ዝሃበና ኻብ ኵሉ ዝበለጸ ህያብ፡ ነቶም ዚቕበልዎ ብልግሲ ቐሪቡሎም ኣሎ። እቶም ብየሱስ ዚኣምኑ ሰባት፡ ህይወት ምስ ተረፋ፡ ማለት ናይ ዘለኣለም ህይወት ኪረኽቡ እዮም። (ዮሃ. 10:10) የሆዋ ለጋስ ምዃኑ ዚሕብር፡ ካብዚ ንላዕሊ እሞ እንታይ መርትዖ ኣሎ፧
ልግሲ ብምርኣይ ዝመጸ፡ ንየሆዋ ምሰሎ
9. ልግሲ ብምርኣይ ዝመጸ ንየሆዋ ኽንመስሎ እንኽእል ብኸመይ ኢና፧
9 ልግሲ ብምርኣይ ዝመጸ ንየሆዋ ኽንመስሎ እንኽእል ብኸመይ ኢና፧ የሆዋ፡ ንሕና ምእንቲ ‘ኽንሕጐስ ኢሉ ዅሉ ኣብዚሑ ሂቡና’ እዩ፣ ስለዚ፡ ንኻልኦት ‘ብምምቃል’ ከም ዚሕጐሱ ኽንገብሮም ኣሎና። (1 ጢሞ. 6:17-19) ንጥሪትና ተጠቒምና፡ ነቶም እነፍቅሮም ሰባት ህያብ ክንህቦምን ነቶም ሓገዝ ዜድልዮም ክንድግፎምን ንኽእል ኢና። (ዘዳግም 15:7 ኣንብብ።) ለጋሳት ምዃን ንኸይንርስዕ እንታይ ኪሕግዘና ይኽእል፧ ገሊኦም ክርስትያናት፡ ህያብ ኪወሃቦም ከሎ፡ ንሳቶም እውን ንኻልእ ኪህቡ ይጽዕሩ። ክርስትያናዊት ጉባኤ በቶም ማእለያ ዘይብሎም ለጋሳት ኣሕዋትን ኣሓትን ተባሪኻ እያ።
10. ለጋሳት ምዃንና እነርእየሉ ዝበለጸ መገዲ እንታይ እዩ፧
10 ለጋሳት ምዃንና እነርእየሉ ዝበለጸ መገዲ፡ ብቓልን ብግብርን ንኻልኦት ብምሕጋዝ እዩ። ብኸመይ ከምኡ ኽንገብር ንኽእል፧ ንግዜናን ንጕልበትና ተጠቒምና ንኻልኦት ብምሕጋዝን ብምትብባዕን እዩ። (ገላ. 6:10) ኣብዚ መዳይ እዚ ኸመይ ከም ዘለና ንምፍላጥ፡ ከምዚ ዚስዕብ ኢልና ንርእስና ኽንሓትታ ንኽእል ኢና፦ ‘ካልኦት ሰባት፡ ንኽሰምዖም ፍቓደኛ ኸም ዝዀንኩ ገይሮም ድዮም ዚርእዩኒ፧ ሓደ ሰብ ንኽሕግዞ ወይ ገለ ነገር ንኸምጽኣሉ እንተ ሓቲቱኒ፡ ክሕግዞ ፍቓደኛ ድየ፧ ንኣባል ስድራ ቤተይ ወይ ንኣማኒ ዝዀነ ብጻየይ ካብ ልቢ ኻብ ዝንእድ ክንደይ ገይረ ኣለኹ፧’ ‘ወሃብቲ’ እንተ ዄንና፡ ናብ የሆዋን ናብ ፈተውትናን ብዝያዳ ኽንቀርብ ኢና።—ሉቃ. 6:38፣ ምሳ. 19:17።
11. ንየሆዋ ለጋሳት ክንከውን እንኽእለሉ ገለ መገድታት እንታይ እዩ፧
11 ንየሆዋ እውን ለጋሳት ክንከውን ንኽእል ኢና። ቅዱሳት ጽሑፋት፡ “ብጥሪትካ . . . ንእግዚኣብሄር ኣኽብሮ” ኢሉ ይምሕጸነና እዩ። (ምሳ. 3:9) እዚ “ጥሪት” እዚ፡ ነቲ ኣብ ኣገልግሎት የሆዋ ብፍታው ከነውዕሎ እንኽእል ግዜናን ጕልበትናን ሃብትናን እዩ ዜጠቓልል። ንኣሽቱ ቘልዑ እውን እንተ ዀኑ፡ ንየሆዋ ለጋሳት ምዃን ኪምሃሩ ይኽእሉ እዮም። ጄሰን ዚብሃል ኣቦ፡ “ስድራ ቤትና ኣብ ኣዳራሽ መንግስቲ ኣምላኽ ወፈያ ኽትገብር ከላ፡ ደቅና ነቲ ገንዘብ ኣብ ሳጹን ውጽኢት ከም ዜእትውዎ ንገብሮም። ከምኡ ኺገብሩ ኸለዉ፡ ‘ንየሆዋ ይህብዎ’ ስለ ዘለዉ፡ ይሕጐሱ እዮም” በለ። ንኣሽቱ ኸለዉ ንየሆዋ ብምሃብ ዚሕጐሱ ቘልዑ፡ ምስ ዓበዩ እውን እንተ ዀነ ለጋሳት እዮም ዚዀኑ።—ምሳ. 22:6።
የሆዋ ልዙብ እዩ
12. ልዙብ ምዃን እንታይ ማለት እዩ፧
12 ካልእ ተፈታዊ ባህርይ የሆዋ፡ ልዙብ ምዃኑ እዩ። ልዙብ ምዃን እንታይ ማለት እዩ፧ እታ መብዛሕትኡ እዋን ኣብ ትርጕም ሓዳስ ዓለም ‘ልዙብ’ ተባሂላ እትትርጐም ኣብቲ በዅሪ ቛንቋ እትርከብ ቃል፡ ቃል ብቓሉ ‘ተዓጻጻፊ’ ማለት እያ። (ቲቶ. 3:1, 2) ልዙብ ሰብ፡ ኣብ ኣወዓዕላ ሕጊ ኣምላኽ እምብዛ ተሪር፡ ካብ መጠን ንላዕሊ ጥብቂ፡ ወይ ነቓጽ ኣይኰነን። የግዳስ፡ ንኻልኦት ብሕያውነት ይሕዞም፣ ንዘለዎም ድሩት ዓቕምን ኵነታትን እውን ኣብ ግምት የእቱ እዩ። ንኻልኦት ንኺሰምዖም ፍቓደኛ እዩ፣ ግቡእ እንተ ዀይኑ ኸኣ፡ ድሌቶም ምእንቲ ኺፍጽመሎም ብልእመት ምትዕርራይ ይገብር እዩ።
13, 14. (ሀ) የሆዋ ልዙብ ምዃኑ ዜርኢ ብኸመይ እዩ፧ (ለ) ኣምላኽ ኣብቲ ምስ ሎጥ ዝነበሮ ርክብ ልዙብ ከም ዝዀነ ምርኣዩ፡ እንታይ እዩ ዚምህረና፧
13 የሆዋ ልዙብ ምዃኑ ዜርኢ ብኸመይ እዩ፧ ብለውሃት ተደሪኹ፡ ንስምዒት ኣገልገልቱ ኣብ ግምት የእቱ እዩ፣ ንልመናኦም ድማ ይሰምዖ እዩ። ንኣብነት፡ ነቲ ጻድቕ ዝነበረ ሎጥ ብኸመይ ከም ዝሓዞ እስከ ንርአ። የሆዋ ንሶዶምን ንጎሞራን ኬጥፍአን ምስ ወሰነ፡ ንሎጥ ናብ ኣኽራን ኣቢሉ ኺሃድም ንጹር መምርሒ ሃቦ። ሎጥ ግና ኣብ ቀረባኡ ናብ ዝነበረ ቦታ ኺሃድም ለመነ። ሕስብ እሞ ኣብሎ፦ ሎጥ ንየሆዋ፡ መምርሒኡ ኪቕይር እዩ ሓቲትዎ።—ዘፍጥረት 19:17-20 ኣንብብ።
14 ንሎጥ ከም ድኹም ወይ ከም ዘይእዙዝ ጌርካ ትርእዮ ትኸውን። ከመይሲ፡ የሆዋ ንሎጥ፡ ኣብ ዝሃለወ ይሃሉ ኼድሕኖ ይኽእል ስለ ዝነበረ፡ ዚፈርሃሉ ምኽንያት ኣይነበሮን። ኰይኑ ግና፡ ፈሪሁ እዩ፣ ስምዒቱ ምስ ገለጸ ኸኣ፡ የሆዋ ኸምቲ ዝደለዮ ገበረሉ። ናብታ ኼጥፍኣ ሓሲቡ ዝነበረ ኸተማ ንኺሃድም ድማ ፈቐደሉ። (ዘፍጥረት 19:21, 22 ኣንብብ።) ብንጹር እምበኣር፡ የሆዋ ነቓጽ ወይ ደረቕ ኣይኰነን። ኣብ ክንዳኡስ፡ ተዓጻጻፍን ልዙብን እዩ።
15, 16. ሕጊ ሙሴ፡ የሆዋ ልዙብ ምዃኑ ዜርኢ ብኸመይ እዩ፧ (ኣብ ጥቓ ኣርእስቲ ዘሎ ስእሊ ርአ።)
15 የሆዋ ምስ ሕጊ ሙሴ ብዚተሓሓዝ ልዙብ ምዃኑ ዘርኣየ ብኸመይ ምዃኑ እስከ ንርአ። ሓደ እስራኤላዊ ኣዝዩ ድኻ ብምዃኑ በጊዕ ወይ ጤል መስዋእቲ ኬቕርብ እንተ ዘይክኢሉ፡ ክልተ ባሬቶ ወይ ክልተ ጫጩት ርግቢ ኬቕርብ ይኽእል ነበረ። ክልተ ጫጩት ኬቕርብ እንተ ዘይክኢሉኸ፧ ሒደት ሓርጭ እንተ ኣቕሪቡ፡ የሆዋ ይቕበሎ ነበረ። ይኹን እምበር፡ ተራ ሓርጭ ዘይኰነስ፡ “ድኹም ሓርጭ፡” ማለት እቲ ንኽቡራት ኣጋይሽ ዚኸውን ምግቢ ንምድላው ዚጥቀመሉ ዓይነት ሓርጭ እዩ ኪኸውን ነይርዎ። (ዘፍ. 18:6) እዚ ኣገዳሲ ዝዀነ ስለምንታይ እዩ፧—ዘሌዋውያን 5:7, 11 ኣንብብ።
16 ድኻ እስራኤላዊ ኸም ዝዀንካ ጌርካ እሞ ሕሰብ። ንመስዋእቲ እተቕርቦ ሒደት ሓርጭ ሒዝካ ኣብቲ ማሕደር ምስ በጻሕካ፡ ሃብታማት እስራኤላውያን ማል ኬምጽኡ ኸለዉ ትርኢ። ሽዑ በቲ ንስኻ ኸተቕርቦ ዝሓሰብካ ሒደት መስዋእቲ ትሓፍር ትኸውን። ኰይኑ ግና፡ እቲ እተቕርቦ መስዋእቲ ኣብ ቅድሚ የሆዋ ኽቡር ምዃኑ ትዝክር። ስለምንታይ እዩ ኽቡር ዝዀነ፧ ብቐዳምነት፡ የሆዋ፡ እቲ ሓርጭ ዝበለጸ ኪኸውን ከም ዘለዎ ስለ ዝኣዘዘ እዩ። ስለዚ፡ የሆዋ ነቶም ድኻታት እስራኤላውያን፡ ‘ማዕረ እቲ ኻልኦት ዜቕርብዎ መስዋእቲ ኸተቕርቡ ኸም ዘይትኽእሉ እፈልጥ እየ፣ ኰይኑ ግና፡ እቲ እትህብዎ ዘለኹም እውን ዝበለጸ ምዃኑ እግንዘብ እየ’ እዩ ዚብሎም ነይሩ። ብሓቂ እምበኣር፡ የሆዋ ንዓቕምን ንዅነታትን ኣገልገልቱ ኣብ ግምት ብምእታው፡ ልዙብ ምዃኑ የርኢ እዩ።—መዝ. 103:14።
17. የሆዋ እንታይ ዓይነት ኣገልግሎት እዩ ዚቕበል፧
17 የሆዋ ልዙብ ካብ ምዃኑ እተላዕለ፡ ነቲ ብምሉእ ነፍሲ እነቕርበሉ ኣገልግሎት ከም ዚቕበሎ ምፍላጥና የጸናንዓና እዩ። (ቈሎ. 3:23) ኣብ ኢጣልያ እትነብር ኮንስታንስ እትብሃል ብዕድመ ዝደፍአት ሓብቲ፡ “ንኻልኦት ብዛዕባ ፈጣሪየይ ምንጋር፡ ኵሉ ግዜ ባህ እዩ ዜብለኒ። በዚ ምኽንያት እዚ ድማ እየ ኣዘውቲረ ዝሰብኽን መጽናዕቲ መጽሓፍ ቅዱስ ዝመርሕን። ሓድሓደ ግዜ፡ ብምኽንያት ጥዕናይ ብዝያዳ ኽዓዪ ብዘይምኽኣለይ እጕሂ እየ። ኰይኑ ግና፡ የሆዋ ንዓቕመይ ከም ዚፈልጦን ከም ዜፍቅረንን ነቲ ዝገብሮ ነገራት ኣኽቢሩ ኸም ዚርእዮን እፈልጥ እየ” በለት።
ልዙብ ብምዃን ዝመጸ ንየሆዋ ምሰሎ
18. ወለዲ ንየሆዋ ኺመስሉሉ ዚኽእሉ ሓደ መገዲ እንታይ እዩ፧
18 ልዙብ ብምዃን ዝመጸ ንየሆዋ ኽንመስሎ እንኽእል ብኸመይ ኢና፧ ነቲ የሆዋ ንሎጥ ዝሓዘሉ መገዲ እስከ እንደገና ንመርምሮ። የሆዋ ልዕሊ ሎጥ እኳ ስልጣን እንተ ነበሮ፡ ሎጥ ብዛዕባ ስምዒቱ ኺዛረብ ከሎ ግና ብለውሃት ሰምዖ። ከምቲ ድሌቱ ድማ ገበረሉ። ወላዲ እንተ ዄንካ፡ ንየሆዋ ኽትመስሎ ትኽእልዶ፧ ነቲ ውሉዳትካ ዚሓትቱኻ ነገራት ጽን ኢልካ ኽትሰምዖን ድሌቶም ክትፍጽመሎምን ትኽእልዶ፧ ናይ 1 መስከረም 2007 ሕታም ግምቢ ዘብዐኛ፡ ወለዲ ብዛዕባ ስርዓታት ቤቶም ኪመያየጡ ኸለዉ፡ ንውሉዳቶም እውን ኣብቲ ምይይጥ ኬሳትፍዎም ከም ዚኽእሉ ገሊጻ ነበረት። ንኣብነት፡ ወለዲ፡ ውሉዳቶም ናብ ቤት ዚኣትዉሉ ሰዓት ናይ ምውሳን መሰል ኣለዎም። ኰይኑ ግና፡ ክርስትያን ወለዲ፡ ቅድሚ ምውሳኖም ንደቆም ኬዘራርብዎም ይኽእሉ እዮም። ኣብ ገሊኡ ኣጋጣሚታት፡ ወለዲ፡ ስርዓታት መጽሓፍ ቅዱስ ክሳዕ ዘይተጣሕሰ፡ ምትዕርራይ ኪገብሩ ይመርጹ ይዀኑ። ስርዓት ቅድሚ ምውጽኦም ንደቆም ምስ ዜዘራርብዎም፡ እቶም ውሉዳት ነቲ ስርዓት ብዝያዳ ኺርድእዎ እዮም፣ ንኺእዘዝዎ ኸኣ ኪቐልለሎም እዩ።
19. ሽማግለታት ልዙባት ብምዃን ዝመጸ ንየሆዋ ኺመስልዎ ዚኽእሉ ብኸመይ እዮም፧
19 ሽማግለታት ጉባኤ፡ ንዅነታት ኣመንቲ ብጾቶም ኣብ ግምት ብምእታው፡ ልዙባት ብምዃን ዝመጸ ንየሆዋ ኺመስልዎ ይኽእሉ እዮም። የሆዋ ነቲ ድኻታት እስራኤላውያን ዜቕርብዎ ዝነበሩ መስዋእቲ ኣኽቢሩ ይርእዮ ኸም ዝነበረ ኣይንረስዕ። ብተመሳሳሊ፡ ገሊኦም ኣሕዋትን ኣሓትን ብምኽንያት ምስኣን ጥዕና ወይ እርጋን፡ ኣብ ኣገልግሎት ዚገብርዎ ንጥፈት ድሩት ኪኸውን ይኽእል እዩ። እዞም ፍቑራት ኣሕዋትን ኣሓትን እዚኦም፡ ብምኽንያት ድሩት ዓቕሞም ተስፋ እንተ ቘሪጾምከ፧ ሽማግለታት፡ የሆዋ ብዓቕሞም እቲ ዝበለጸ ኬቕርቡ ብምኽኣሎም ከም ዜፍቅሮም ብለውሃት ኬረጋግጹሎም ኣለዎም።—ማር. 12:41-44።
20. ልዙብ ምዃን ኪብሃል ከሎ፡ ንኣምላኽ ካብ ምግልጋል ድሕር ምሕር ምባል ማለት ድዩ፧ ግለጽ።
20 ሓቂ እዩ፡ ልዙብ ምዃን ኪብሃል ከሎ፡ ንርእስና ‘ስለ እንሓልየላ’ ንኣምላኽ ንኸይነገልግሎ ድሕር ምሕር ንብል ማለት ኣይኰነን። (ማቴ. 16:22) ካብ ከቢድ ዕዮ ብምህዳም፡ ልዙባት ወይ ሚዛናውያን ክንከውን ከም ዘሎና ጌርና ኣይነመኻንን ኢና። ኣብ ክንዳኡስ፡ ኵላትና ንረብሓታት መንግስቲ ኣምላኽ ንምድጋፍ ‘ክንጋደል’ ኣሎና። (ሉቃ. 13:24) ስለዚ፡ ንኽልተ ስርዓታት ብሚዛናዊ መገዲ ኽንፍጽም ኢና እንጽዕር። ብሓደ ሸነኽ፡ ኣብ ኣገልግሎትና ድሕር ምሕር ብዘይምባል ንጋደል ኢና። በቲ ኻልእ ሸነኽ ከኣ፡ የሆዋ ኻብ ዓቕምና ንላዕሊ ዝዀነ ነገር ከም ዘይሓትተና ንዝክር ኢና። እቲ ዝበለጸ እንተ ሂብናዮ፡ ከም ዚሕጐስ ርግጸኛታት ክንከውን ንኽእል ኢና። ንኸምዚ ዝበለ ኣኽቢሩ ዚርእየናን ልዙብን ጐይታ፡ ተሓጒስና ደይኰንናን እነገልግሎ፧ ኣብ እትቕጽል ዓንቀጽ፡ ካልእ ክልተ ተፈታዊ ባህርያት የሆዋ ኽንምርምር ኢና።


text:
ካብ ከባቢ ዓለም
ቻይና
ኣብ በይጂን፡ ኣብ 2013 ኣብተን ቀዳሞት ትሽዓተ ኣዋርሕ ዝነበረ ቝጽሪ ፍትሕ ምስቲ ብ2012 ኣብተን ኣዋርሕ እቲአን ዝነበረ ቝጽሪ ኺነጻጸር ከሎ፡ ናብ 41 ሚእታዊት ደየበ። ክኢላታት ከም ዚብልዎ፡ እቲ ቝጽሪ ፍትሕ ዝወሰኸሉ ምኽንያት፡ ኣብ ቀረባ እዋን፡ ቀረጽ መሸጣ ኣባይቲ ብ20 ሚእታዊት ከም ዚውስኽ ስለ እተገብረ፡ መጻምድቲ ነዚ ወሰኽ ቀረጽ እዚ ምእንቲ ኸይከፍሉ ኢሎም እዮም። ኣብ ገሊኡ ዅነታት፡ እተፋትሑ ሰብ ሓዳር ካልኣይ ቤቶም ኪሸጡ ኸለዉ፡ ቀረጽ ይንከየሎም እዩ።
ዓለም
ብጕድለት ኣመጋግባ ንዚመጽእ ጸገማት ንምውጋድ፡ ሓሸራታት ዚምገቡ ሰባት ቍጽሮም እናወሰኸ ኪኸይድ ከም ዚኽእል፡ ውድብ ሕቡራት ሃገራት ሓሳብ ኣቕሪቡ ኣሎ። ኣብ ቀረባ ግዜ ዝቐረበ ጸብጻብ ከም ዚሕብሮ፡ እዞም ንዘይብላዕ ነገራት ብምብላዕ ናብ ጠቓሚ ምግቢ ዚቕይሩ ዚብልዑ ሓሸራታት ‘ኣብ ክንዲ ስጋ፡ ኣማራጺ ምግቢ ኪዀኑ ይኽእሉ እዮም።’ ይኹን እምበር፡ “ኣብ ገሊኡ ሕብረተ ሰብ፡ [ሓሸራ] ምምጋብ ከም ዚጽላእ” እቲ ጸብጻብ ይገልጽ እዩ።
ካናዳ
ክሊኒካት ፍርያምነት፡ ነቲ “ዋናኡ” መን ምዃኑ ኺፍለጥ ዘይክኣል ኣብ መዝሓሊ እተቐመጠ ድቅታት፡ ንሕግን ንስነ ምግባርን ኣብ ግምት ብምእታው፡ እንታይ ከም ዚገብራኦ ሓርቢትወን ኣሎ። ሓንቲ ክሊኒክ ጥራይ እኳ፡ 1,000 ዚኸውን ናይ “እተሰወሩ” ተሓከምቲ ህያው ድቅታት ከም ዝሓዘት ተገሊጹ ኣሎ። እዚ ድቅታት እዚ፡ ንእንቋቝሖ ጓል ኣንስተይቲ ምስ ዘርኢ ወዲ ተባዕታይ ብምውህሃድ ከም ዚጸጊ ዚገብር ኢን ቪትሮ ፈርቲላይዜሽን ብዚብሃል መስርሕ ሕክምና እዩ ተቐሚጡ።
ኣይርላንድ
ኣብ ኣይርላንድ ዚምርዓዉ ዘለዉ ካቶሊካውያን መጻምድቲ፡ ክሳዕ 2013 ኣብ ዝነበረ ዓመታት፡ ካብ ሃይማኖታዊ ጽምብልን ካብ ስቪላዊ ጽምብልን ንሓዲኡ ኺመርጹ የድልዮም ነበረ፣ ጸኒሑ ግና ዓለማዊ መርዓታት፡ ሃይማኖታውያን ብዘይኰኑ ጕጅለ ሰባት ኪፍጸም ከም ኣማራጺ ኪቐርብ ጀመረ። ሮይተርስ ከም ዝጸብጸቦ፡ “እቶም ኣብ ቤት ጽሕፈት ምዝገባ፡ ጽምብል ሃይማኖታዊ መርዓ ኺግበረሎም ዘይደልዩ ኽነሶም፡ ካብ ስቪላዊ ጽምብል ንላዕሊ ኺግበረሎም ግና ዚደልዩ መጻምድቲ ዘለዎም ድጉል ስምዒት” ንኣቕረብቲ እቲ ሓድሽ ኣማራጺ “ዓብዪ ውዙፍ ኰይንዎም ኣሎ።”


text:
ቃለ መጠይቕ | ስቲቨን ተይለር
ፕሮፌሰር ፋይናንሳዊ ሕሳብ ብዛዕባ እምነቱ ዝገለጾ
ፕሮፌሰር ስቲቨን ተይለር ኣብቲ ኣብ ሲድኒ፡ ኣውስትራልያ ዚርከብ ዩኒቨርሲቲ ተክኖሎጂ እዩ ዚምህርን ምርምር ዚገብርን። ብዛዕባ ዕዳጋታት ኣክስዮንን እቲ ዕዳጋታት ብኸመይ ግቡእ ቍጽጽር ኪግበረሉ ኸም ዘለዎን እዩ ዜጽንዕ። ንቕሑ!፡ እቲ ዚገብሮ ምርምር ንሃይማኖታዊ እምነቱ ብኸመይ ከም ዝጸለዎ ሓቲታቶ ኣላ።
ብዛዕባ ኣተዓባብያኻ እስከ ንገረና።
ኣዘውቲሮም ናብ ቤተ ክርስትያን ዚኸዱ፡ ሓቀኛታትን ጻዕራማትን ዝዀኑ ወለዲ እዮም ኣዕብዮምኒ። ጽቡቕ ገይረ ኽመሃር የተባብዑኒ ስለ ዝነበሩ፡ ኣብቲ ኣብ ኒው ሳውዝ ዌልስ ዚርከብ ዩኒቨርሲቲ፡ ብዛዕባ ንግዲ ኣጽኒዐ። ምርምር ምግባር ከም ዝፈቱ ስለ ዝፈለጥኩ፡ ብዝያዳ ኣብ ኣካዳምያዊ ትምህርቲ ኸተኵር ወሲነ።
እንታይ ዓይነት ምርምር ኢኻ እትገብር፧
ዕዳጋታት ኣክስዮን ብኸመይ ከም ዚዓዪ ኽፈልጥ እደሊ ነይረ። ዕዳጋታት ኣክስዮን፡ ሰባት ኣክስዮን ንኺዕድጉን ንኺሸጡን የኽእሎም፣ እተን ኣክስዮን ዚሸጣ ትካላት ድማ ነቲ ገንዘብ ተጠቒመን ትካለን የካይዳ። ኣነ ድማ፡ ብዛዕባ እቲ ንዋጋታት ኣክስዮን ዚጸሉ ረቛሒታት እየ ምርምር ዝገብር።
ሓደ ኣብነት ክትህበና ትኽእልዶ፧
እተን ኣክስዮን ዚሸጣ ትካላት፡ ብዛዕባ ኣታዊአን ወትሩ ጸብጻብ ኬቕርባ ኣለወን። እቶም ገንዘቦም ዜውፍሩ ሰባት ነቲ ጸብጻብ ብምርኣይ፡ ብዛዕባ ገንዘባዊ ዅነታት እተን ትካላት ኪፈልጡ ይኽእሉ። ብዛዕባ መኽሰብካ ጸብጻብ ንምቕራብ ኣብ ጥቕሚ ዚውዕል ገሊኡ ሜላታት ግና፡ ሓደ መልክዕ ዝሓዘ ኣይኰነን። ሓያስያን ድማ፡ ትካላት ነዚ ቐዳድ እዚ ተጠቒመን፡ ናይ ሓቂ ዋጋአንን መኽሰበንን ከም ዚሓብኣ እዮም ዚገልጹ። እሞኸ እቶም ገንዘቦም ዜውፍሩ ሰባት፡ ልክዕን ምሉእን ሓበሬታ ኺረኽቡ ዚኽእሉ ብኸመይ እዮም፧ ዕዳጋታት ኣክስዮን ብፍትሓዊ መገዲ ይንቀሳቐሳ ኸም ዘለዋ ንምርግጋጽ፡ ተቘጻጸርቲ እንታይ ሓበሬታ እዩ ዜድልዮም፧ ኣብዚ እዋን እዚ፡ ኣነን መሳርሕተይን ነዚ ሕቶታት እዚ መልሲ ኽንረኽበሉ ኢና እንጽዕር ዘለና።
ዝዓበኻሉ ሃይማኖት እንታይ እዩ፧
ኵሉ ግዜ ምስ ወለደይ ኰይነ ናብ ቤተ ክርስትያን ፕረስባይተርያን እኸይድ ነይረ፣ ደሓር ግና፡ መንእሰይ ኣብ ዝነበርኩሉ እዋን፡ ቀስ ብቐስ ካብ ሃይማኖት ክርሕቕ ጀሚረ። ኣብ ፈጣሪ እኣምን ነይረ እየ፣ ንመጽሓፍ ቅዱስ እውን ኣኽቢረ እየ ዝርእዮ ነይረ፣ ኰይኑ ግና፡ ምስቲ ኣብ ህይወት ዜጋጥም ጸገማት ብዚተሓሓዝ፡ ሃይማኖት ዋላ ሓንቲ ጥቕሚ ኸም ዘይብሉ ኣሚነ። ንሃይማኖታት ከም ማሕበራዊ ክበብ ገይረ ጥራይ እየ ዝርእየን ነይረ። ኣብ ኤውሮጳ ኸለኹ፡ ናብ እተወሰና ዓበይቲ ሃይማኖታት ከይደ እየ፣ ዓለምና ብድኽነት እናተሳቐየት ክነሳ፡ ብዙሓት ሃይማኖታት ሃብታማት ዝዀናሉ ምኽንያት ድማ ይገርመኒ ነይሩ። እዚ ኣዝዩ ስለ ዝኸበደኒ ድማ፡ ብሃይማኖት ክጠራጠር ጀሚረ።
ሓሳብካ ኸም እትቕይር ዝገበረካ ደኣ እሞ እንታይ እዩ፧
ጀኒፈር ሰበይተይ ምስ ናይ የሆዋ መሰኻኽር ኰይና መጽሓፍ ቅዱስ ከተጽንዕን ኣብ ኣኼባታቶም ክትእከብን ምስ ጀመረት፡ ኣነ እውን ምስኣ ኸይደ ብዓይነይ ክርእዮም ሓሰብኩ። ነዊሕ ከይጸንሐ ድማ፡ ብዛዕባ መጽሓፍ ቅዱስ ዳርጋ ዋላ ሓንቲ ኸም ዘይፈልጥ ተገንዚበ። እዚ ኸኣ ኣሰንቢዱኒ እዩ። ስለዚ፡ ኣነ እውን ምስ ናይ የሆዋ መሰኻኽር ኰይነ መጽሓፍ ቅዱስ ከጽንዕ ጀሚረ።
እቲ ናይ የሆዋ መሰኻኽር ንመጽናዕቲ መጽሓፍ ቅዱስ ዚመርሑሉ መገዲ ኣዝዩ ኣደኒቑኒ እዩ። ሕቶታት ይሓትቱ፡ መርትዖታት ይእክቡ፡ ምርምር ይገብሩ፡ ኣብ መወዳእታኡ ድማ ኣብ ርትዓዊ መደምደምታ ይበጽሑ፣ ኣነ እውን ኣብ ኣካዳምያዊ ምርምረይ ከምኡ እየ ዝገብር። ካብቲ ጀኒፈር እተጠምቀትሉ ሒደት ዓመታት ጸኒሐ ድማ፡ ብ1999 ናይ የሆዋ ምስክር ኰይነ ተጠመቕኩ።
ብዛዕባ ቝጠባ ዘሎካ ፍልጠት፡ ነቲ ኣብ መጽሓፍ ቅዱስ ዘሎካ ትውክልቲ ኣደልዲልዎዶ፧
እወ ኣደልዲልዎ እዩ። ንኣብነት፡ እቲ ኣምላኽ ንጥንታውያን እስራኤላውያን ዝሃቦም ሕጊ፡ ነቲ ሎሚ እውን እንተ ዀነ ንኽኢላታት ቍጠባ ሕማም ርእሲ ዀይንዎም ዘሎ ቝጠባዊ ጸገማት ዚፈትሕ እዩ። ብመሰረት እቲ ሕጊ፡ እስራኤላውያን ካብ ምህርቶም ንድኻታት ዚኸውን ኬትርፉ ተነጊርዎም ነይሩ እዩ፣ እዚ ኸኣ ምስ ግብርን መድሕንን ዚመሳሰል እዩ፣ ነቶም እተሸገሩ ብዘይ ወለድ ኬለቅሑ እውን ተኣዚዞም ነይሮም እዮም፣ እዚ ድማ መሰል ልቓሕ ዜረጋግጽ እዩ ነይሩ፣ ብዘይካዚ፡ ኣብ ነፍሲ ወከፍ 50 ዓመት፡ ርስቲ ነቲ ቐንዲ ወናኒኡ ኺምለሰሉ ነበሮ፣ እዚ እውን እንተ ዀነ፡ መሰል ዋንነት ንብረት ዜውሕስ እዩ ነይሩ። (ዘሌዋውያን 19:9, 10፣ 25:10, 35-37፣ ዘዳግም 24:19-21) እዝን ካልእ ቍጠባዊ መሰናድዎታትን፡ ነቶም ህዝቢ ብሰለስተ መገዲ ይጠቕሞም ነበረ፦ (1) ኣብ ኣጸጋሚ ቝጠባዊ ዅነታት ይሕግዞም ነይሩ፣ (2) ካብቲ ንነዊሕ እዋን ዚጸንሕ ድኽነት ይሰትሮም ነይሩ፣ ከምኡ እውን (3) ቍጠባዊ ማዕርነት ከም ዚህሉ ይገብር ነይሩ፣ እቲ ዜገርም፡ እዚ ዅሉ ዚግበር ዝነበረ፡ ቍጠባ ገና ኸም ስነ ፍልጠት ከይተቘጽረ ልዕሊ 3,000 ዓመት ይገብር እዩ።
መጽሓፍ ቅዱስ፡ ቍጠባዊ ውሕስነት ከም ዚህሉ ዚገብር ኣረኣእያን ባህርይን ንኺህልወና እውን የተባብዓና እዩ። ንኣብነት፡ ሰባት ቅኑዓትን ትውክልቲ ዚግበሮምን ርሕሩሓትን ለጋሳትን ኪዀኑ ይምህር እዩ። (ዘዳግም 15:7-11፣ 25:15፣ መዝሙር 15) እቲ ዜገርም፡ ድሕሪ እቲ ኣብ ቀረባ እዋን ዘጋጠመ ዓለምለኻዊ ቕልውላው ገንዘብ፡ ገሊአን ኣብያተ ትምህርቲ ንግድን ውድባትን፡ ንሰብ ንግድን ንኽኢላታት ቍጠባን፡ ብስነ ምግባራዊ ስርዓታት ንኺምርሑ ኼተባብዓ ጀሚረን እየን። ብናተይ ርእይቶ፡ ኣብ መጽሓፍ ቅዱስ ዚርከብ ስነ ምግባራዊ ስርዓታት፡ ካብ ንግዳዊ ስርዓታት ኣዝዩ ይበልጽ።
እምነትካ ብውልቅኻ ዝጸለወካ ብኸመይ እዩ፧
መጽሓፍ ቅዱስ ምጽንዐይ፡ ከም ዝበለጸ “ወፍሪ” ገይረ እየ ዝርእዮ
ጀኒፈር፡ ብዝያዳ ሚዛናዊ ኸም ዝዀንኩ እያ እትነግረኒ። ቀደም ንሓደ ነገር ብፍጽምና ኽፍጽሞ እየ ዝጽዕር ነይረ፣ ተዓጻጻፊ ድማ ኣይነበርኩን። በዚ ምኽንያት እዚ ይመስለኒ ኣብ ስርዓታት ሒሳብ ንፉዕ ክኸውን ዝኸኣልኩ። ብስርዓታት መጽሓፍ ቅዱስ ስለ ዝምራሕ፡ እዚ ብዝያዳ ሚዛናዊ ንክኸውን ሓጊዙኒ እዩ። ሕጂ ኣነ ዀንኩ ስድራ ቤተይ ሕጉሳት ኢና። ንኻልኦት ሰባት ብዛዕባ እቲ ኣብ መጽሓፍ ቅዱስ ዚርከብ ጥበብ ብምክፋል እውን ንሕጐስ ኢና። መጽሓፍ ቅዱስ ምጽንዐይ፡ ከም ዝበለጸ “ወፍሪ” ገይረ እየ ዝርእዮ።


text:
Erena on Facebook
ኩነታት ኤርትራውያን ኣብ ሊብያ ሕማቕ ከምዘሎ ተገሊጹ
ኣብ ሊብያ በንቓዚ ዝርከቡ ልዕሊ 400 ዝኾኑ ኤርትራውያን፣ ሶማላውያንን ኢትዮጵያውያንን ኣብ ሕማቕ ኩነታት ከምዝርከቡ፣ ነቶም ግዳያት ኣዘራሪቡ ኣብ ዝረኸቦ ሓበሬታ ኣጀንሲያ ሓበሻ ኣፍሊጡ።
ተጣባቒ ሰብኣዊ መሰላት ኣጀንሲያ ሓበሻ ኣብ ዝዘርገሖ መግለጺ፣ እቶም ግዳያት ንሓያሎ ሳምንታት ከምዝተኣስሩን፣ ዝተፈላለየ ግፍዕታት ይወርዶም ከምዘሎን ኣመልኪቱ።
ምምሕዳር ስደተኛታት ኣብ ሊብያ ግቡእ ስርሑ ይሰርሕ ስለዘየሎ፣ ብረት ዝዓጠቑ ኣባላት ጸጥታ፣ ክሳብ ንደቀንስትዮ ምግሳስ ዝኸይድ ኣደራዕ የውርዱሎም ኣለዉ።
ሊብያውያን ሰበስልጣን፣ ስደተኛታት ናብ ኤውሮጳ ከይሰግሩ ክኽልከሉ ዝብል ብገለ ሃገራት ኤውሮጳ ንዝተኻየደ ስምምዕ ምትግባር ዝብል ምስምስ የቕርቡ ስለዘለዉ፣ ሕብረት ኤውሮጳ ብቐጥታን ተዘዋዋሪን ተሓታቲ ከምዝኾነ ኣጀንሲያ ሓበሻ ይኸስስ።
ሓተትቲ ዑቕባ ኣብ ዝኾነ ይኹን እዋን ሰብኣዊ መሰሎም ክኽበር ከምዘለዎ ድሕሪ ምዝኽኻር፣ ኣጀንሲያ ሓበሻ፣ ኣብ ሊብያ ዝርከብ ተጸዋዒ ስደተኛታት ውድብ ሕቡራት ሃገራት ሓላፍነት ናይ’ዞም ግዳያት ክወስድን ኩነታቶም ብቐረባ ክከታተልን ጻውዒት ኣቕሪቡ።


text:
ኤልሳእ ሰረገላታት ሓዊ ርእዩ—ንስኻኸ፧
ንጉስ ሶርያ ንነብዪ ኤልሳእ ኪሃድኖ ድሕሪ ምጽናሕ፡ ኣብታ እተዓርደትን ኣብ ጎቦ እትርከብን ከተማ ዶታን ረኸቦ። ብለይቲ ድማ ኣፍራስን ሰረገላታት ውግእን ብዙሕ ሰራዊትን ናብ ዶታን ለኣኸ። ኣብ ኣጋ ወጋሕታ፡ እቶም ሰራዊት ኣብታ ኸተማ በጺሖም ነበሩ።—2 ነገ. 6:13, 14።
ጊልያ ኤልሳእ ንግሆ ተንሲኡ ናብ ደገ ምስ ወጸ፡ ነቶም ንጐይታኡ ኺሕዝዎ ዝመጹ ሰራዊት ረኣዮም። ንኤልሳእ ድማ፡ “ኣየ ጐይታይ፡ እንታይ ክንገብር ኢና፧” በሎ። ኤልሳእ ድማ፡ “ካብቶም ምሳታቶም ዘለዉስ ምሳና ዘለዉ ይበዝሑ እዮም እሞ፡ ኣይትፍራህ” ኢሉ መለሰሉ። ድሕሪኡ ኸኣ፡ “ዎ እግዚኣብሄር፡ እልምነካ አሎኹ፡ ኪርእስ ኣዒንቱ ኽፈት” ኢሉ ጸለየ። እቲ ጸብጻብ ኣስዕብ ኣቢሉ ኸም ዚገልጾ፡ “እግዚኣብሄር . . . ኣዒንቲ እቲ መንእሰይ ከፈተ እሞ ረአየ፡ እንሆ ድማ፡ ኣብ ዙርያ ኤልሳእ እቲ ኸረን ናይ ሓዊ ኣፍራስን ሰረገላታትን መሊእዎ ነበረ።” (2 ነገ. 6:15-17) ካብዚ ጸብጻብ እዚ ዀነ ኻብ ካልእ ኣብ ህይወት ኤልሳእ ዘጋጠመ ፍጻመታት እንታይ ክንመሃር ንኽእል፧
ኤልሳእ ኣብ የሆዋ ይውከል ስለ ዝነበረን ነቲ ኣምላኽ ዘለዎ ናይ ምዕቋብ ሓይሊ ስለ ዝረኣየን፡ ብሰራዊት ሶርያ ተኸቢቡ ኸሎ እውን እንተ ዀነ፡ ሃዲኡ ነበረ። ሎሚ ተኣምር ክንርኢ እኳ እንተ ዘይተጸበና፡ የሆዋ ንህዝቡ ብደረጃ ጕጅለ ኸም ዜዕቍቦም ግና ከነስተውዕል ንኽእል ኢና። ንሕና እውን ብምሳልያዊ መገዲ፡ ብናይ ሓዊ ኣፍራስን ሰረገላታትን ኢና ተኸቢብና ዘለና። ነዚ ብዓይኒ እምነት እንተ ‘ርኢናዮ፡’ ወትሩ ድማ ኣብ ኣምላኽ እንተ ተወኪልና፡ ‘ብደሓን ክንሓድርን’ በረኸት የሆዋ ኽንረክብን ኢና። (መዝ. 4:8) ካብ ካልእ ኣብ ህይወት ኤልሳእ ዘጋጠመ ፍጻመታት፡ ብኸመይ ጥቕሚ ኽንረክብ ከም እንኽእል እስከ ንመርምር።
ኤልሳእ ንኤልያስ ኬገልግሎ ጀመረ
ሓደ እዋን፡ ኤልሳእ ኪሓርስ ከሎ፡ ነብዪ ኤልያስ ናብኡ ቐሪቡ ባርኖሱ ኣብ ልዕሊኡ ኣውደቐ። ኤልሳእ፡ እዚ እንታይ ማለት ምዃኑ ይፈልጥ ነይሩ እዩ። ምግቢ ድሕሪ ምድላዉ፡ ንኣቦኡን ንኣዲኡን ተሰናቢቱ፡ ጊልያ ኤልያስ ኪኸውን ከደ። (1 ነገ. 19:16, 19-21) ኤልሳእ ዓይኑ ኸይሓሰየ ንኣምላኽ ምሉእ ብምሉእ ኬገልግል ብፍታው ገዛእ ርእሱ ስለ ዘቕረበ፡ የሆዋ ተጠቕመሉ፣ ኣብ መወዳእታኡ ድማ፡ ንኤልያስ ተኪኡ ነብዪ ዀይኑ ኣገልገለ።
ኤልሳእ ንኤልያስ ምናልባት ንሽዱሽተ ዓመት ኣገልጊልዎ ኪኸውን ይኽእል እዩ። ‘ናብ ኣእዳው ኤልያስ ድማ ማይ የፍስስ ነበረ።’ (2 ነገ. 3:11) ኣብቲ እዋን እቲ፡ ሰባት ብፋርኬታ፡ ብኻራ፡ ወይ ብኻልእ ንዋት ዘይኰነስ፡ ብኢዶም እዮም ዚበልዑ ነይሮም። ድሕሪ ምግቢ ድማ፡ ሓደ ጊልያ ንጐይታኡ ማይ ብምፍሳስ የሕጽቦ ነበረ። ስለዚ፡ ገሊኡ ዕዮታት ኤልሳእ፡ ኣትሒትካ ዚርአ እዩ ነይሩ። ኰይኑ ግና፡ ኤልሳእ፡ ጊልያ ኤልያስ ብምዃኑ ኸም ፍሉይ መሰል ገይሩ እዩ ዚርእዮ ነይሩ።
ሎሚ ዘለዉ ብዙሓት ክርስትያናት፡ ኣብ እተፈላለየ መዳያት ናይ ምሉእ ግዜ ኣገልግሎት ይካፈሉ እዮም። ከምኡ ኺገብሩ ዝኸኣሉ፡ ብእምነት ስለ እተደረኹን ንጕልበቶም ኣብ ኣገልግሎት የሆዋ ምሉእ ብምሉእ ንኺጥቀሙሉ ባህጊ ስለ ዘለዎምን እዩ። ገሊኣቶም ንቤቶም ሓዲጎም ብምኻድ፡ ኣብ ቤት-ኤልን ኣብ ፕሮጀክትታት ህንጸትን ኣብ ካልእ መዳያት ናይ ምሉእ ግዜ ኣገልግሎትን፡ ብብዙሓት ሰባት ኣትሒትካ ዚርአ ዕዮ እዮም ዚዓይዩ። ይኹን እምበር፡ ዝዀነ ይኹን ክርስትያን፡ የሆዋ ንኸምዚ ዝበለ ኣገልግሎት ኣኽቢሩ ስለ ዚርእዮ፡ ከም ዘይረብሕ ወይ ከም ዜዋርድ ገይሩ ኺርእዮ የብሉን።—እብ. 6:10።
ኤልሳእ ካብ ዕዮኡ ምንቕ ኣይበለን
ኣምላኽ ‘ንኤልያስ ብህቦብላ ንፋስ ንሰማይ ከየዕረጎ ኸሎ፡’ ናብ ጊልጋል፡ ቤት-ኤል ለኣኾ። ኤልያስ ንኤልሳእ፡ ኪተርፍ ከም ዚኽእል እኳ እንተ ነገሮ፡ ኤልሳእ ግና፡ ‘ኣይሓድገካን እየ’ በሎ። እናተጓዕዙ ኸለዉ፡ ኤልያስ ክልተ ሳዕ ንኤልሳእ ኪተርፍ እኳ እንተ ደፋፍኦ፡ ንሱ ግና ኣበየ። (2 ነገ. 2:1-6) ልክዕ ከምቲ ሩት ምስ ናእሚ ዝጠበቐት፡ ኤልሳእ እውን ምስ ኤልያስ ጠበቐ። (ሩት 1:8, 16, 17) ስለምንታይ፧ ነቲ ኣምላኽ ዝሃቦ ንኤልያስ ናይ ምግልጋል ፍሉይ መሰል ስለ ዘማሰወሉ እዩ።
ኤልሳእ ሰናይ ኣብነት እዩ ዚዀነና። ኣብ ውድብ ኣምላኽ ገለ ፍሉይ መሰል ምስ ዚውሃበና፡ ንየሆዋ ነገልግሎ ኸም ዘሎና ድማ እንተ ዘኪርና፡ ነቲ ፍሉይ መሰል ኣኽቢርና ኽንርእዮ ኢና። ካብዚ ዚዓቢ ኽብሪ ኸኣ የልቦን።—መዝ. 65:4፣ 84:10።
“እቲ ኽገብረልካ እትደልዮ ለምን”
ኤልያስን ኤልሳእን ኪጓዓዙ ኸለዉ፡ ኤልያስ ንኤልሳእ፡ “ገና ኻባኻ ኸይተወሰድኩ እቲ ኽገብረልካ እትደልዮ ለምን” በሎ። ልክዕ ከምቲ ዓመታት ይገብር፡ ሰሎሞን ተመሳሳሊ ሕቶ ምስ ቀረበሉ ምስ መንፈሳዊ ነገራት ዚተሓሓዝ ልመና ዘቕረበ፡ ኤልሳእ እውን ከምኡ ገበረ። ‘መንፈስ ኤልያስ ኣብ ልዕሊኡ ዕጽፊ ኪኸውን’ ድማ ለመነ። (1 ነገ. 3:5, 9፣ 2 ነገ. 2:9) ኣብ እስራኤል፡ በዅሪ ውሉድ፡ ካብ ርስቲ ዕጽፊ እዩ ዚውሃቦ ነይሩ። (ዘዳ. 21:15-17) ስለዚ፡ ኤልሳእ፡ ከም መንፈሳዊ ወራሲ ኤልያስ ኪኸውን እዩ ዚሓትት ነይሩ። ብዘይካዚ፡ ልክዕ ከምቲ ‘ስለ የሆዋ ቕንኣት ዝቐንአ’ ኤልያስ ዝነበሮ ዓይነት ተባዕ መንፈስ ኪህልዎ ደለየ።—1 ነገ. 19:13, 14።
እሞኸ ኤልያስ ንሕቶ ጊልያኡ ብኸመይ መለሰሉ፧ “ዜሸግር ነገር ለመንካ። ካባኻ ኽውሰድ ከሎኹ እንተ ርኤኻኒ ግና፡ ከምኡ ኪዀነልካ እዩ፡ እንተ ዘይኰነ ግና፡ ኣይኸውንን እዩ” በሎ። (2 ነገ. 2:10) እዚ ኤልያስ ዝሃቦ ምላሽ፡ ክልተ ኣገዳሲ ነገራት ዜጠቓልል እዩ ነይሩ። ቀዳማይ፡ ኤልሳእ ከምቲ ዝለመኖ ኪዀነሉ እንተ ዀይኑ ዚውስኖ ኣምላኽ ጥራይ እዩ። ካልኣይ፡ ኤልሳእ ልማኖኡ ኺፍጸመሉ እንተ ደልዩ፡ ዝዀነ ይኹን ይምጻእ ብዘየገድስ፡ ምስ ኤልያስ ኪጠብቕ ነበሮ።
ኤልሳእ ዝረኣዮ
ኣምላኽ ነቲ ኤልሳእ ዕጽፊ መንፈስ ኤልያስ ኪውሃቦ ዘቕረቦ ልመና ብኸመይ ረኣዮ፧ እቲ ጸብጻብ ከም ዚሕብሮ፡ “እናተዛራረቡ ኪኸዱ ኸለዉ፡ እንሆ ሰረገላ ሓውን ኣፍራስ ሓውን፡ ኣብ መንጎኦም መጺኡ ንኽልቲኦም ፈላለዮም። ኤልያስ ድማ ብህቦብላ ንፋስ ናብ ሰማይ ዐረገ።” ኤልሳእ ነዚ ዅሉ ይርእዮ ነበረ። * በዚ ኸምዚ፡ የሆዋ ንልመና ኤልሳእ መለሶ። ኤልሳእ፡ ኤልያስ ኪውሰድ ከሎ ረኣየ፣ ዕጽፊ መንፈስ ኤልያስ ተዋህቦ፣ መንፈሳዊ ወራሲ ነብዪ ኤልያስ ከኣ ኰነ።—2 ነገ. 2:11-14።
ኤልሳእ ነቲ ኻብ ኤልያስ ዝወደቐ ባርኖስ ኣልዒሉ ተኸድኖ። እቲ ባርኖስ፡ ነብዪ ኣምላኽ ምዃኑ ዜርኢ እዩ ነይሩ። ብኣምላኽ ከም እተሸመ ዜርኢ ኻልእ መርትዖ ንምሃብ ድማ፡ ጸኒሑ ንሩባ ዮርዳኖስ ኣብ ክልተ ብምምቃል ተኣምር ገበረ።
ኤልሳእ፡ ኤልያስ ብህቦብላ ንፋስ ኪዓርግ ከሎ ምርኣዩ፡ ዓብዪ ጦብላሕታ ኣሕዲሩሉ ኪኸውን ኣለዎ። ከመይሲ፡ ሓደ ሰብ ኵሉ መዓልቲ፡ ሰረገላ ሓውን ኣፍራስ ሓውን ኣይርእን እዩ። ኰይኑ ግና፡ እዚ ትርኢት እዚ፡ የሆዋ ንልመና ኤልሳእ ኣወንታዊ ምላሽ ከም ዝሃበሉ ዜርኢ እዩ ነይሩ። ኣምላኽ ንጸሎትና ኺምልሶ ኸሎ፡ ሰረገላ ሓውን ኣፍራስ ሓውን ኣይንርእን ኢና። ይኹን እምበር፡ ኣምላኽ ነቲ ዓብዪ ሓይሉ ተጠቒሙ ፍቓዱ ብርግጽ ከም ዚፍጽም ከነስተውዕል ንኽእል ኢና። ብዘይካዚ፡ የሆዋ ንምድራዊ ኽፋል ውድቡ ይባርኾ ኸም ዘሎ ኽንርኢ ኸለና፡ ብምሳልያዊ መገዲ ንሰማያዊት ሰረገላኡ ኸም ‘ዝረኣናያ’ ጌርና ኽንሓስብ ንኽእል ኢና።—ህዝ. 10:9-13።
ኤልሳእ፡ የሆዋ ዜደንቕ ሓይሊ ኸም ዘለዎ ዜርኢ ብዙሕ ነገራት ርእዩ እዩ። ብሓይሊ ናይ ኣምላኽ መንፈስ ቅዱስ ገይሩ፡ 16 ተኣምራት ኪገብር ክኢሉ እዩ፣ እዚ ኸኣ፡ ካብቲ ኤልያስ ዝፈጸሞ ተኣምራት ብዕጽፊ ዚዛይድ እዩ ነይሩ። * ኤልሳእ ንኻልኣይ ሳዕ ኣፍራስ ሓውን ሰረገላታት ሓውን ዝረኣየ፡ ምስቲ ኣብ ዶታን ዘጋጠመ ጸገማት ብዚተሓሓዝ እዩ፣ እዚ ኸኣ ኣብ መእተዊ እዛ ዓንቀጽ እዚኣ ተገሊጹ ኣሎ።
ኤልሳእ ኣብ የሆዋ ተወከለ
ኤልሳእ ኣብ ዶታን ብጸላእቲ እኳ እንተ ተኸብበ፡ ሃዲኡ ነበረ። ስለምንታይ፧ ኣብ የሆዋ ድልድልቲ እምነት ስለ ዝነበረቶ እዩ። ንሕና እውን ከምኣ ዓይነት እምነት ተድልየና እያ። ስለዚ፡ እምነትን ካልእ መዳያት ፍረ መንፈስን ምእንቲ ኸነርኢ፡ ናይ ኣምላኽ መንፈስ ቅዱስ ኪውሃበና ንጸሊ።—ሉቃ. 11:13፣ ገላ. 5:22, 23።
እቲ ኣብ ዶታን ዘጋጠመ ፍጻመ፡ ንኤልሳእ ኣብ የሆዋን ኣብቶም ብዓይኒ ዘይርኣዩ ዜዕቍቡ ሰራዊትን ከም ዚውከል እዩ ገይርዎ። ኤልሳእ፡ ኣምላኽ ነታ ኸተማን ንኸበብታን ንምኽባብ፡ መላእኽቱ ኸም ዝለኣኸ ተገንዚቡ ነበረ። የሆዋ ነቶም ጸላእቲ ብዑረት ብምውቃዕ ድማ፡ ንኤልሳእን ንጊልያኡን ብተኣምራዊ መገዲ ኣድሓኖም። (2 ነገ. 6:17-23) ኤልሳእ ድማ ከምቲ ቕድሚኡ እውን ዚገብሮ ዝነበረ፡ ኣብ የሆዋ ምሉእ ብምሉእ ተወከለ።
ንሕና እውን ልክዕ ከም ኤልሳእ፡ ኣብ የሆዋ ኣምላኽ ክንውከል ኣሎና። (ምሳ. 3:5, 6) ከምኡ እንተ ጌርና፡ ‘ኣምላኽ ኪምሕረናን ኪባርኸናን’ እዩ። (መዝ. 67:1) ሓቂ እዩ፡ ቃል ብቓሉ ብሰረገላታት ሓውን ኣፍራስ ሓውን ኣይኰንናን ተኸቢብና ዘለና። ይኹን እምበር፡ ኣብቲ ዚመጽእ ዘሎ “ብርቱዕ ጸበባ፡” የሆዋ ኸም ዓለምለኻዊ ሕውነት መጠን ኬዕቍበና እዩ። (ማቴ. 24:21፣ ራእ. 7:9, 14) ክሳዕ ሽዑ ግና፡ ‘የሆዋ መዕቈቢና ኸም ዝዀነ’ ወትሩ ንዘክር።—መዝ. 62:8።


text:
1ብቛንቋታት ሰብን መላእኽትን እንተዝዛረብ ግና ፍቕሪ እንተ ዘይብለይ ከም ዝደምፅ ነሃስ ወይ ጭልጭል ከም ዝብል ጸናጽል ምኾንኩ። 2ውህብቶ ትንቢት እንተ ዝህልወኒ ዂሉ ምሥጢራትን ኲሉ ፍልጠትን እንተ ዝፈልጥ እምባታት ክሳዕ ዘፍልስ ከዓ ፍጹም እምነት እንተ ዝህልወኒ ግና ፍቕሪ እንተ ዘይብለይ ከንቱ እየ። 3ኲሉ ገንዘበይ ከዓ ንድኻታት እንተ ዝዕድል ሰብነተይ ንምንዳድ ኣኅሊፈ እንተ ዝህብ ግና ፍቕሪ እንተ ዘይብለይ ሓደኳ ኣይጠቕመንን እዩ። 4ፍቕሪ የዐግስ፤ ፍቕሪ የራህርህ፤ ፍቕሪ ኣየቃንእን፤ ፍቕሪ ኣየመክሕን፤ ኣየዕብይን። 5ፍቕሪ ዘለዎ ስዲ ኣይኸውንን፤ ፍቕሪ ዘለዎ ንዓይ ይጥዓመኒ ብዝብል ኣይምራሕን፤ ፍቕሪ ኣየበሳጩን፤ ፍቕሪ ዘለዎ ኣይቕየምን። 6ፍቕሪ ዘለዎ ብሓቂ ይሕጐስ እምበር ብዓመፅ ባህ ኣይብሎን። 7ፍቕሪ ዘለዎ ንዂሉ ይፀውር፤ ንዂሉ የኣምን፤ ብዂሉ ድማ ተስፋ ይገብር፤ ንዂሉ ይዕገሥ። 8ትንቢት እንተሃልዩ ንሱ ኽሠዓር እዩ፤ ምዝራብ ቋንቋታት እንተሃልዩ ንሱ ኽውዳእ እዩ፤ ፍልጠት እንተልዩውን ንሱ ኽሠዓር እዩ፤ ፍቕሪ ግና ከቶ ኣይተቋርጽን እያ። 9እቲ እንፈልጦ ኾነ እንንበዮ ምሉእ ኣይኮነን። 10ግና እቲ ፍጹም ዝኾነ ምስ መጸ እቲ ጐደሎ ክሠዓር እዩ። 11ቈልዓ ኣብ ዝነበርኩሉ ጊዜ ከም ቈልዓ እዛረብ ነበርኩ፤ ከም ቈልዓ አሓስብ ነበርኩ፤ ከም ቈልዓውን እመራመር ነበርኩ፤ ምስ ዓበኹ ግና ነቲ ነገር ቊልዕነት ኃደግክዎ። 12ሕዝስ ከም ብመስትያት ብጽልግልግ ንርኢ ኣለና፤ ሽዑ ግና ገጽ ንገጽ ክንርኢ ኢና። ሕዚ ፍልጠተይ ጐደሎ እዩ፤ ሽዑ ግና ከምቲ እግዚኣብሔር ንኣይ ዝፈልጠኒ ፍልጠተይ ምሉእ ክኸውን እዩ። 13እምበኣር እምነት ተስፋ ፍቕሪ እዚአን ሠለስቲአን ጸኒዐን ይነብራ። ካብዚኣተን እትዓቢ ግና ፍቕሪ እያ።
Copyright
Learn More


text:
ኣብ ወሓዝቲ ዕቁራት ናይ ማ ኣካል ካብ ዝርከብ ብተወሳኺ ምስ ምህናፅ ዓበይትን ማእኸለዎት ገድባት ቅሙጥ ሃፍቲ ዓሳ ሃገርና ካብ እዋነ ናብ እዋነ እናዓበየ ከም ዝኸይድ ዝእመን ኮይኑ ኣብዚ ሕዚ እዋን ሃገርና 50,000 ቶን ስጋ ዓሳ ናይ ምፍራይ ዓቅሚ ዘለዋ ኮይና ክሳብ ሕዚ ኣብ ጥቅሚ ዝወዓለ ግና ካብ 20% ዘይበልፅ ምኻኑ መረዳእታታት ይሕብሩ። ካብዚ ዝፈረየ ዓሳ ኣብ ዝሓለፈ ዓመት 60 ቶን ናብ ማእኸላይ ምብራቅ ዕዳጋ ሰደድ ተገይሩ እዩ። ኣብ ክልልና ዘሎ መጠን ሃፍቲ ዓሳ ብሙሉእነት ንምፍላጥ ሰፊሕ መፅናዕትታት ዘድሊ ኮይኑ ብዝተኻየዱ ውስናት መፅናዕትታት መሰረት ካብ ቃላይ ሓሸንገ 3300 ኩ/ል፣ ካብ ግድብ ተከዘ 17700 ኩ/ልን ካብ ሩባ ተከዘ 70000 ኩ/ል ስጋ ዓሳ ብድምር 90,000 ኩ/ል ስጋ ዓሳ ኣብ ዓመት ንምፍራይ ዘኽእል ዕቑር ሃፍቲ ኣሎ።
እዚ ናይ ክልልና ዕቑር ሃፍቲ ምስቲ ናይ ክልልና ማያዊ ኣካላት ንልምዓት ዓሳ ምችው ምዃኖምን ንልምዓት መስኖ ተባሂሎም ዝህነፁ ዘለዉ ኣናእሽተይን ማእኸለዎትን ግድባት ኣብ ዝሐፀረ እዋን ብዕፅፊ ክዓብይ ከምዝክእል ኣብ ዝሓለፉ ዓማውቲ ናብ ግድባት ዝተኣታተዉ ሙሩፃት ዓሌት ዓሳታት መፈረያይነቶም ብምግምጋም ምግማት ይከኣል። እዚ ብናይ ተፈጥሮ ከይዲ ዝርከብ ፍርያት እንትኸውን፣ ብሰብ ስራሕ ምርባሕ ዓሳ ማለት ብaqua culture ዓሳ እናፍረኻ ናብ ውሽጢ ዓድን ወፃኢን ዕዳጋታት እናቅረብካ ዝለዓለ ኣታዊ ንምርካብ ዘተአማምን ባይታ ኣሎ።
ኣብዞም ማያዊ ኣካላት ክልልና ተመረፅቲ ዓሌታት ዓሳ ከም ቀረሶ፣ ኣምባዛ፣ ብልጫን ዱባን ካብቶም ብበዝሒ ዝርከቡ ገሊኦም እንትኾኑ ብፍላይ ኣብ ዕዳጋ ተመራፂ ዝኾነ ዓሌት ቀረሶ ዓሳ ስነ ምህዳር ክልልና ዝምችው ብምዃኑ ኣብ ዝሓፃረ እዋን ብዙሕ ፍርያት ብምሃብን ልዑል ዋጋ ብምምፃእን ዝፍለጥ ስለዝኾነ ኣብዚ ዓውዲ እዚ ንዝዋፈሩ ኢንቨስተራት ዘዋፅእ ምዃኑ ይእመን።


text:
ዓለምላኻዊ ተበግሶ ንምድንፋዕ ህዝባዊ ምንቅስቓስ ኤርትራውያን
Global Initiative to Empower Eritrean Grassroots Movement
المبادرة العالمية لتمكين الحركة الشعبية الارترية
gieegm@googlegroups.com
ክፉት ደብዳበ ንኹሎም መራሕቲ ፖለቲካውያን ውድባት
ሃቐና ናይዚ ክፉት ደብዳበ’ዚ ነቶም ኣስማቶምን ኣድራሽኦምን ክንረኽቦ ዘይከኣልና መራሕቲ ፖለቲካውያን ውድባት ንምብጻሕ እዩ። ተመሳሳሊ ትሕዝቶ ዘለዎ ደብዳበ ናብ አብ ታሕቶ ተጠቒሶም ዘለዉ 20 መራሕቲ ውድባት ተላኢኹ’ሎ።
ርእሰ ጉዳይ፡ ሕዝቢ ዝሰረቱ ህዝባዊ ቃልሲ (Grass-Root Movement) ንደምዳሚ ዓወት
ኣቐዲምና ሕውነታውን ሃገራውን ሰላምታና ነቕርበልኩም። ብምቕጻል፡ ንምድሓን ህዝቡኹምን ሃገርኩምን እትገብሩዎ ዘለኹም ተወፋይነት ከነመስግነኩምን ከነድንቐኩምን ንፈቱ።
ሎሚ ነዛ ደብዳቤ ንጽሕፈልኩም ዘሎና ናይ ውድብኩም ምሉእ ደገፍን ምትሕብባርን ን ዓለምላኻዊ ተበግሶ ንምድንፋዕ ህዝባዊ ምንቅስቓስ ኤርትራውያን (ዓለምላኻዊ ተበግሶ) ብትሕትና ንምሕታት እዩ። ናይዚ ተበግሶ`ዚ ዓላማ ንኣብ ስደት ዘለዉ ኤርትራውያን ኣብ ምምሓው ናይዚ ንህዝብና ዘሳቒ ዘሎ ዲክታቶርያዊ ስርዓት እጃሞም ንኸበርክቱ ዘኸእሎም ባይታ ምጥጣሕ እዩ። እዞም ነዚ መልእኽቲ እንልእከልኩም ዘለና ግዱሳት ዜጋታት ፡ ነቲ ካብ ህዝቢ ብህዝቢ ክቐውም ንእምሞ ዘለና መሪሕነት ንምቅልጣፍ ንነጥፍ ዘሎና አሳለጥቲ ደኣ እምበር ፡ ድሮ ውክልና ወይ ስልጣን ዝሓዝና ሰባት ወይውን ስልጣን ናይ ምሓዝ ድልየት ይኹን መደብ ዘለና ከምዘይኮና ከነነጽር ንፈቱ።
ናይዚ ተበግሶ`ዚ ታራን እማመን ኣተገባብራ ምምራጽ ዓለምለኻዊ መሪሕነት ፡ ብከባብያዊ ምንቕቓሕን ጎስጓስን ጀሚሩ አብ ኩሉ ብርክት ዝበለ ቁጽሪ ኤርትራውያን ዝርከቡሉ ከተማታት/ከባቢታት ብህዝቢ ዝምረጹ ሕጋውያን ወከልቲ ብምምራጽ ፡ እቶም ናይ ከባቢታት ወከልቲ ተኣኪቦም ናይ ሃገር ወከልቲ ይመርጹ፡ ብድሕሪኡ ብደረጃ ክፍሊ ዓለም ፡ አብ መወዳእታ ዓለምለኻዊ መሪሕነት ናይ ምቛም መስርሕ ምስላጥ እዩ።
ዕማም ናይቲ ብህዝቢ ዝቐውም ዓላምለኻዊ መሪሕነት ፡ ምስ ፖለቲካውያን ውድባትን አብ ኤርትራ ዘለዉ ናይ ለውጢ ሓይልታትን ብምትሕብባር ፡ ኣብ ሃገርና ኤርትራ ፡ ነቲ ዘሎ ውልቀምልኪ ብምልጋስ ናብ ደሞክራስያዊት ኤርትራ ዘሰጋግረና መደብ ዕዮ ምንዳፍ እዩ።
ህዝቢ ኤርትራ ኣንጻር ኩሉ ተጻቦኦታት ብጽንዓትን ሓቦን ተጋዲሉ ናጽነቱ ዝጨበጠ ሓያል ህዝቢ እዩ። ሎሚ ድሕሪ 25 ናይ ናጽነት ዓመታት ብልጽግትን ምዕብልትን ኤርትራ ዝርእየሉ`ምበር ሕሰም ዝበራረየሉ ጊዜ ክኸውን ኣይምተገበአን። እንታይሞ ይገበር፡ ሕማቕ ናይ ታሪኽ ኣጋጣሚ ኮይኑ ፡ ህዝብና ኣብ ገዛእ ሃገሩ ስለዘይጠዓሞ ናብ እግሩ ዝመርሖ ብብዝሒ ይስደድ ኣሎ። መንእሰያትና፡ ቆልዓ ሰበይቲ ኣብ ጉዕዞ ስደት ኣደዳ ሞትን ስቓይን ይኾኑ ኣለዉ። ሃገር ባዲማ ኣብ ኣዚዩ ዘሰክፍ ሓደጋ ወዲቓ ኣላ። ኣብ ከምዚ ዝኣመሰለ ፈታኒ እዋን፡ ዝኾነ ሕልና ዘለዎ ኤርትራዊ ንኹነታት ሃገሩን ሕሰም ህዝቡን እንዳረኣየ፡ ኢዱን እግሩን ኣጣሚሩ ስምዒት ከም ዘይብሉ ጉኡዝ ወይ ከም ዘይምልከቶ መሲሉ ካብ ማዕዶ ክዕዘብ ዘይትጽቢታዊ ተረኽቦ እዩ። ስለ ዝኮነ እዩ ድማ ብዙሓት ኤርትራዊያን፡ ብውልቂ ኮነ ብጥርኑፍ እንቢ ንምልኪ ኢሎም ምስ ደምበ ፍትሒ ወጊኖም እጃሞም ዘበርክቱ ዘለዉ። እዚ ተባዕ ተበግሶ ድማ ክነኣድን ክሰዓብን ዘለዎ ኣብነታዊ ስጉምቲ`ዩ።
ደምበ ፍትሒ ግን ስለምንታይ ክሳዕ ሕጂ ክዕወት ዘይከኣለ፧ እዚ ሕቶ`ዚ ኣብ ርእሲ ነፍሲ ወከፍ ደላዪ ፍትሒ ኮይኑ ዝድዉል ግናኸ መልሲ ዘይተረኽቦ ዓቢ ሕቶ እዩ። እቲ ሕቶ ውልቀመላኺ ስርዓት ኢሰያስ ብሰንኪ ኣጽናትን ኣዕናውን ጨቋኒ ኣገዛዝኣኡ፡ ካብ ገዛእ ህዝቡን ማሕበረተሰብ ዓለምን ተነጺሉ ናብ ዘይተርፍ ውድቀት ተገማጊሙ ክነሱ፡ ስለምንታይ ክወድቕ ዘይከኣለ ዝብል እዩ። እምበኣር ነዚ ሕቶ ብሓባር ንኽንምልስ ኢና ተበግሶ ወሲድና ዘለና። መልሲ ናይዚ ሕቶ፡ ስርዓት ኢሰያስ ኣብ ኮረሻ ተወጢሑ ሸይሸይ ዝብል ዘሎ ኣብ ድልዱል ኣዕኑድ ስለዝቖመ ኣይኮነን፤ ብኣንጻሩኳ ደኣ ብዓለባ ሳሬት እዩ ተንጠልጢሉ ዘሎ፤ የግዳስ ደምበ ፍትሒ ነዚ ውልቀመላኺ ዝምሕወሉ ውጥናቱ ኣነጺሩ ብምትሕብባር ክቃለስ ስለዘይከኣለ እዩ። ክሳዕ ሕጂ ብተናጸል ዝገበርናዮ ቃልሲ ዝሓሸ ነይሩ እንተ ዝኸውን፡ ቀደም ምተዓወትና ሕሰም ህዝብና`ውን ሽዑ መብቀዐ ነይሩ። ስለዚ ካብዚ እንመሃሮ - ብተናጸል ሓይልና ብምምቕቓል ክመጽእ ዝኽእል ዓወት ዘይምህላዉ እዩ። ኣብዚ ድማ ኩልና ንሰማማዕ ይመስለና። ዕምሪ ናይዚ ጨቋኒ ስርዓት ኣሕጺርና ንህዝብና ሓራ ከነውጽእን ንሃገርና ካብ ሓደጋ ከነድሕናን ብሕብረት ንለዓል።
እስከ ብምስትውዓል ንጠምት፣ ዝፈላሉዩናዶ ዘሕቡሩና ይበዝሑ፧ ዘሕብሩና’ባ። እቶም ናእሽቱ ዝፈላሉዩና ስለምንታይ ንኽበታቱኑና ቦታ ንህቦም፧ ኩሉ ሰብ ሓደ ዓይነት ኣተሓሳስባ ክህልዎ ናይ ግድን ድዩ፧ ሓደ ኣረኣእያ ክህልወና ኢልካ ምሕሳብ ዘይኩውንነታዊ ኣብ ርእሲ ምዃኑ፡ ተደላይ`ውን ኣይኮነን። ከመይሲ ፍልልያትና ጽባቐናን ብርታዐናን እንበር ምልክት ድኻምና ክኸውን ስለ ዘይግብኦ። ድኻም ዝኸውን ግን ፍልልያትና ዓቂብና ናይ ሓባር ራእይን ዕላማን ምስ ዘይህልወና ጥራሕ`ዩ።
ኩላትና እንኣምነሉን ንኹሉ ኤርትራዊ መፍትሒ ዝኸውንን፡ ህዝቢ ባዕሉ ተኻቲዑ ኣብ ዘጽድቖ ቅዋም ዝስረት ዲሞክራስያዊ ስርዓት እዩ። ስልጣን ናብ ህዝቢ እንተ ወሪዱ፡ ኩሉ ሰብ ድማ ብሕጊ ተማእዚዙ እንተ ኸይዱ እንታይ ዘሰሓሕብ ኣለና፧ ቃልስናን ድልየትናን ስልጣን ናብ ህዝቢ ንኸነረክብዶ ኣይኮነን፧ ስልጣን ብህዝቢ እንተተወኒኑ ልዕልና ሕጊ እንተ ነጊሱ፡ ኩለን ሰልፍታት ብመሰረት ሕጊ ምርጫ ብሉጽ ዝብለኦ ሃገራዊ ፕሮግራመን ሒዘን ናብ ህዝቢ ክቐርባን ክወዳደራን ምቹእ ባይታ ክፈጥረለን እዩ። እዚ ክኸውን ግን፡ መጀመሪያ እዚ ስርዓት ክእለን ዲሞክራስያዊ ስርዓት ክትከልን ኣለዎ። እዚ ማለት ግን ፖለቲካውያን ውድባት ፈጺመን ይሕቀቓ ማለትና ዘይኮነስ ፡ አብዚ እዋን’ዚ ኩሉ ዓቕምና ናብቲ ወሳንን መጀመርያ ክኸውን ዘለዎን ክቐንዕ ኣለዎ። ነዚ ክንገብር ግን ኣብ መንጎና ምርድዳእ፡ ግሉጽነት፡ ታሓታትነት፡ ሓድሕድ ምጽውዋርን ምክብባርን ፡ መሳርሒ ቃልስና ብምግባር ከነማዕብሎም ኣዚዩ ከድለየና እዩ።
እምበኣር፡ ኣሳለጥቲ ዓለምለኻዊ ተበግሶ ነዚ እዋናውን ታሪኻውን ዝኾነ ሕቶ ምሳኹም ንምምኽኻር ኢና ተበግሶ ወሲድና ኣብ ምንቅስቓስ ንርከብ ዘሎና። እቲ መፍትሒ ኢልና ንእምሞ ዘሎና ሓሳብ፡ ኩሉ ሰብ ዝሳተፎ ህዝባዊ ቃልሲ (grass-root movement) ንምልዕዓል እዩ። ህዝቢ ዝሰረቱ ሰፊሕ ምንቅስቃስ ንዝተበገሰሉ ዕላማ ኣብ ዝሓጸረን ብዉሑድ ንዋትን ሸቶኡ ክሃርም እንተ ኾይኑ ግን፡ መጀመርያ በብኸባቢኡ ክነቅሕን ክውደብን ኣለዎ። ህዝብና ኣብ መላእ ዓለም ፋሕ ኢሉ ስለ ዝርከብ፡ ንጥፈታቱ ብኸባቢያውን ዓለም ለኻውን ደረጃታት ክወሃሃድን ክምእዘንን ብግዲ ከድሊ እዩ። ነዚ መፍትሒ ክኸውን ይኽእል እዩ ኢልና ዝኣመምናዮ ድማ ካብ ታሕቲ ንላዕሊ (bottom - up) ዝዝርጋሕ መሳርዕ መሪሕነት እዩ።
ህዝቢ በብኸባቢኡ ብዲሞክራስያዊ ኣገባብ ወከልቱ ክመርጽ እዩ። ኣብ መወዳእታ ድማ ብወከልቲ ህዝቢ ዝምረጽ ዓለም ለኻዊ መሪሕነት ክቐውም እዩ። እዚ ዓለምለኻዊ መሪሕነት ነቲ ኣብ ደገ ዘሎ ምንቅስቓስ ብምምራሕ ምስቲ ኣብ ውሽጢ ዓዲ ዝግበር ስዉር ምንቅስቓስ ተሳንዩ ንሓደ ዕላማ ከምዝሰርሕ ክገብር ትጽቢት ይግበረሉ። በዚ መገዲ ድማ ዕድመ ምልኪ ኣሕጺርና ንሃገርና ናብ ዲሞክራስያዊ ስርዓት ብምስግጋር ፡ ህዝብና ፍረ ጻምኡ ክረክብ ተቓወምቲ ሰልፍታት ድማ ተወዳዲረን ስልጣን ንኽሕዛ ጥጡሕ ባይታ ክህልወን እዩ።
ነዚ ዘይተርፍ ሽቶ ንምህራም፡ ጉዕዞ ቃልስና ቀሊል ከምዘይኮነ ኣጸቢቕና ንግንዘብ ኢና። እንተኾነ ግን ቃልስና ካብ ህዝብና ዝምንጩን ብህዝብና ዝዕየን ንረብሓ ህዝብና ዝውዕልን ክሳዕ ዝኾነ፡ ዓወትና ናይ ግድን እዩ። ምኽንያቱ ሕሉፍ ታሪኽና ዘረጋግጾ ሓቂ እዚ ስለ ዝኾነ።
ትሕዝቶ መልእኽትና ከምዘለዎ ንምርድኡ ምእንቲ ክጥዕመኩም : እማመና ምስ`ዚ ደብዳበ ኣተሓሒዝና ንልእከልኩም ኣለና። ዝኾነ ይኹን ርእይቶ ወይ ሕቶ ምስ ዝህልወኩም ኣብ ዝሓጸረ ጊዜ ለኣኹልና፤ ብወገንና ቅልጡፍ ምላሽ ክንህበሉ ኢና። እማመና ንምንባብ ኣብዚ ዝስዕብ መላግቦ ጠውቑ።
http://assenna.com/an-urgent-call-to-all-eritreans-worldwide/
ኣብ መወዳእታ፡ ብስም ኣሳለጥቲ ዓለምለኻዊ ተበግሶ ፡ ደገፍኩም፡ ተሳትፎኹምን ኣበርክቶኹምን ብእኽብሮት እንዳ ሓተትና፡ ምሳኹም ብምትሕብባር ንኽንሰርሕ ድሉዋት ምዃንና በዚ ጽቡቕ ናይ ታሪኽ ኣጋጣሚ ከነረጋግጸልኩም ንፈቱ።
ዓወት ንደለይቲ ፍትሒ!!!
ዓለምለኻዊ ተበግሶ